**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Ιουλίου 2020, ημέρα Τετάρτη και ώρα 16.10΄, στην Αίθουσα Συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Δημόσιες υπαίθριες συναθροίσεις και άλλες διατάξεις».

Στη συνεδρίαση παρέστησαν ο Υπουργός Προστασίας του Πολίτη, κ. Μιχαήλ Χρυσοχοΐδης, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Δούνια Παναγιώτα(Νόνη), Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Κεφάλα Μαρία - Αλεξάνδρα, Ταγαράς Νικόλαος, Στύλιος Γεώργιος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Χρηστίδου Ραλλία, Γεροβασίλη Όλγα, Καλαματιανός Διονύσιος – Χαράλαμπος, Κάτσης Μάριος, Ζαχαριάδης Κωνσταντίνος, Παπαηλιού Γεώργιος, Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Κατσώτης Χρήστος, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ, κύριε Υφυπουργέ, αγαπητές και αγαπητοί συνάδελφοι, ξεκινά η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Προστασίας του Πολίτη «Δημόσιες υπαίθριες συναθροίσεις και άλλες διατάξεις».

Τον λόγο έχει ο κύριος Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Επειδή, προφανώς αστειευόμενος, είπατε εσείς και ο Εισηγητής της Πλειοψηφίας, ότι ουσιαστικά σήμερα θα συζητήσουμε το νομοσχέδιο που είχε εκπονήσει ο δήμαρχος Αθηναίων με μία επιτροπή του 2012 και επειδή, αυτό που θα φανεί και από την εισήγησή μου, είναι, ότι δεν ισχύει κάτι τέτοιο, επιτρέψτε μου να καταθέσω στα πρακτικά το νομοσχέδιο που είχαμε εκπονήσει τότε και σας παρακαλώ πολύ, να μοιραστεί και στα Κόμματα.

*(Στο σημείο αυτό κατατίθεται έγγραφο στα πρακτικά και επισυνάπτεται στο τέλος του πρακτικού)*

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μπορούσε να γίνει αυτό και κατά την ομιλία σας, κύριε Καμίνη.

Καλώς, ας δοθεί στα πρακτικά και ας διανεμηθεί στους Εισηγητές των Κομμάτων.

Σε αυτό το σημείο, θα ήθελα να οργανώσουμε τον τρόπο της σημερινής συζήτησης. Η πρόταση για τις συνεδριάσεις είναι την Πέμπτη 2 Ιουλίου, να έχουμε στις 12.00΄ τη 2η συνεδρίαση με την ακρόαση των φορέων και στις 16.00΄ την επί των άρθρων συζήτηση, έτσι ώστε τη Δευτέρα 6 Ιουλίου και ώρα 13.00΄ να πραγματοποιηθεί η β’ ανάγνωση και να ολοκληρωθεί η επεξεργασία και ψήφιση του νομοσχεδίου στην Επιτροπή, για να εισέλθει στην Ολομέλεια.

Επίσης, θα παρακαλούσα τους Εισηγητές και τους Ειδικούς Αγορητές, εάν είναι σε θέση, αυτή τη στιγμή, να εισηγηθούν ή στην πορεία, να μας καταθέσουν εγγράφως τις προτάσεις τους για τους φορείς που κρίνουν σκόπιμο να κληθούν από την Επιτροπή, για να παρουσιάσουν τις θέσεις τους.

Τον λόγο έχει ο κύριος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Κύριε Πρόεδρε, έχουμε έτοιμους τους φορείς και θα τους καταθέσουμε και εγγράφως.

Εμείς προτείνουμε τους εξής φορείς για ακρόαση: Τη ΓΣΕΕ, την ΑΔΕΔΥ, την ΕΣΕΕ, τον Εμπορικό Σύλλογο Αθηνών, την Ένωση Επιμελητηρίων Ελλάδος, την ΠΟΑΣΥ, την ΠΟΑΞΙΑ, την ΚΕΔΕ, την Ελληνική Ένωση για τα Δικαιώματα του Ανθρώπου και την Εθνική Επιτροπή για τα Δικαιώματα του Ανθρώπου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω, κύριε Καραγκούνη, ότι προτείνετε αρκετούς φορείς, όπως λέμε, ξεπεράσατε και την ντουζίνα. Ο Κανονισμός λέει μέχρι 10. Οπότε, θα ακούσουμε και τις προτάσεις των άλλων Κομμάτων και θα γίνει μία σύνθεση, όπως αντιλαμβάνεστε, για να γίνεται ουσιαστική συζήτηση.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Κύριε Πρόεδρε, συμφωνώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εγώ δεν είμαι της άποψης να καλούμε πάρα πολλούς φορείς και στο τέλος να μην υπάρχει η δυνατότητα ουσιαστικής συζήτησης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Κύριε Πρόεδρε, είναι ακριβώς δέκα. Σε κάθε περίπτωση, βεβαίως, θα συμφωνήσω και αν χρειαστεί να είναι και λιγότεροι, θα συμφωνήσω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, ο κ. Ραγκούσης, για να παρουσιάσει τις προτάσεις του.

**ΙΩΑΝΝΗΣ ΡΑΓΚΟΥΣΗΣ(Εισηγητής της Μειοψηφίας):** Κύριε Πρόεδρε, καταρχάς, να πω ότι συμφωνούμε με τον προγραμματισμό που προ είπατε για τις συνεδριάσεις της Επιτροπής, κατά δεύτερον, δεν έχουμε αντίρρηση σε καμία από τις προτάσεις που έκανε ο Εισηγητής της Πλειοψηφίας, αλλά προτείνουμε επιπλέον, όχι αυτών, αλλά εννοώ να περιληφθούν και το Εργατικό Κέντρο Αθήνας και η Ομοσπονδία Ιδιωτικών Υπαλλήλων Ελλάδος και η Πανελλήνια Ομοσπονδία Συνταξιούχων ΙΚΑ ή κάποια άλλη ομοσπονδία συνταξιούχων, που μπορεί να προταθεί.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Κύριε Ραγκούση, θα θέλαμε να υποβληθούν και γραπτώς για τη διευκόλυνση των υπηρεσιών.

Τον λόγο έχει ο Ειδικός Αγορητής του Κινήματος Αλλαγής, ο κ. Καμίνης.

**ΓΕΩΡΓΙΟΣ ΚΑΜΙΝΗΣ(Ειδικός Αγορητής του Κινήματος Αλλαγής):**Κύριε Πρόεδρε, μέχρι το τέλος της συνεδρίασης θα έχετε τους φορείς.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ(Ειδικός Αγορητής του Κ.Κ.Ε.):** Κύριε Πρόεδρε, συμφωνούμε με την Ομοσπονδία Συνταξιούχων ΙΚΑ και προτείνουμε να προστεθεί το Εργατικό Κέντρο Πειραιά, γιατί το νομοσχέδιο έχει διατάξεις που αφορούν τα λιμάνια και τις κινητοποιήσεις σε λιμάνια, όπως, επίσης, να προστεθούν οι σύλλογοι εμποροϋπαλλήλων και ξενοδοχοϋπαλλήλων Αθήνας. Από τη στιγμή που καλείται ο Εμπορικός Σύλλογος Αθήνας, γιατί να μην προσκληθεί και ο Σύλλογος Εργαζομένων Εμποροϋπαλλήλων Αθήνας και με το επιπλέον επιχείρημα, ότι είναι οι δύο Σύλλογοι που εκπροσωπούν εκείνους τους εργαζόμενους, εμποροϋπαλλήλους και ξενοδοχοϋπαλλήλους, που εδώ και μέρες συκοφαντούνται ανηλεώς ότι βασανίζουν με τις κινητοποιήσεις τους, τους κατοίκους της Αθήνας. Συνεπώς, έχουν λόγο και πρέπει να είναι στην συνεδρίαση.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Ο κ. Μυλωνάκης, δεν έχει έλθει ακόμη στην Αίθουσα.

Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ(Ειδική Αγορήτρια του ΜέΡΑ25):** Κύριε Πρόεδρε, προτείνουμε την Ένωση Ελλήνων Ποινικολόγων, την Ένωση Ελλήνων Συνταγματολόγων, την Ελληνική Ένωση για τα Δικαιώματα του Ανθρώπου και του Πολίτη, την Ένωση Δικαστών και Εισαγγελέων, την Ένωση Εισαγγελέων Ελλάδας και το Συνήγορο του Πολίτη. Είναι έξι συνολικά.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ(Ειδικός Αγορητής του Κινήματος Αλλαγής):**Κύριε Πρόεδρε, εμείς ουσιαστικά έχουμε καλυφθεί από τους προλαλήσαντες.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, σας ευχαριστώ πολύ, θα ήθελα να θέσω απλώς μια ερώτηση, για αυτό ζήτησα το λόγο. Εάν ανέγνωσα σωστά τις δηλώσεις του Υπουργού Προστασίας του Πολίτη, είπε ότι επιδιώκει την ψήφιση του νομοσχεδίου με την πλειοψηφία. Τον ενδιαφέρει η κυβερνητική πλειοψηφία. Θα ήθελα να τον ρωτήσω, γιατί θα μας διευκολύνει στην περαιτέρω συζήτηση, αν τον ενδιαφέρει η διαμόρφωση συναινετικά απόψεων περί του θέματος που θα συζητήσουμε.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Αυτά μπορούν να προκύψουν και στην πορεία της συζήτησης, κ. Καστανίδη.

Κύριε Υπουργέ, κρίνετε σκόπιμο να πείτε κάτι εισαγωγικά;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):**Όχι, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):**Τον λόγο έχει ο Εισηγητής της Πλειοψηφίας, ο κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Κυρίες και κύριοι συνάδελφοι, είμαι Εισηγητής ενός νομοσχεδίου που πολλές κυβερνήσεις μέχρι σήμερα θα έπρεπε να έχουν φέρει στο Κοινοβούλιο προς συζήτηση και ψήφιση. Και χαιρετίζω την πρωτοβουλία του Υπουργού και της Κυβέρνησης που το κάνει πράξη, διότι έρχεται η Κυβέρνηση μετά από 45 χρόνια - αυτή είναι η αλήθεια - να ρυθμίσει επιτέλους και να φέρει το νόμο, που προβλέπει το άρθρο 11 του Συντάγματος, αναφορικά με τις δημόσιες συναθροίσεις, κάτι που όλες οι κυβερνήσεις στηριζόμενες σε αυτό το ασαφές πλαίσιο που πηγάζει από το πλέγμα των βασιλικών διαταγμάτων, έκαναν κρίση κάποιες φορές όπως και η προηγούμενη κυβέρνηση βέβαια, όταν το 2017 απαγόρευσε τη συγκέντρωση της ΠΟΑΣΥ στην πλατεία των Εξαρχείων.

Είμαστε, δυστυχώς, η χώρα, που μονίμως καθυστερεί το αυτονόητο και αυτό το νομοσχέδιο για το οποίο θα συζητήσουμε σήμερα αφορά ένα τέτοιο αυτονόητο, παρότι κάποιοι από εσάς, προτιμάτε να το αντιμετωπίζετε με τον πιο εύκολο και με τον πιο ανώδυνο τρόπο. Ας το πω πολύ ευγενικά ότι είναι επιτέλους αυτονόητο μια ευρωπαϊκή χώρα και η πρωτεύουσά της και όχι μόνο, πάρα πολλές πόλεις, να μην παραλύουν, επειδή πολλές φορές κάποιες μικρές μειοψηφίες, με το έτσι θέλω, νομίζουν ότι μπορούν να χρησιμοποιούν το δικαίωμα του συνέρχεσθαι, με καταχρηστικό και δυσανάλογο τρόπο. Προφανώς, κυρίες και κύριοι συνάδελφοι, δεν γενικεύω ούτε τσουβαλιάζω, αναφέρομαι στις περιπτώσεις που κάποιοι, όπως είπα, με τρόπο καταχρηστικό, ταλαιπωρούν χιλιάδες συμπολίτες μας χωρίς να αντιλαμβάνονται τα προβλήματα που τελικά δημιουργούνται.

Δεν έχω τα επίσημα στοιχεία, φαντάζομαι στη συνέχεια της συζήτησης θα μας τα δώσει ο Υπουργός. Καλό θα ήταν να ξέρουμε το πόσες πορείες λαμβάνουν χώρα κάθε χρόνο, πόσοι αστυνομικοί και πόσες εργατοώρες σπαταλούνται κάθε φορά και ποιες από αυτές τις πορείες, πάντα με πολύ καλή διάθεση και αντικειμενικό τρόπο πρέπει να το δούμε όλοι, δικαιολογούσαν την ολοκληρωτική παράλυση του κέντρου τόσο της Αθήνας όσο και άλλων πόλεων. Με λίγα λόγια και για να μπούμε στην καρδιά και στην ουσία του νομοθετήματος, αυτό που βασικά αναδεικνύεται με αυτή τη νομοθετική πρωτοβουλία είναι ότι έχουμε ένα πρόβλημα στάθμισης συνταγματικών δικαιωμάτων από τη μια, όπως αντιλαμβανόμαστε όλοι είναι το δικαίωμα του συνέρχεσθαι και κατ’ επέκταση, το δικαίωμα στη δημοκρατική άποψη και στη διαφωνία και από την άλλη, το δικαίωμα όλων μας στην ασφάλεια, στην κοινωνική ειρήνη, στη δημόσια τάξη, στο σεβασμό της ζωής και της ιδιοκτησίας.

Και πράγματι, αυτό το νομοσχέδιο που συζητάμε νομικά αυτό κάνει, επιφέρει μία καθυστερημένη στάθμιση συμφερόντων και μια ισορροπία στην άσκηση των παραπάνω συνταγματικών δικαιωμάτων, που πολύ συχνά στην πράξη συγκρούονται. Κι αν όλοι θέλουμε να είμαστε ειλικρινείς με τους εαυτούς μας, θα πρέπει με τρόπο λογικό, να συμφωνήσουμε ότι μια τέτοια στάθμιση και εξισορρόπηση πρέπει να γίνει και στην Ελλάδα, όπως έχει γίνει εδώ και δεκαετίες, σε όλες τις χώρες της δύσης και βεβαίως, εκτός δύσης. Η αντίληψη μιας πλευράς της αντιπολίτευσης, ότι το παρόν νομοσχέδιο αποτελεί γι’ αυτήν ευκαιρία και πεδίο δόξης λαμπρό για να εμφανιστεί ως δήθεν προστάτης των ανθρωπίνων δικαιωμάτων και προασπιστής τάχα των συνταγματικών ελευθεριών των πολιτών, εγώ θεωρώ ότι υπό μία έννοια αποτελεί έναν άκρατο και ακραιφνή λαϊκισμό και με λύπη μου οφείλω να πω κυρίες και κύριοι συνάδελφοι, όλοι ακούσαμε στα ΜΜΕ πολλά στελέχη σας, να μιλάνε για χούντες, να μιλάνε για γύψους και πάγους, κουβέντες για τη δημοκρατικότητα και κρυπτοφασιστικές τακτικές, και όλα αυτά, γιατί η Κυβέρνηση αποφάσισε να φέρει στην Ελλάδα ένα νομοσχέδιο, που όπως είπα πριν και θα το πω πάλι, να μην μπορούμε ανώδυνα δέκα άνθρωποι να κλείνουν την πόλη, να παραλύουν την οικονομική ζωή, να μας δυσφημούν ως τουριστικό προορισμό, να κλείνουν το μάτι σε καταστροφές περιουσίας και δυστυχώς, καμιά φορά, να δημιουργούν και το πλαίσιο για να απειλείται ή και να χάνεται η ανθρώπινη ζωή. Να υπάρξει δηλαδή, επιτέλους ένα σαφές ρυθμιστικό πλαίσιο, σύμφωνα με το Σύνταγμα και τις επιταγές του κοινοτικού δικαίου.

Απλά, κυρίες και κύριοι συνάδελφοι, να υπομνήσω ότι τα ανθρώπινα δικαιώματα, τα ατομικά και κοινωνικά δικαιώματα, στο Σύνταγμά μας δεν περιορίζονται σε ένα και μόνο δικαίωμα, αλλά θεσπίζονται στο σύνολό τους 21 άρθρα, όπως πολύ καλά γνωρίζετε, του Συντάγματος και, προφανώς, το Σύνταγμα δεν κάνει ποσοτικές και ποιοτικές διακρίσεις στα ανθρώπινα δικαιώματα. Σε μια ευνομούμενη δημοκρατία τυγχάνουν προστασίας με τον ίδιο ακριβώς τρόπο τα ατομικά και κοινωνικά δικαιώματα, τόσο το δικαίωμα στο συναθροίζεσθαι, όσο βεβαίως και το δικαίωμα στη ζωή, στην περιουσία, στην ελεύθερη κίνηση, στην ελεύθερη ανάπτυξη της προσωπικότητας και τόσα άλλα. Η προάσπιση του ενός δικαιώματος περιορίζεται στο σημείο όπου προσβάλλει την ουσία και τον πυρήνα ενός άλλου δικαιώματος. Το δικαίωμα του συναθροίζεσθαι δεν μπορεί να περιορίζει το δικαίωμα στη ζωή, το δικαίωμα στην ελεύθερη κίνηση ή το δικαίωμα στην περιουσία. Στη δημοκρατική κοινωνία όλοι οι πολίτες αναμένουν ότι το κράτος δικαίου θα προστατεύσει κάθε έκφανση των δικαιωμάτων τους και αυτός ακριβώς είναι ο στόχος του παρόντος νομοσχεδίου.

Για πολλά έτη, επειδή δεν υπήρχε η τόλμη στα πολιτικά κόμματα, εγκαταλείψαμε τους πολίτες της χώρας σε μια διαδικασία αυτορρύθμισης και ευκαιριακών λύσεων της στιγμής και ευχολόγια, μετά από τραγικά, δυστυχώς, συμβάντα. Στη μνήμη όλων, αλλά και στο βίωμα των κατοίκων της πρωτεύουσας, των κατοίκων της Αθήνας, ειδικά με τα τραγικά γεγονότα στη Marfin, με τις δολοφονίες αθώων ανθρώπων και το κάψιμο κινηματογράφων. όπως το Αττικό, το Απόλλων και τόσα άλλα, είναι χαραγμένα στη συλλογική μνήμη όλων, γεγονότα που έτρωσαν, δυστυχώς, το πολίτευμα μας και τη δημοκρατία μας και, δυστυχώς, κατέδειξαν, σε ένα βαθμό, την ανεπάρκεια στην προστασία συγκεκριμένων ατομικών και κοινωνικών δικαιωμάτων. Τους πολίτες που ήθελαν να μετακινηθούν ελεύθερα για την εργασία τους ή για οποιαδήποτε άλλη ανάγκη, τους εμπόρους και επαγγελματίες που βιοπορίζονται στο Κέντρο, τους εκάστοτε πολίτες που διαδηλώνουν για τα δικαιώματά τους, τους εγκαταλείψαμε σε μια αντιπαράθεση μεταξύ τους και έτσι δημιουργήθηκαν κοινωνικοί αυτοματισμοί αντιπαλότητας, όπου το Κράτος σε όλα αυτά, δυστυχώς, παρέμενε απλός θεατής.

Ήρθε, λοιπόν, η στιγμή, που θα πρέπει να προστατέψουμε τους πολίτες, ακολουθώντας, με αυτόν τον τρόπο, τις επιταγές του άρθρου 11 του Συντάγματος και βεβαίως, του άρθρου 11 της Ευρωπαϊκής Σύμβασης των Δικαιωμάτων του Ανθρώπου. Το νομοσχέδιο, στα πλαίσια της ελεύθερης άσκησης του δικαιώματος του συναθροίζεσθαι, θέτει ρυθμιστικούς κανόνες με γνώμονα, όπως είπα και πριν, την υπεράσπιση της δημόσιας ασφάλειας και της ελεύθερης ανάπτυξης της κοινωνικοοικονομικής ζωής των πολιτών, ρυθμιστικούς κανόνες, που θεσπίζουν διαδικασίες και, βεβαίως, θέτουν και περιορισμούς.

Για πρώτη φορά θεσμοθετείται οργανωτής της πορείας και ο διαμεσολαβητής των αρχών, θα έλεγα, σημαντικοί φορείς στα πλαίσια της επικοινωνίας μεταξύ τους και δύναται να διασφαλιστεί τόσο η περιφρούρηση της πορείας ή της διαδήλωσης και η ακώλυτη διεξαγωγή της, όσο βεβαίως και η δημόσια ασφάλεια και τα δικαιώματα των πολιτών. Έτσι θα αντιμετωπιστούν φαινόμενα τα οποία τα γνωρίζουμε, τα φαινόμενα των γνωστών μπαχαλάκηδων, που παρεισφρύουν σε συναθροίσεις και τις διαλύουν, δυστυχώς, αφού αναγκάζουν τις αστυνομικές αρχές, να επέμβουν για την προστασία της δημόσιας ασφάλειας.

Στο άρθρο 7 ορίζονται περιοριστικά οι περιπτώσεις για τις οποίες μπορεί να απαγορευθεί μια δημόσια υπαίθρια συνάθροιση. Στην ουσία, επειδή το καταλαβαίνετε ότι εκεί γίνεται η μεγάλη αντιπαράθεση, εξειδικεύει τις επιταγές του Συντάγματος, που απλά, για να σας θυμίσω, το άρθρο 11 του Συντάγματος λέει, ότι οι υπαίθριες συναθροίσεις μπορούν να απαγορευθούν με αιτιολογημένη απόφαση της αστυνομικής αρχής γενικά, αν εξ αιτίας τους επίκειται σοβαρός κίνδυνος για τη δημόσια ασφάλεια, σε ορισμένη δε περιοχή, αν απειλείται σοβαρή διατάραξη της κοινωνικοοικονομικής ζωής, όπως ο νόμος ορίζει. Λόγω μάλιστα, της περιοριστικής αναφοράς των περιπτώσεων απαγόρευσης, δεν δίνεται η ευχέρεια παρερμηνείας ή αυθαίρετου χαρακτηρισμού μιας συνάθροισης ως δήθεν απαγορεύσιμης ή παράνομης.

Περαιτέρω, στο άρθρο 8 του σχεδίου νόμου προβλέπονται οι περιορισμοί που δύναται να επιβληθούν σε μια επικείμενη συνάθροιση. Αν μια πορεία ή διαδήλωση είναι σε εξέλιξη, θα μπορούν να επιβάλλονται περιορισμοί αν η διεξαγωγή τους προκαλεί δυσανάλογα μεγάλη διατάραξη στην κοινωνικοοικονομική ζωή της περιοχής λόγω του αριθμού των συμμετεχόντων και αν δημιουργεί προβλήματα στην κυκλοφορία και σε άλλες ιδιαίτερες τοπικές συνθήκες. Σε αυτήν την περίπτωση, η απόφαση για την επιβολή περιορισμών σε συνάθροιση γνωστοποιείται εγκαίρως πριν αυτή πραγματοποιηθεί. Βεβαίως, στο άρθρο 9 θεσμοθετείται η δυνατότητα διάλυσης της συνάθροισης και πάλι περιοριστικά, για συγκεκριμένες περιπτώσεις.

Τι πιο φυσικό, δηλαδή, όταν μια συνάθροιση μετατρέπεται σε εστία διάπραξης σοβαρών εγκλημάτων και σοβαρών αξιόποινων πράξεων να διαλύεται.

Το ερώτημα, εάν απαγορεύσεις και περιορισμοί χωρούν εντός των πλαισίων του δικαιώματος στην ελεύθερη συνάθροιση, κυρίες και κύριοι συνάδελφοι, είναι μόνο ρητορικό, διότι αυτό έχει απαντηθεί και έχει απαντηθεί τόσο από τα ευρωπαϊκά δικαστήρια όσο και από τις εσωτερικές νομοθεσίες των περισσότερων ευρωπαϊκών κρατών.

Το Ευρωπαϊκό Δικαστήριο Δικαιωμάτων του Ανθρώπου θέτοντας πάντοτε ως γνώμονα τη δίκαιη ισορροπία μεταξύ των επιλυθέντων μέτρων και του επιδιωκόμενου νόμιμου σκοπού, κάνει δεκτούς τους περιορισμούς στο δικαίωμα του συνέρχεσθαι, όπως προβλέπεται και προστατεύεται από το άρθρο 11 της ΕΣΔΑ.

Δεν θέλω να σας κουράσω με σειρά αποφάσεων που έχει βγάλει το Ευρωπαϊκό Δικαστήριο Ανθρωπίνων Δικαιωμάτων. Υπάρχει μία πρόσφατη Απόφαση του 2020, Βαρόγλου Αττίκ κατά Τουρκίας, που αφορούσε επέμβαση των αστυνομικών αρχών για την αποτροπή διαδηλώσεων που δημιουργούσαν ταραχές στο χώρο του Κοινοβουλίου.

Το Στρασβούργο επισήμανε ότι το άρθρο 11 της Σύμβασης προστατεύει μόνο το δικαίωμα στην ελευθερία ειρηνικής συναθροίσεως και κάθε κρατική παρέμβαση είναι αντίθετη με το παραπάνω άρθρο, εκτός, αν προβλέπεται από το νόμο και δικαιολογείται σε μια δημοκρατική κοινωνία.

Συναφώς, όταν το ΕΔΑ ελέγχει, αν μια παρέμβαση ήταν αναγκαία σε μια δημοκρατική κοινωνία για την επίτευξη ενός θεμιτού σκοπού, αναγνωρίζει ότι οι εθνικές αρχές διαθέτουν ένα ορισμένο περιθώριο εκτίμησης κατά την επιλογή των μέσων, που θα είναι ικανά να επιτύχουν τον θεμιτό σκοπό, αλλά υπογραμμίζει ότι αυτό το περιθώριο εκτίμησης συμβαδίζει με τον ευρωπαϊκό έλεγχο τόσο στο νόμο όσο και στις αποφάσεις που το εφαρμόζουν.

Εν προκειμένω, δηλαδή, το δικαστήριο, αφενός, αναγνωρίζει δικαιώματα προστασίας αποκλειστικά και μόνο σε μια ειρηνική συνάθροιση, αφετέρου, όμως, αναγνωρίζει το δικαίωμα στην πολιτεία να περιορίσει και να διαλύσει τη συνάθροιση, όταν κριθεί αναγκαίο, για τη διασφάλιση της προστασίας των πολιτών και των λοιπών, βεβαίως, δικαιωμάτων τους.

Οι έννομες τάξεις των περισσότερων ευρωπαϊκών κρατών ρυθμίζουν κατά ταυτόσημο περίπου τρόπο το ζήτημα των συναθροίσεων, θέτοντας απαγορεύσεις και περιορισμούς.

Ενδεικτικά, σας αναφέρω από τα επίσημα στοιχεία της Ελληνικής Αστυνομίας, που αντίστοιχα οι αρμόδιες υπηρεσίες άλλων χωρών ενημερώνουν τι ισχύει στη δική τους νομοθεσία. Προφανώς, κυρίες και κύριοι συνάδελφοι, έχετε πρόσβαση σε αυτά τα έγγραφα και μπορείτε να ενημερωθείτε για αυτά τα στοιχεία.

Ας πάρουμε, για παράδειγμα, τη Γερμανία. Οι συναθροίσεις στη Γερμανία ρυθμίζονται περίπου με τον ίδιο τρόπο που προβλέπεται και στο παρόν νομοσχέδιο. Πρέπει οι συναθροίσεις να εγγράφονται στις αρχές 48 ώρες πριν από τη δημόσια ανακοίνωσή τους. Ότι, δηλαδή, προβλέπεται στο άρθρο 3 του παρόντος νομοσχεδίου για την υποχρέωση γνωστοποίησης. Οι αρχές στη Γερμανία μπορούν να αρνηθούν την άδεια για τη διεξαγωγή τέτοιου είδους διαδήλωσης ή συνάθροισης, αν η εκδήλωση θα μπορούσε να θέσει σε κίνδυνο την κοινή ασφάλεια ή την τάξη. Ότι, δηλαδή, προβλέπει το άρθρο 7 του παρόντος νομοσχεδίου. Τα ίδια ακριβώς προβλέπονται και για τους περιορισμούς και για τη διάλυση, δηλαδή, ότι ρυθμίζει το άρθρο 8 και 9 του σχεδίου νόμου. Σε κάθε συγκέντρωση ορίζεται ένας πρόεδρος, ο οποίος λαμβάνει τις οδηγίες από τις αρχές, τις οποίες πρέπει να εξηγήσει σε κάθε συμμετέχοντα. Ότι, δηλαδή, προβλέπει το άρθρο 4 και 5 του παρόντος νομοσχεδίου.

Αν δεν μας αρέσει, βεβαίως, να κάνουμε αναφορά στη Γερμανία, ας δούμε τι ισχύει στην Ισπανία. Στην Ισπανία όλες οι συναθροίσεις γνωστοποιούνται 10 μέρες νωρίτερα στις αρχές και εκεί, υπάρχει αστυνομικός, που είναι ο σύνδεσμος μεταξύ των διοργανωτών και της Αστυνομίας.

Στη Σουηδία ισχύει ακριβώς το ίδιο. Σχετικό αίτημα για άδεια, διάλυση της συνάθροισης, αν η διαδήλωση συνιστά σοβαρή απειλή για τη δημόσια τάξη και χρήση βίας, αν δεν υπακούσουν οι διαδηλωτές στην εντολή της Αστυνομίας.

Στην Πολωνία και στην Κροατία, το ίδιο ακριβώς. Στην τελευταία, μάλιστα, μπαίνουν και έξτρα περιορισμοί, διότι απαγορεύουν να γίνεται συνάθροιση δίπλα σε νοσοκομεία, παιδικούς σταθμούς, σε εθνικά πάρκα κ.α..

Στη Γαλλία, απαιτείται να υπάρχει γνωστοποίηση και λήψη σχετικής άδειας, προκειμένου να γίνει μια συνάθροιση και προβλέπονται οι ίδιες διατάξεις για την απαγόρευση, για τους περιορισμούς και τη διάλυση. Προβλέπεται, μάλιστα, πριν τη διάλυση οι αρχές να χρησιμοποιούν μεγάφωνο και να προβαίνουν σε σχετικές προειδοποιήσεις.

Στη Σλοβενία καρμπόν διαδικασίες, οργανωτής, γνωστοποίηση επτά μέρες πριν, συνεργασία της αστυνομίας με τον οργανωτή, απαγόρευση, περιορισμοί, διάλυση, οι ίδιες διαδικασίες.

Στην Ολλανδία ισχύουν τα ίδια, με τη διαφορά ότι ενεργό ρόλο παίζουν οι τοπικές αυτοδιοικήσεις, όπου ο Δήμαρχος έχει τη δυνατότητα να διαλύει τις συναθροίσεις.

Όλα αυτά, κυρίες και κύριοι συνάδελφοι - θα μπορούσα να απαριθμώ πάρα πολλές ώρες και για τη Ρουμανία και για τη Λιθουανία και για παντού - δεν τα αναφέρω ούτε για να σας πάρω το χρόνο ούτε για να κάνω τις οποιεσδήποτε συγκρίσεις, αλλά θέλω να σας θέσω ένα απλό ερώτημα, κυρίως προς τους Βουλευτές της Αξιωματικής Αντιπολίτευσης.

Όλες αυτές οι χώρες, που λαμβάνουν ταυτόσημα μέτρα και ρυθμίσεις που περιλαμβάνονται και στο παρόν νομοσχέδιο, είναι χώρες φασιστικές ή χώρες χουντικές; Διότι επιτρέψτε μου να πω, προκαλεί θυμηδία η προσπάθεια κάποιων να θέλουν να συντηρήσουν αυτήν την ανομία, να σκιαμαχούν και να φαιδροποιούν το δημόσιο διάλογο μιλώντας για χούντες και άλλα τέτοια γραφικά.

Εγώ, όπως βεβαίως και οι περισσότεροι εδώ συνάδελφοι, στην εποχή της χούντας δεν είχα καν γεννηθεί και πάντως αυτό που ξέρω είναι, ότι αυτός που αποκατέστησε τη δημοκρατία στην Ελλάδα και έστειλε τους πρωταίτιους του πραξικοπήματος στη φυλακή και είπε και το εννοούσε «όταν λέμε ισόβια εννοούμε ισόβια», υπήρξε ο ιδρυτής μας, ο ιδρυτής της παράταξης, ο Κωνσταντίνος Καραμανλής.

Άρα, υπό μία έννοια αυτές τις - επιτρέψτε μου να πω - θλιβερές κορόνες για τη χούντα, έχω την αίσθηση, κύριοι συνάδελφοι της Αντιπολίτευσης, να τις εκτοξεύσετε αλλού, διότι αυτό εδώ το κόμμα και αυτή τη παράταξη, αυτές οι φαιδρότητες δεν την αφορούν και δεν μπορούν να καλύψουν αυτό που σας περιέγραψα παραπάνω, γιατί όσο και να προσπαθήσουν κάποιοι, η ταμπακιέρα είναι άλλη και αυτή σας την περιέγραψα.

Θέλουμε ένα κράτος, μια χώρα, μια πρωτεύουσα να μην παραδίδεται στην ανομία, επειδή κάποιοι έτσι το θέλουν, με διάφορες ιδεολογικού τύπου προφάσεις.

Σκοπός μας είναι να ασκούνται τα δημοκρατικά δικαιώματα, να διαδηλώνει κανείς και να εκφράζει ακόμη και έντονα τις απόψεις του, αλλά αυτό θα γίνεται με κανόνες, με προϋποθέσεις, με σεβασμό της ατομικής ιδιοκτησίας και της ανθρώπινης ζωής και της κοινωνικής ειρήνης. Και όταν αυτά δεν γίνονται σεβαστά από κάποιους λίγους, βεβαίως και φυσικά, θα υπάρχουν και κυρώσεις, όπως προβλέπεται στο άρθρο 13 για τις ποινικές κυρώσεις και την αστική ευθύνη και αυτό αποτελεί την ουσία της δημοκρατίας και του κράτους δικαίου, γιατί άλλο πράγμα η δημοκρατία και άλλο η αναρχία και άλλο η ανομία και άλλο η αυθαιρεσία και άλλο η ατιμωρησία.

Για όλα αυτά, κυρίες και κύριοι συνάδελφοι, θα έχουμε τη δυνατότητα να συζητήσουμε ενδελεχώς και στην κατ’ άρθρο συζήτηση και να εξειδικεύσουμε τις ρυθμίσεις.

Εγώ πολύ γρήγορα, εάν έχω λίγο χρόνο, να αναφερθώ και στο δεύτερο μέρος του σχεδίου νόμου που φέρει τον τίτλο «Λοιπές διατάξεις αρμοδιότητας Γενική Γραμματείας Δημόσιας Τάξης».

Θα συντομεύσω, κύριε Πρόεδρε, γιατί ούτως ή άλλως είναι γνωστά. Καλύπτουν το νομικό κενό που είχε δημιουργηθεί με τη σειρά των Προεδρικών Διαταγμάτων του 2017, 2019 και 2020 ως προς τις αρμοδιότητες της Γενικής Γραμματείας και έτσι, ιδρύεται το Ίδρυμα «Εξοχές Ελληνικής Αστυνομίας» του Υπουργείου Προστασίας του Πολίτη, ώστε να αποδίδεται και πληρέστερα ο σκοπός του.

Καλό είναι, κύριε Υπουργέ, που θεσμοθετείται μέσω της σύστασης Κέντρο Αριστείας μια νέα διαδικασία επιβράβευσης των τέκνων του προσωπικού της Ελληνικής Αστυνομίας. Αυτό καλό είναι να το λέμε και καλά κάνατε και το αναδείξατε, διότι αποδεικνύεται εμπράκτως και το ενδιαφέρον της Διοίκησης προς το προσωπικό του Σώματος και τις οικογένειές τους, όπως και άλλες, βεβαίως, πρωτοβουλίες, για την πάγια εισφορά ονομασίας του Δόκιμου Αστυφύλακα σε Αστυφύλακα, καθώς και Δόκιμου Αξιωματικού σε Υπαστυνόμου Β΄ και η καταβολή, βεβαίως, της ως άνω εισφοράς σε τριάντα έξι ισόποσες μηνιαίες δόσεις, που καλό είναι για τη διευκόλυνση οικονομικά των ανθρώπων αυτών.

Επίσης, σωστή η πρωτοβουλία να καλυφθούν τα κενά που αφορούν τη διαχείριση των δαπανών που είναι αναγκαίες για τη λειτουργία των Υπηρεσιών Εσωτερικών Υποθέσεων των Σωμάτων Ασφαλείας.

Δεν θέλω να σας κουράσω άλλο, αυτά προς το παρόν.

Στη συνέχεια, θα έχουμε τη δυνατότητα νομίζω να κάνουμε έναν πολύ γόνιμο διάλογο για τους προβληματισμούς οι οποίοι έχουν τεθεί και αλήθεια είναι γύρω από πολύ ευαίσθητα θέματα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ (Εισηγητής της Μειοψηφίας):** Αγαπητέ κύριε Καραγκούνη, ευχαρίστως, να κάνουμε μια εποικοδομητική συζήτηση για αυτό το πολύ σοβαρό νομοσχέδιο. Με την προϋπόθεση, όμως, ότι θα περιοριστούμε σε πραγματικά στοιχεία, σε αλήθειες και όχι σε ψέματα. Γιατί, δυστυχώς για μας, τώρα - και φαντάζομαι έτσι αισθάνονται όλοι οι Εισηγητές και οι Αγορητές της μειοψηφίας - στις πλάτες μας πέφτει ένα διπλό βάρος. Πρώτα να μιλήσουμε για το νομοσχέδιο και δεύτερο, να αντιλέξουμε και να αποκαταστήσουμε την αλήθεια. Να αντιλέξουμε τα ψέματα, βάσει των οποίων έχει μπει στη δημόσια συζήτηση αυτό το νομοσχέδιο.

Τελευταία φορά που, στην Ελλάδα, υπήρξε Νομοθετικό Διάταγμα ουσιαστικά απαγόρευσης των συγκεντρώσεων, ήταν επί χούντας το 1971. Τα Νομοθετικά Διατάγματα -γιατί ακολούθησαν και άλλα της χούντας- παρέμειναν νεκρά, σε όλη τη διάρκεια της Μεταπολίτευσης. Το νομοσχέδιο που, σήμερα, έρχεται προς συζήτηση, στο ελληνικό Κοινοβούλιο, είναι ίδιο και χειρότερο με τα Νομοθετικά Διατάγματα της χούντας.

Και αυτά, αγαπητές και αγαπητοί συνάδελφοι της Πλειοψηφίας και κύριοι της Κυβέρνησης, δεν είναι πολιτικοί χαρακτηρισμοί. Είναι αναντίλεκτες ιστορικές αλήθειες. Ιδού η απόδειξη, με ορισμένα πολύ συγκεκριμένα και πολύ σημαντικά παραδείγματα:

Τι έγραφε το Νομοθετικό Διάταγμα 794 του 1971 της χούντας, για τη διάλυση μιας συνάθροισης; Στο άρθρο 7, παράγραφος 1 β, έγραφε: «Η αστυνομική αρχή δύναται να διαλύσει δημοσίαν, κατά το παρόν Νομοθετικό Διάταγμα, συνάθροισιν, εις τας ακολούθους και μόνον περιπτώσεις: Εάν η δημόσια συνάθροισις δεν εγνωστοποιήθη προσηκόντως κατά τα οριζόμενα εν παραγράφοις 4 και 5 του άρθρου 3 του παρόντος ή αν πραγματοποιείται κατά παράβαση ουσιωδών όρων της γενομένης γνωστοποιήσεως».

Τι γράφει το νομοσχέδιο που εισηγείται ο κ. Χρυσοχοΐδης και ο κ. Μητσοτάκης, σήμερα, στο ελληνικό Κοινοβούλιο; Στο άρθρο 9, παράγραφος 1δ.: «η διάλυση δημόσιας υπαίθριας συνάθροισης, που βρίσκεται σε εξέλιξη, δύναται να διαταχθεί εάν πραγματοποιείται χωρίς να έχει γνωστοποιηθεί, σύμφωνα με τα οριζόμενα στις παραγράφους 1 και 2 του άρθρου 3, με την επιφύλαξη των οριζομένων στο ίδιο άρθρο.».

Τι έγραφε το Νομοθετικό Διάταγμα της χούντας για την απαγόρευση της συνάθροισης; Στο άρθρο 6, την παράγραφο 1: «Γνωστοποιηθείσης, κατά το άρθρο 3 παράγραφος 4 και 5 του παρόντος, δημοσίας συναθροίσεως εν υπαίθρω, η αστυνομική αρχή δύναται να απαγορεύσει ταύτην, εάν ήθελε κρίνει μετά έρευνα ότι εκ της πραγματοποιήσεως αυτής επίκειται κίνδυνος δια τη δημόσια τάξη.». Στο άρθρο 6 παράγραφος 4 συμπλήρωνε το Νομοθετικό Διάταγμα της χούντας: «Αντί της πλήρους απαγορεύσεως, δύναται δι αιτιολογημένης αποφάσεως της αρμόδιας αστυνομικής αρχής να επιτραπεί η συνάθροισις υπό όρους ως η μετάθεσις του χρόνου ή του τόπου της συναθροίσεως ή υπό άλλους ειδικούς περιορισμούς πέραν των παρόντως οριζομένων.».

Τι γράφει στο άρθρο 7 το νομοσχέδιο που εισηγείστε; «Επικείμενη δημόσια υπαίθρια συνάθροιση μπορεί να αποφευχθεί αν επαπειλείται σοβαρός κίνδυνος για τη δημόσια ασφάλεια, λόγω ιδιαιτέρως πιθανής διάπραξης σοβαρών εγκλημάτων.». Και στο άρθρο 7 παράγραφος 2, συνεχίζει. Δεν τα διαβάζω όλα. Αναφέρω αποσπασματικά για να καταλάβετε ότι δεν είναι πολιτικοί χαρακτηρισμοί, αλλά είναι αναντίλεκτες ιστορικές αλήθειες αυτές που έχουμε πει. Και συμπληρώνει, λοιπόν, στην παράγραφο 2 του άρθρου 7 ότι «στις περιπτώσεις β και γ, η αρμόδια αστυνομική ή λιμενική Αρχή, σύμφωνα με την παράγραφο 1 του άρθρου 8, δύναται να υποδεικνύει ενδεικτικά ως εναλλακτικές επιλογές άλλες περιοχές κατάλληλες για την πραγματοποίηση της συνάθροισης.».

Τι έγραφε το χουντικό διάταγμα του 1971 για τη συνεργασία οργανωτή αρχών: «Ο Πρόεδρος της δημόσιας συναθροίσεως και τα μέλη της ορισθείσης τυχόν Οργανωτικής Επιτροπής οφείλουν να παρίστανται καθ’ όλη τη διάρκεια - μπλα μπλα μπλα - και βεβαίως, να διακόψουν, σε συνεργασία με την αστυνομία, τη συνάθροιση.».

Τι γράφει το δικό σας σχέδιο νόμου; «Ο οργανωτής της συνάθροισης υποχρεούται να μεριμνά για την ομαλή διεξαγωγή» και λοιπά. Και τελευταίο, έτσι ενδεικτικά, γιατί είναι και άλλα, όποιος κοιτάξει: «Ευθύνη Οργανωτή».

Τι έγραφε το νομοθετικό διάταγμα της χούντας; Στο άρθρο 4 παράγραφος 5: «Ο Πρόεδρος της δημόσιας συναθροίσεως, τα μέλη της ορισθείσης τυχόν υπ’ αυτού οργανωτικής επιτροπής, ως και οι ομιληταί της συναθροίσεως υπέχουν πάσας τας κατά το παρόν νομοθετικό διάταγμα υποχρεώσεις και ευθύνας. Προκειμένου περί δημοσίας συναθροίσεως διοργανούμενης υπό Νομικού Προσώπου ταύτας υπέχουν ομοίως και τα συμπράξαντα μέλη των Διοικητικών αυτών Συμβουλίων.».

Τι γράφει το δικό σας σχέδιο νόμου; Στο άρθρο 13 παράγραφος 4, ο οργανωτής δημόσιας υπαίθριας συνάθροισης ευθύνεται για την αποζημίωση όσων υπέστησαν βλάβη της ζωής, της σωματικής ακεραιότητας και της ιδιοκτησίας κ.λπ.. Και αυτά τώρα, αγαπητές και αγαπητοί συνάδελφοι, είναι ενδεικτικά τέσσερα μόνο παραδείγματα, που πιστοποιούν, όχι μόνο ότι υπάρχει αντιγραφή του χουντικού διατάγματος του 71΄, αλλά και ότι το δικό σας σχέδιο νόμου, είναι και χειρότερο. Ξέρετε γιατί; Γιατί τουλάχιστον η χούντα, όταν ήρθε η ώρα να μεταφέρει την ευθύνη, τη μετέφερε στον οργανωτή και στους ομιλητές. Εσείς, εδώ, με αυτό το σχέδιο νόμου, καθιστάτε υπόλογους, υπεύθυνους και αύριο καταδικασμένους, με έναν χρόνο ή δύο χρόνια φυλακή, ανάλογα την περίπτωση, ακόμη και αυτούς που συμμετέχουν σε μία διαδήλωση, πράγμα που ούτε η χούντα δεν είχε κάνει το 1971.

Αν ήταν νεκρά αυτά τα νομοθετικά διατάγματα σε όλη τη διάρκεια της μεταπολίτευσης και αγαπητέ κύριε Καραγκούνη, ο Κωνσταντίνος Καραμανλής, πράγματι, ήταν ένας από αυτούς που ηγήθηκαν για την αποκατάσταση της δημοκρατίας, αλλά, ίσως, κάποια στιγμή, ως παράταξη, όταν περάσετε από αυτόν τον κύκλο της ακραίας δεξιάς στροφής που έχετε κάνει, θα αναρωτηθείτε, γιατί ο Κωνσταντίνος Καραμανλής δεν έφερε ένα τέτοιο σχέδιο νόμου που φέρνει σήμερα η κυβέρνηση Μητσοτάκη. Και δεν ήταν μόνο ο Κωνσταντίνος Καραμανλής, ήταν και άλλοι αρχηγοί της Ν.Δ. που δεν είχαν αποτολμήσει να φέρουν κάτι τέτοιο. Αν ήταν, λοιπόν, νεκρά όλα αυτά τα διατάγματα, τότε τι ίσχυε στη χώρα; Ίσχυε αυτό πάνω στο οποίο στηρίζεται αυτό το ψευδοαφήγημα το δικό σας; Δηλαδή, ότι η Ελλάδα, καμία σχέση με τις ευρωπαϊκές χώρες, είναι μια χώρα που μπορούν 50, πόσες φορές το έχετε πει τις τελευταίες μέρες; Και δεν ντρέπεστε, για το είναι απόλυτο ψέμα, να λέγετε κάτι τέτοιο από επίσημα χείλη, που αν μη τι άλλο, έπρεπε να γνωρίζουν την κείμενη νομοθεσία; Ή η Ελλάδα είναι μία χώρα παραδομένη στους μπαχαλάκηδες;

Πριν από λίγο, κάνατε την απρεπή σύγκριση των κινητοποιήσεων των εργαζομένων με τις διάφορες, δυστυχώς, εκδηλώσεις βίας, που είχαν σαν αποτέλεσμα να καταστραφούν περιουσίες, ή και να χαθούν ανθρώπινες ζωές, με τις οποίες βεβαίως και δεν έχουν καμία σχέση. Είναι, λοιπόν, η Ελλάδα, παραδομένη στους μπαχαλάκηδες; Είναι η Ελλάδα μια χώρα, που όποιος θέλει, πενήντα άτομα κλείνουν ένα δρόμο; Είναι η Ελλάδα μία χώρα, στην οποία, η ελληνική αστυνομία, δεν μπορεί σήμερα να απαγορεύσει, χωρίς το δικό σας αυτό εδώ νομοθέτημα, το απαράδεκτο νομοθέτημα, μία συγκέντρωση, αν πράγματι κινδυνεύει η δημόσια τάξη; Η απάντηση είναι όχι, δεν είναι η Ελλάδα αυτή. Αυτή είναι η ψεύτικη Ελλάδα, για την οποία μιλάτε εσείς αυτές τις μέρες στον ελληνικό λαό.

Πρώτον, διότι και σήμερα, η ελληνική αστυνομία, μπορεί να απαγορεύσει μια συγκέντρωση. Το έχει κάνει, το είπατε και εσείς, κύριε Καραγκούνη, θυμίσατε το παράδειγμα, με την συγκέντρωση που πήγε να κάνει η ΠΟΑΣΥ μέσα στα Εξάρχεια. Πως το έκανε; Το έκανε αυθαίρετα, ή το έκανε βασισμένη στην κείμενη νομοθεσία; Όταν απαγορεύτηκαν οι συγκεντρώσεις με αφορμή την άφιξη ξένων ηγετών, που πολλές φορές θυμόμαστε, όταν ήρθαν ξένοι ηγέτες στην Ελλάδα, απαγορεύτηκαν οι συγκεντρώσεις. Υπάρχει, λοιπόν, το προεδρικό διάταγμα, το οποίο έχει την υπογραφή της κυβέρνησης του Κωνσταντίνου Μητσοτάκη το 1991, σύμφωνα με το οποίο, τον 141 αριθμό, ναι, δίνει το δικαίωμα στην ελληνική αστυνομία και σήμερα, χωρίς να χρειάζεται το δικό σας νομοθέτημα, να απαγορεύσει μια συγκέντρωση. Είναι η Ελλάδα, αυτή τη στιγμή, μια χώρα, που μπορούν πενήντα άτομα να κλείσουν έναν κεντρικό δρόμο;

Λέτε ψέματα στον ελληνικό λαό και λέτε ψέματα και σε βάρος συναδέλφων σας. Ο κ. Νίκος Δένδιας, ο Υπουργός Εξωτερικών, ήταν αυτός, που το 2013, έφερε στο Συμβούλιο της Επικρατείας, για να ακριβολογώ, έστειλε το προεδρικό διάταγμα 120, με βάσει το οποίο η ελληνική αστυνομία έχει τη δυνατότητα και τη νόμιμη δυνατότητα, αλλά και την υπηρεσιακή της, να το πω έτσι, επιλογή, όποτε το κρίνει, 50 άτομα όταν κάνουν πορεία και κλείνουν το κέντρο της Αθήνας, να τους οδηγεί στο πεζοδρόμιο. Εδώ, δίνω δύο φωτογραφίες, που τυχαία εγώ έβγαλα, όταν πρωτοσυζητήθηκε το νομοσχέδιό σας, που μπήκε για δημόσια διαβούλευση, μία έξω από το Υπουργείο Εσωτερικών, με 50 άτομα πάνω στο πεζοδρόμιο και μία έξω από το ελληνικό Κοινοβούλιο, 50 άτομα πάνω στο πεζοδρόμιο. Πώς τους έβαλε εκεί η ελληνική αστυνομία; Περίμενε το δικό σας νομοθέτημα; Βεβαίως και όχι, λέτε ψέματα. Γιατί υπάρχει το προεδρικό διάταγμα του κ. Δένδια, το οποίο είναι σε ισχύ από το 2013 και σύμφωνα με το οποίο, η ελληνική αστυνομία, μπορεί να κάνει αυτό το οποίο σας είπα προηγουμένως. Αυτά θα τα δώσω στη συνέχεια στη γραμματεία για να καταχωρηθούν. Μπορεί ο καθένας να σπάει; Έπρεπε να έρθει ο δικό σας ο νόμος, το δικό σας νομοσχέδιο, για οποιονδήποτε σπάει, για τους μπαχαλάκηδες τους λεγόμενους, ή οποιοσδήποτε προκαλεί προβλήματα ή καταστροφές σε περιουσίες; Βεβαίως και λέτε ψέματα. Με βάση το νέο ποινικό κώδικα, συγκεκριμένα άρθρα έχουν ποινικοποιήσει αυτές τις συμπεριφορές και ο νέος ποινικός κώδικας, που ψηφίστηκε επί υπουργίας του κ. Μιχάλη Καλογήρου, όπως υπήρχαν και προηγουμένως στον ποινικό κώδικα.

Για να δείτε πόσα ψέματα λέτε στον Ελληνικό λαό, που είναι οι συγκεκριμένες διατάξεις στο δικό σας σχέδιο νόμου, είτε για τις πορείες των 50 ατόμων, είτε για την τιμωρία αυτών οι οποίοι μπορεί να καταστρέψουν ή να ζημιώσουν; Που είναι; Πουθενά.

Ποιο είναι λοιπόν, αυτό που στην πραγματικότητα, αν θα μπορούσαμε να πούμε, ότι κάτι σήμερα δεν υπάρχει στη χώρα; Ναι, υπάρχει ένα έλλειμμα. Υπάρχει το έλλειμμα της γνωστοποίησης. Όχι της γνωστοποίησης που δίνει τη δυνατότητα και έρεισμα νομικό, για να απαγορευθεί μια συγκέντρωση ή να διαλυθεί, αλλά πραγματικά, η υποχρέωση της γνωστοποίησης. Αυτό είναι έλλειμμα. Και ναι, πρέπει ο κάθε πολίτης στη χώρα, να γνωρίζει όταν πρόκειται να πορευθεί π.χ. στο κέντρο της Αθήνας, αν πρόκειται να συναντήσει απέναντί του μια πορεία. Αλλά αυτό δεν έχει καμία σχέση με αυτό το οποίο φέρνετε εσείς και αυτό το οποίο επιδιώκετε. Το οποίο δεν είναι τίποτα παραπάνω από το να ποινικοποιήσετε την ελεύθερη συμμετοχή σε δημοκρατικές συγκεντρώσεις. Ουσιαστικά ένα πράγμα επιδιώκετε, να αφοπλίσετε. Να αφοπλίσετε τους εργαζόμενους, τους ιδιωτικούς υπαλλήλους, να αφοπλίσετε τους δημόσιους υπαλλήλους, να αφοπλίσετε τους συνταξιούχους, να αφοπλίσετε τους ανέργους, να αφοπλίσετε την Ελληνική νεολαία από το δικαίωμά της να διεκδικούν τα δικαιώματά τους, να διεκδικούν τα εισοδήματά τους, να διεκδικούν τις συντάξεις τους. Αυτό είναι το βασικό το οποίο επιδιώκεται.

Βεβαίως, αυτές όλες οι κατηγορίες εκατομμυρίων Ελληνίδων και Ελλήνων, ένα όπλο διαθέτουν όταν νιώθουν ότι θίγονται τα δικαιώματά τους, όταν νιώθουν ότι θίγεται το εισόδημά τους, όταν νιώθουν ότι θίγεται η σύνταξή τους. Ποιο είναι αυτό; Το συνταγματικά κατοχυρωμένο δικαίωμά τους στην συνάθροιση, στη διαμαρτυρία, στην ειρηνική αντίδραση. Στην πραγματικότητα όμως, δεν είναι έτσι απλά τα πράγματα με το νομοσχέδιό σας. Γιατί, πράγματι, πίσω από τα ψέματα που χρησιμοποιείτε, επιδιώκετε κάτι. Επιδιώκετε την ποινικοποίηση της άσκησης αυτού του συνταγματικού δικαιώματος. Ταυτόχρονα, με αυτό, καθιστάτε την ηγεσία της Ελληνικής Αστυνομίας σε απόλυτο αφεντικό, χωρίς καμία εγγύηση που συνάδει σε ένα σύγχρονο κράτος δικαίου. Στην πραγματικότητα, εισάγετε στην Ελληνική έννομη τάξη, στην Ελληνική κοινωνία, κάτι που πρέπει να απασχολήσει όλους τους εργαζόμενους, όλους τους προοδευτικούς και δημοκρατικούς πολίτες, - εγώ θα σας έλεγα και όλους τους πεφωτισμένους που ανήκουν στις τάξεις της Νέας Δημοκρατίας - εισάγεται ένα νέο είδος εγκληματία. Δίπλα στον δολοφόνο, δίπλα στο βιαστή, δίπλα στο λαθρέμπορο, δίπλα στο καταχραστή, εισάγετε τον πολίτη διαδηλωτή, που ελεύθερα συμμετέχει και που αν συμμετέχει σε μία συγκέντρωση και σε μια πορεία που δεν έχει τη σύμφωνη γνώμη της αστυνομίας, αυτομάτως, είναι όχι απλώς κατηγορούμενος, αλλά τον οδηγείτε και σε ποινή φυλάκισης.

Κοιτάξτε, δεν θα γίνει κατανοητό σε όσους μας ακούνε, το πρόβλημα με το νομοσχέδιο που φέρνετε για εκατομμύρια Ελληνίδες και Έλληνες, αν δεν πούμε το εξής. Γιατί είναι πράγματι εύκολο να διολισθαίνει κανείς σε δεξιές πολιτικές, αλλά είναι δύσκολο να κρατάει τη σοβαρότητα του. Λυπάμαι που θα το πω, αλλά αυτό το νομοσχέδιο, δεν υποφέρει μόνο ως προς το στοιχείο της δημοκρατικότητας, υποφέρει και ως προς το στοιχείο της σοβαρότητας. Τι σας ζητά, συνάδελφοι της Πλειοψηφίας, να νομοθετήσετε η Κυβέρνηση; Σας ζητά, λοιπόν, να νομοθετήσετε, ότι σε μία συγκέντρωση, που θα ακολουθήσει μετά από αυτήν και μία πορεία, όχι πενήντα, αλλά δέκα χιλιάδων εργαζομένων, η οποία θα εξελιχθεί ειρηνικά, χωρίς κανένα παρατράγουδο, διότι αποφάσισαν έτσι 10.000 άνθρωποι να αντιδράσουν σε μία απόφαση που πήρε ή θα πάρει η παρούσα ή μια μελλοντική κυβέρνηση για τη μείωση των μισθών τους. Σε μία συγκέντρωση, λοιπόν, 10 χιλιάδων ανθρώπων, που θα υπάρξει άρνηση να οριστεί οργανωτής και να γνωστοποιηθεί η συγκέντρωση αυτή εγγράφως στην Ελληνική Αστυνομία, αυτή θα είναι μία συγκέντρωση που επαναλαμβάνω δεν θα έχει κανένα πρόβλημα νομιμότητας και δεν θα γίνει καμία ζημιά σε κανέναν, ούτε σε ανθρώπους, ούτε σε περιουσία, την οποία η Ελληνική Αστυνομία με τον νόμο που πάτε να ψηφίσετε, θα οφείλει να την κηρύξει παράνομη και θα οφείλει να πάρει όλα τα μέτρα για να τη διαλύσει.

Θα είναι μία συγκέντρωση, στην οποία, η Ελληνική Αστυνομία θα υποχρεούται να συλλάβει δέκα χιλιάδες ανθρώπους. Ελληνίδες και Έλληνες εργαζόμενους, που θα κάνουν αυτήν την πορεία, που απλώς, δεν θα έχει γνωστοποιηθεί εγγράφως στην Ελληνική Αστυνομία. Οι αστυνομικοί εργαζόμενοι, θα είναι υποχρεωμένοι να συλλάβουν τους συμπολίτες τους εργαζόμενους. Στο τέλος, αφού η Ελληνική Αστυνομία θα πρέπει να συλλάβει αυτούς τους 10.000, θα πρέπει να βρείτε κρατητήρια να τους βάλετε, γιατί, θα πρέπει σε αυτούς με το νομοσχέδιο που σας προτείνει η Κυβέρνηση του κ . Μητσοτάκη και του κ. Χρυσοχοΐδη, να τους επιβληθεί ποινή φυλάκισης ενός έτους, επειδή συμμετείχαν σε μία τέτοια συγκέντρωση.

Αυτό, αν δεν είναι νομοθετική γελοιότητα και ένας ακραίος νομοθετικός λαϊκισμός, τότε, ειλικρινά, δεν ξέρω πώς μπορεί να το χαρακτηρίσει κανείς. Βεβαίως, όπως καταλαβαίνετε, γιατί αυτή είναι η κατάσταση, με την οποία και η λογική και η κουλτούρα με την οποία πολιτεύεται η παρούσα Κυβέρνηση, στο τέλος ή θα γίνουν αυτά που μόλις σας είπα με βάση το νόμο σας ή βεβαίως, θα εξευτελιστείτε και εσείς και ο νόμος σας. Διότι, θα βλέπει ο ελληνικός λαός να πραγματοποιούνται συγκεντρώσεις και πορείες χωρίς υποβολή γνωστοποίησης στην Αστυνομία, δήλωση οργανωτή και εσείς, δε θα κάνετε τίποτα.

Εν πάση περιπτώσει, επίσης, τι θα κάνετε με μία αυθόρμητη, με βάση το νόμο που πάτε να ψηφίσετε, για να δείτε σε ποια γελοιοποίηση οδηγήστε, τι θα κάνετε με μία αυθόρμητη συγκέντρωση οπαδών ομάδας που πήρε το πρωτάθλημα και ξεχύνονται από το γήπεδο και αμέσως κάνουν συγκέντρωση στην Πλατεία Συντάγματος, πανηγυρίζουν και μετά κάνουν πορεία στην Πλατεία Ομονοίας και δεν έχουν ούτε οργανωτή, ούτε τίποτε και η Ελληνική Αστυνομία δύναται να τους επιτρέψει να το κάνουν. Ή αυτοί θα πρέπει να συλληφθούν, με βάση το νόμο που φέρνετε ή εσείς, θα εξευτελιστείτε.

Τι θα κάνετε με μία κινητοποίηση μαθητών, που δεν έχουν τη δυνατότητα να περιφρουρήσουν την πορεία τους, τη συγκέντρωση τους; Τι θα κάνετε με μία συγκέντρωση συνταξιούχων; Τι θα κάνετε, αλήθεια, με μία συγκέντρωση ΑμεΑ, ατόμων με ειδικές ανάγκες, που θα διεκδικήσουν τα δικαιώματά τους; Θα τους συλλάβετε, γιατί δεν κατάφεραν να έχουν περιφρουρήσει ή γιατί, ανάμεσά τους μπήκαν κάποιοι που προκάλεσαν ζημιές; Σε αυτή τη γελοιότητα οδηγείτε την έννομη τάξη της χώρας, σε αυτήν τη γελοιότητα οδηγείτε την Ελληνική Αστυνομία, αλλά και την ελληνική κοινωνία. Βασισμένοι, επαναλαμβάνω, σε ψέματα. Γιατί, αυτό που σας απασχολεί είναι ουσιαστικά, να κάνετε μία προληπτική διαχείριση της οικονομικής κρίσης που έρχεται και ενδεχομένως, μέσω της απαγόρευσης και της ποινικοποίησης της συμμετοχής σε συγκεντρώσεις για την υπεράσπιση δικαιωμάτων, να κάνετε και μία προληπτική διαχείριση της οικονομικής διαχείρισης που ενδεχομένως, έχετε σκοπό να κάνετε με τα χρήματα του ελληνικού λαού το επόμενο διάστημα.

Γι’ αυτό, κυρίες και κύριοι συνάδελφοι, εκ μέρους του ΣΥΡΙΖΑ και της Προοδευτικής Συμμαχίας, δεν είμαστε απλώς αρνητικοί με αυτό το νομοσχέδιο. Είμαστε πραγματικά σε μία θέση να υποστηρίξουμε ότι πρέπει πάση θυσία ο ελληνικός λαός να καταλάβει ό,τι πίσω από όλα αυτά τα ψέματα δεν κρύβεται τίποτα παραπάνω από ένα απολυταρχικό μοντέλο διακυβέρνησης, από ένα ανελεύθερο αυταρχικό κράτος, το οποίο, στήνεται μέρα με την ημέρα.

Κύριε Πρόεδρε, θα κατέβω από το Βήμα, αναφερόμενος σε ένα προσωπικό ζήτημα και συγκεκριμένα, στη συνάδελφο, την κυρία Βούλτεψη, λέγοντάς της πάρα πολύ ήρεμα, ότι κυρία Βούλτεψη, επειδή άκουσα ότι σήμερα, αφήσατε βαρύτατους υπαινιγμούς και μιλώντας μάλιστα, για κιτάπια που δεν θέλετε να ανοίξετε, για μένα και την οικογένειά μου την περίοδο της Χούντας, εγώ, καταρχάς, την περίοδο της Χούντας ήμουν πιτσιρίκι λίγων ετών. Δεν έκανα αντίσταση, όπως ο κ. Μητσοτάκης. Τέτοια γελοιότητα δε μπορώ να πω. Οι δε γονείς μου, κυρία Βούλτεψη, η μητέρα μου ήταν μία, σαν όλα τα εκατομμύρια των Ελληνίδων και των Ελλήνων μάνα, που μεγάλωνε δύο παιδιά μόνη της, γιατί, ο πατέρας μου ταξίδευε ως ναυτικός στους ωκεανούς. Άρα, δεν είχε καμία απολύτως σχέση με τη Χούντα.

Εγώ, σας ενημέρωσα πάρα πολύ ήρεμα και πάρα πολύ ψύχραιμα, αλλά σας ενημερώνω και για κάτι ακόμη. Εάν δεν ανακαλέσετε και αν δεν ζητήσετε συγγνώμη, γι’ αυτή την αθλιότητα τη συκοφαντική, που αφήσατε σε βάρος εμένα και της οικογένειάς μου, σήμερα, στο ραδιόφωνο του ΣΚΑΪ, τότε ο νοών νοείτω για τα περαιτέρω. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Βούλτεψη.

**ΣΟΦΙΑ ΒΟΥΛΤΕΨΗ:** Κύριε Ραγκούση, δεν αναφέρθηκα σε εσάς. Αναφέρθηκα σε δηλώσεις σας, προφανώς δεν αναφέρθηκα σε εσάς, δεν υπάρχει τέτοιο ζήτημα, είπα όμως, ότι όσοι με τόση ευκολία χρησιμοποιούν τη χούντα, προφανώς δεν γνώρισαν, δεν κατάλαβαν, τι σήμαινε η χούντα εκείνον τον καιρό. Καμία αναφορά σε εσάς. Σε εσάς αναφέρθηκα επειδή κάνατε δηλώσεις περί χούντας, όχι για την οικογένειά σας προφανώς και αυτό δεν υπάρχει που λέτε. Δεν έχω να ανακαλέσω τίποτα, είπα απλώς ότι με δυσαρεστεί - επειδή κάποιοι γνωρίσαμε στο πετσί μας τι είναι η χούντα - με δυσαρεστεί πάρα πολύ, όταν ένα κοινοβουλευτικό πολίτευμα προσομοιάζεται με τη χούντα και φαντάζομαι, ότι προφανώς εκείνοι που το λένε, εκείνο τον καιρό δεν είχαν κανένα πρόβλημα με τη χούντα. Είναι ξεκάθαρο, η αναφορά για τον κύριο Ραγκούση αναφερόταν στην ανακοίνωσή του που είπε «περί χούντας», ούτε στο πρόσωπό του, ούτε στην οικογένειά του και ούτε γνωρίζω που ήταν η οικογένειά σας, μας είπατε εσείς και προφανώς δεν έχω κάτι εγώ να αμφισβητήσω. Μίλησα γενικότατα, για όσους μιλούν για χούντα σε κοινοβουλευτικό πολίτευμα, λέγοντας ότι η χούντα το πρώτο το οποίο κατήργησε ήταν το Κοινοβούλιο και δεν υπάρχουν νόμοι της χούντας, υπάρχουν διατάγματα, γιατί νόμοι ψηφίζονται μόνο από Κοινοβούλιο.

Νομίζω ότι είμαι σαφής κύριε Ραγκούση. Προφανώς δεν υπάρχει καμία προσωπική τέτοια συζήτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς, κυρία Βούλτεψη, το λόγο θέλει και έχει ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ (Εισηγητής της Μειοψηφίας):** Κατ’ αρχάς κυρία Βούλτεψη, εγώ δέχομαι αυτά που είπατε τώρα και τα οποία είναι, για όποιον ακούσει το ηχητικό, τελείως αντίθετα με αυτά που είπατε στο ΣΚΑΙ, αλλά επιτέλους, θα πρέπει και εσείς προσωπικά και πολλοί εξ ημών, να φροντίσουν κάποια στιγμή να έχουν ή το θάρρος της γνώμης τους ή να σταματήσουν αυτό το παιχνίδι, που βγαίνετε στα Μέσα ενημέρωσης, λέτε κάτι το οποίο είναι συκοφαντικό και δυσφημιστικό για ανθρώπους και βεβαίως, μετά με ευκολία λέτε, ότι δεν τα είπατε ποτέ. Όχι μόνο τα είπατε, αλλά μιλήσατε και για «κιτάπια που δεν είναι η ώρα να τα ανοίξω» και υπάρχει και το ηχητικό.

Δεύτερον, για τις δηλώσεις περί χούντας. Κανένας από μας δεν έχει κάνει δηλώσεις για χούντα, αναφερόμαστε στην Κυβέρνηση. Εμείς αναφερόμαστε σε αναντίλεκτα ιστορικά δεδομένα και ένα από αυτά είναι αυτό που σας διάβασα προηγουμένως, ότι αυτή τη στιγμή κρατάτε να ψηφίσετε ένα νομοσχέδιο, που η μόνη του διαφορά με τα νομοθετικά διατάγματα της χούντας είναι ότι είναι γραμμένο στη δημοτική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς, κύριε Ραγκούση.

Τον λόγο τώρα θέλει η κυρία Βούλτεψη.

**ΣΟΦΙΑ ΒΟΥΛΤΕΨΗ:** Η αφορμή ήταν η ανακοίνωση σας περί χούντας, τα κιτάπια δεν αφορούσαν εσάς, αφορούσαν ότι κιτάπια υπάρχουν, για το ποιοι, εκείνη την εποχή, δεν ενοχλήθηκαν καθόλου, συνέχισαν κανονικά τη ζωή τους και μπορεί να ήταν ακαδημαϊκοί, να ήταν οτιδήποτε. Η αφορμή ήταν η δήλωσή σας για τη χούντα και δεν είχε καμία προσωπική αναφορά σε σας, ξεκίνησε επειδή εσείς κάνατε δήλωση περί χούντας. Δεν έχω αλλάξει τίποτε από τη δήλωσή μου, άμα την ακούσετε θα δείτε. Λέω, ότι ο κύριος Ραγκούσης αναφέρθηκε σε αυτό, αλλά δεν σημαίνει ότι ανοίγω τα δικά σας κιτάπια. Ξέρετε πάρα πολύ καλά εκείνη την εποχή, ότι από τον πρώτο μέχρι τον τελευταίο, συνέχισαν κανονικά τη ζωή τους και αν εξαιρέσουμε κάποιους ανθρώπους, δεν ήταν τα πράγματα δύσκολα για όλους και σας το λέει κάποιος, που ξύπνησε το πρωί της 21ης Απριλίου με ένα περίστροφο στην πλάτη, ενώ ήταν πολύ μικρό παιδί. Καμία σχέση δεν έχει και ούτε εγώ κάθομαι να λέω τι έχει του καθενός η οικογένεια, λέω απλώς ότι πρέπει κάποιοι να περνούσαν πολύ ωραία, για να μπορούν να συγκρίνουν τη Δημοκρατία με την χούντα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς κυρία Βούλτεψη, θεωρείται λήξαν το θέμα. Θα παρακαλούσα, κυρίες και κύριοι συνάδελφοι, αντιλαμβανόμαστε όλοι ότι μιλούμε για ένα νομοσχέδιο, στο οποίο έρχονται με εκ διαμέτρου αντίθετες θέσεις και προτάσεις η Συμπολίτευση με τη μείζονα, τουλάχιστον, Αντιπολίτευση αλλά και άλλα Κόμματα. Θα παρακαλούσα, να μην ανοίγουμε προσωπικά ζητήματα, να μιλούμε, επί του νομοσχεδίου και των διατάξεών του, πολιτικά.

Τον λόγο έχει ο Ειδικός Αγορητής του Κινήματος Αλλαγής, ο κ. Καμίνης, που θα μας παρουσιάσει πιο αναλυτικά τις διαφορές της πρότασής του με το κατατεθέν νομοσχέδιο της Κυβέρνησης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής)**: Κυρίες και κύριοι συνάδελφοι, μιλώντας για χούντα θα πρέπει να έχουμε υπόψη μας τουλάχιστον ένα πράγμα, ότι τα νομοθετικά και βασιλικά διατάγματα που είχε θεσπίσει η χούντα, για να ρυθμίσει, ουσιαστικά για να απαγορεύσει το δικαίωμα των δημόσιων συναθροίσεων παρέμειναν επί 45 χρόνια ζωντανά. Δεν ήταν νεκρά, κ. Ραγκούση. Καμία κυβέρνηση δεν είχε το θάρρος να έρθει εδώ να φέρει ένα νομοσχέδιο, το οποίο προβλέπει το Σύνταγμα και να τα καταργήσει. Διατάξεις τους ήταν και είναι αντισυνταγματικές και δεν εφαρμόζονταν. Είναι θέμα τιμής της δημοκρατίας να θέλει να τα καταργήσει αυτά τα πράγματα.

Πάμε τώρα να δούμε, όμως, τα προβλήματα του νομοσχεδίου. Θυμίζω ότι στο άρθρο 11, το Σύνταγμα προβλέπει ότι οι Έλληνες έχουν δικαίωμα να συνέρχονται ησύχως και αόπλως και εννοεί σεβόμενοι τους γενικούς νόμους του κράτους και χωρίς όπλα. Τότε, όποιος κάνει τον κόπο να κοιτάξει τα πρακτικά της 5ης Αναθεωρητικής Βουλής, θα δει ότι η αντιπολίτευση έδωσε μεγάλη μάχη, η απαγόρευση, όταν υπάρχει, να γίνεται με δικαστική απόφαση. Η πλειοψηφία τότε δεν το δέχτηκε και μετά από εισήγηση του Γ.Β. Μαγκάκη, μεγάλου δικηγόρου της εποχής εκείνης, μεγάλης φυσιογνωμίες της δημοκρατίας, μεγάλου αντιστασιακού, έγινε, τουλάχιστον, δεκτό να γίνεται η απαγόρευση με αιτιολογημένη απόφαση της Αστυνομικής Αρχής.

Εγώ ανέλαβα Δήμαρχος την 1η Ιανουαρίου του 2011 και, ουσιαστικά, ήμουν Δήμαρχος καθόλη τη διάρκεια των μνημονιακών χρόνων, μέχρι το Μάιο του 2019. Σύμφωνα με επίσημα στοιχεία της ΕΛΑΣ, από το 2011 έως το 2015 έγιναν διαδηλώσεις στο κέντρο της Αθήνας κατά μέσο ετήσιο όρο 1476 και κατά μέσο όρο μόνο 70 από αυτές είχαν πάνω από 1.000 άτομα συμμετοχή. Επειδή, λοιπόν, το Σύνταγμά μας δε γνωρίζει ιεραρχία δικαιωμάτων, όλα τα δικαιώματα είναι ισότιμα, άξιο προστασίας είναι και το δικαίωμα να βγει κάποιος και να διαδηλώσει τις πεποιθήσεις του και να διαμαρτυρηθεί, άξιο προστασίας είναι και κάποιος που έχει το μαγαζί του, το εστιατόριό του, το καφενείο του στην Αθήνα να μπορεί να έχει κόσμο, να μπορεί να επιβιώσει, άξιο προστασίας είναι να μπορείς να πας έγκαιρα το παιδί στο γιατρό και να μην είσαι κολλημένος στην κίνηση, άξιο προστασίας είναι γενικά να μπορείς να κυκλοφορείς ελεύθερα και γι’ αυτό ακριβώς, τότε, ανέλαβα την πρωτοβουλία και συγκρότησα μια Επιτροπή, με επικεφαλής τον Επίτιμο Αντιπρόεδρο του Συμβουλίου της Επικρατείας τον κ. Βροντάκη και μέλη τους Καθηγητές Αλιβιζάτο, Μανιτάκη, τον κ. Κτιστάκη και τον Νομικό μου Σύμβουλο τότε τον κ. Τσιούρα κι ετοιμάσαμε ένα νομοσχέδιο υπόδειγμα. Ένα νομοσχέδιο, το οποίο εκπονήθηκε λαμβάνοντας υπόψη την Ευρωπαϊκή Σύμβαση Δικαιωμάτων του Ανθρώπου, τη νομολογία του Ευρωπαϊκού Δικαστηρίου, εννοώ του Δικαστηρίου του Στρασβούργου και, φυσικά, ό,τι ισχύει στις σύγχρονες έννομες τάξεις. Το Σύνταγμα προβλέπει νόμο και έπρεπε να έχουμε νόμο. Η Δημοκρατία τόσα χρόνια φυγομάχησε με τα Προεδρικά Διατάγματα που, αποσπασματικά, προσπαθούσαν να ρυθμίσουν το ένα και το άλλο. Αλλά τι προβλέψαμε εμείς στο δικό μας νομοθέτημα;

Επανήλθαμε ουσιαστικά στις ρίζες της παράταξής μας και είπαμε ότι απαγόρευση διαδήλωσης ουσιαστικά θα πρέπει να γίνεται με συμμετοχή και του δικαστή. Και είπαμε ότι ναι μεν θα λαμβάνει την απόφαση η αστυνομική αρχή - σε επίπεδο γενικού διευθυντή της αστυνομίας - αλλά μετά από σύμφωνη γνώμη του οικείου προέδρου πρωτοδικών και απλή γνώμη του δημάρχου.

Ναι επέμεινα να μπει ο δήμαρχος, γιατί ο δήμαρχος πρέπει να έχει λόγο για το τι γίνεται στην πόλη του και δεν συνιστά αθέμιτη συμμετοχή σε διοικητικά καθήκοντα η συμμετοχή του προέδρου πρωτοδικών με την γνώμη την οποία δίνει. Δεν εμπίπτει δηλαδή, στην απαγόρευση του άρθρου 89, παράγραφος 3 του Συντάγματος. Δεν θα έκανε ένα τέτοιο λάθος ο κ. Βροντάκης, επίτιμος αντιπρόεδρος του Συμβουλίου της Επικρατείας και καθηγητής του Συνταγματικού Δικαίου, να βάλει το δικαστή. Όπως επίσης, βάλαμε και τον εισαγγελικό λειτουργό, να είναι παρών όταν μία διαδήλωση πάει να διαλυθεί από την αστυνομική εξουσία. Είτε το θέλουμε είτε όχι δεν μπορούμε αυτό το δικαίωμα να το αφήσουμε στη διάκριση της αστυνομίας και δη της ελληνικής αστυνομίας.

Εσείς κύριε Υπουργέ, προς τιμήν σας, είστε εκείνος, ο οποίος έχετε αναγνωρίσει ότι σε πάρα πολλά θέματα προστασίας δικαιωμάτων η ελληνική αστυνομία είναι πολύ καθυστερημένη. Βρίσκεται πάρα πολύ πίσω και γι’ αυτό ακριβώς στα πειθαρχικά επιλέξατε το Συνήγορο του Πολίτη.

Εάν δεν έχουμε εμπιστοσύνη στην ίδια την αστυνομία να διεξάγει τις πειθαρχικές διαδικασίες πώς μπορούμε, από μόνη της, να τις εμπιστευθούμε ένα τόσο σημαντικό δικαίωμα, ένα δικαίωμα ουσιαστικά πολιτικής συμμετοχής;

Δεν ήταν μόνο ότι εμπλέκαμε τον πρόεδρο πρωτοδικών στην απαγόρευση και τον εισαγγελέα στη διάλυση, αλλά προβλέπαμε επίσης, ρητή απαγόρευση των χημικών, των δακρυγόνων. Είναι γνωστή σε όλους η κατάχρηση στην οποία προβαίνει, πάρα πολύ συχνά, η αστυνομία με τα δακρυγόνα. Γενικά η αστυνομία μας πολύ συχνά στερείται επαγγελματισμού. Προβλέπει τις εύκολες και βολικές λύσεις για την ίδια.

Γίνεται μια πορεία 50 ατόμων; Έρχεται και κλείνει όλους τους γύρω δρόμους.

Γίνεται μία πορεία μεγάλη; Κλείνει το μετρό στο Σύνταγμα και επίσης, δεν διστάζει να χρησιμοποιήσει τα χημικά. Εμείς τα απαγορεύσαμε αυτά τα δακρυγόνα. Παρόλα αυτά, όπως είπα, το δικαίωμα, σύμφωνα με το Σύνταγμα, πρέπει να ρυθμιστεί, για να συμφιλιωθεί η άσκησή του και με άλλα θεμιτά ισοδύναμα, σύμφωνα με το Σύνταγμα, δικαιώματα.

Στο Βήμα της Κυριακής της πέμπτης Ιανουαρίου του τρέχοντος έτους έγραψα ένα άρθρο, γιατί πρέπει να υπάρξει επιτέλους ένας νόμος για τις διαδηλώσεις. Ανέφερα το παράδειγμα που έζησα ο ίδιος, την εμπειρία μου, λίγες μέρες πριν. Τότε ήμουνα καθηλωμένος κοντά στην Ομόνοια μέσα στο αυτοκίνητο.

Γιατί; Γιατί κάποιοι είχαν αποφασίσει να κάνουν - υγειονομικοί ήταν - μία πορεία από το Χίλτον, να περάσουν από το Σύνταγμα, να διασχίσουν τη Σταδίου για να καταλήξουν στην Αριστοτέλους και είχαν κλείσει όλη την Αθήνα. Λίγο αργότερα, έγινε άλλη διαδήλωση μπροστά στο υπουργείο Εσωτερικών στη Σταδίου και η κατάληξη ήταν το απόγευμα έγινε άλλη συγκέντρωση στην πλατεία Συντάγματος.

Οι άνθρωποι δεν πρέπει να έχουν δικαίωμα στο συνέρχεσθαι; Πρέπει να το έχουν, αλλά πρέπει να συμφιλιωθεί και με τα άλλα δικαιώματα. Αλλά την άσκηση αυτού του τόσο ζωτικού δικαιώματος δεν μπορούμε να το εμπιστευθούμε στην αστυνομία.

Εσείς κύριε Υπουργέ, έχετε δηλώσει, πρόσφατα, σοσιαλδημοκράτης. Είναι δυνατόν λοιπόν, ένας σοσιαλδημοκράτης, να μας φέρει ένα τέτοιο νομοσχέδιο, χωρίς κάποιες στοιχειώδεις εγγυήσεις εμπλοκής όχι εκ των υστέρων, εκ των προτέρων της δικαστικής αρχής;

Είναι δυνατόν, να επαναφέρετε το αδίκημα της «θρασύτητας κατά της Αρχής» του άρθρου 171 του Ποινικού Κώδικα και να τιμωρείτε τον καθένα με ποινή φυλάκισης, επειδή συμμετείχε σε μία απαγορευμένη διαδήλωση; Εδώ, είναι τεράστια και η ευθύνη του ΣΥΡΙΖΑ. Ο ΣΥΡΙΖΑ, ακριβώς, αυτό το άρθρο το κράτησε εν ισχύ, αυτό το απαρχαιωμένο, με αυτή την απαρχαιωμένη φρασεολογία, την «θρασύτητα κατά της Αρχής», το κατήργησε μόλις λίγες μέρες πριν από τις εκλογές με το νέο Ποινικό Κώδικα, τον οποίον είχε ψηφίσει, το κράτησε εν ισχύ καθόλη τη διάρκεια ουσιαστικά της κυβερνητικής του θητείας.

Και κάτι άλλο, για τις αυθόρμητες συναθροίσεις. Οι αυθόρμητες συναθροίσεις - ήδη και αυτά τα παραδείγματα που ελέχθηκαν των οπαδών ποδοσφαιρικής ομάδας - κυρίως, όμως στη σύγχρονη εποχή, είναι κάτι πολύ σημαντικότερο. Είναι αυτές οι συγκεντρώσεις οι οποίες προκαλούνται ακριβώς μέσα από τα social media, όπως οι συγκεντρώσεις που έγιναν στην πλατεία Ταχρίρ του Καΐρου, στην πλατεία Ταξίμ, στην Κωνσταντινούπολη. Είναι νέος τρόπος των νέων ανθρώπων να ασκούν το δικαίωμα της συλλογικής διαμαρτυρίας.

Εγώ, δεν λέω ότι πρέπει να τις δεχθούμε σε κάθε περίπτωση. Αλλά αυτό που κάνετε εσείς, εκ προοιμίου, ουσιαστικά, να τις θεωρείτε απαγορευμένες και να τις επιτρέπετε, όπως λέτε, μόνο όταν δεν υπάρχει κίνδυνος για την κοινωνικοοικονομική ζωή ή για τη δημόσια ασφάλεια, είναι λάθος. Θα πρέπει να αντιστρέψετε τη ρύθμιση, θα πρέπει, καταρχήν, να τις κάνουμε δεκτές και να πούμε ότι απαγορεύονται εφόσον συντρέχουν αυτές οι προϋποθέσεις.

Όπως είναι αυτό το νομοσχέδιο, με αυτές τις ελλιπείς εγγυήσεις, εγώ τουλάχιστον, το θεωρώ πάρα πολύ προβληματικό και θα περιμένουμε να δούμε, τι θα κάνετε, για να καθορίσουμε, ως κόμμα, τη στάση μας.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Εμείς, καλούμε την Κυβέρνηση να κάνει αυτό που ζητούν οι μαζικοί φορείς του εργατικού λαϊκού κινήματος. Να αποσύρει τώρα το απαράδεκτο και κατάπτυστο αυτό νομοσχέδιο. Γιατί, είναι ένα νομοσχέδιο που δεν παίρνει ούτε από βελτιώσεις, ούτε από διορθώσεις, είναι ένα νομοθετικό τερατούργημα, που όχι μόνο βάζει στο στόχαστρο το δικαίωμα στη λαϊκή διεκδίκηση, για το όποιο δικαίωμα χύθηκαν ποταμοί αίματος σ’ αυτόν εδώ τον τόπο, αλλά ποινικοποιεί και την ίδια την αμφισβήτηση, τη δράση ενάντια στο σημερινό σύστημα της βαρβαρότητας και της εκμετάλλευσης.

Ειπώθηκε από αρκετούς, και από τον Εισηγητή του ΣΥΡΙΖΑ, ότι πρόκειται για ένα χουντικής έμπνευσης νομοσχέδιο. Πραγματικά. Το νομοσχέδιο της Κυβέρνησης επαναφέρει αυτούσια άρθρα του χουντικού διατάγματος του 1971. Αυτό είναι αδιαμφισβήτητο. Σε ορισμένες περιπτώσεις, μάλιστα, πρόκειται και για μια απλή αντιγραφή, με μετάφραση ρυθμίσεων από την καθαρεύουσα στη δημοτική.

Είναι όμως μόνο αυτό; Κατά τη γνώμη μας, αυτή η προσέγγιση είναι «ρηχή» και στην ουσία συγκαλύπτει τις πραγματικές επιδιώξεις του συγκεκριμένου νομοσχεδίου. Για εμάς, είναι κάτι πολύ πιο σοβαρό και πολύ πιο επικίνδυνο. Γιατί το νομοσχέδιο, πέρα από μια κακέκτυπη αντιγραφή χουντικών διαταγμάτων εισάγει μηχανισμούς καταστολής και τρομοκρατίας πιο σύγχρονους, πιο εξελιγμένους και κατά συνέπεια, πολύ πιο επικίνδυνους.

Από αυτή την άποψη, λοιπόν, για εμάς, ο ιδεολογικός και πολιτικός πυρήνας του νομοσχεδίου, η καρδιά του νομοσχεδίου πάνω στην οποία θεμελιώνονται και όλα τα υπόλοιπα είναι το άρθρο 19, για το οποίο δεν γίνεται λόγος από κανέναν.

Το άρθρο 19, ξεκαθαρίζει ότι στοχεύει σε κάθε ριζοσπαστική προοδευτική ιδεολογία και πράξη, αφού προβλέπει τη δημιουργία Διεύθυνσης Πρόληψης της Βίας στο Υπουργείο Προστασίας του Πολίτη, με στόχο, όπως λέει, την πρόληψη διαφόρων μορφών και εκφάνσεων της βίας, όπως ιδίως η ριζοσπαστικοποίηση και ο βίαιος εξτρεμισμός, η ενδοοικογενειακή, η έμφυλη βία και ούτω καθεξής. Συνειδητά, δηλαδή, με το νομοσχέδιο της Κυβέρνησης, «τσουβαλιάζεται» ο ριζοσπαστισμός, με υπαρκτές μορφές βίας, όπως με την ενδοοικογενειακή βία ή την ενδοσχολική βία, με συγκεκριμένους στόχους και επιδιώξεις. Αυτός, είναι ο ιδεολογικός πυρήνας του νομοσχεδίου, η ιδεολογία ή οι ιδεολογίες, που παράγουν τη βία. Αυτό, λέει, το άρθρο 19.

Μάλιστα, συστήνεται και αρμόδια Υπηρεσία, που θα προωθεί - άκουσον – άκουσον - την αποριζοσπαστικοποίηση. Άρα, δεν μιλάμε μόνο για ένα χουντικό νόμο, μιλάμε για φρέσκα κουλούρια χειραγώγησης και καταστολής, μιλάμε για έναν σύγχρονο μηχανισμό ιδεολογικό κατασταλτικό χαφιεδίστικο, που θα παρεμβαίνει από τα σχολεία μέχρι τα πανεπιστήμια, σε συνεργασία, όπως λέει, με κρατικές και μη κρατικές Αρχές, δηλαδή, από μυστικές υπηρεσίες μέχρι μη κυβερνητικές οργανώσεις και ιδιωτικούς φορείς και που θα έχει στόχο, να συκοφαντήσει, να ποινικοποιήσει, να παίρνει μάλιστα και προληπτικά μέτρα, για όποιον αντιστέκεται, για όποιον παλεύει, για όποιον αμφισβητεί, για όποιον συγκρούεται με τη σημερινή δικτατορία του κεφαλαίου.

Γιατί αυτό είναι ο ριζοσπαστισμός και η ριζοσπαστική δράση.

Αυτή η στρατηγική, αυτή η πολιτική, είναι πρωτοτυπία της Κυβέρνησης της Νέας Δημοκρατίας; Όχι. Η Νέα Δημοκρατία, απλά είναι ο πιο φανατικός και ο πιο ένθερμος υποστηρικτής αυτής της πολιτικής.

Η ποινικοποίηση της ριζοσπαστικής ιδεολογίας και πράξης αποτελεί επίσημη πολιτική της Ευρωπαϊκής Ένωσης.

Η Ευρωπαϊκή Ένωση όλα αυτά τα χρόνια στο όνομα δήθεν της καταπολέμησης της τρομοκρατίας, σταθερά διευρύνει το περιεχόμενό της με κάθε ριζοσπαστική ανατρεπτική ιδεολογία και πρακτική, αντιμετωπίζοντας τη ριζοσπαστικοποίηση και τον εξτρεμισμό, ως τις κύριες πηγές της τρομοκρατίας.

Και μη μας πείτε, ότι όσον αφορά το περιεχόμενο του ριζοσπαστισμού, εσείς εννοείτε κάτι άλλο;

Γιατί το περιεχόμενο του ριζοσπαστισμού με σαφήνεια το προσδιορίζει η Ευρωπαϊκή Ένωση στα κείμενά της και με βάση αυτή τη θεωρία, όπως και με βάση άλλες θεωρίες, την ανιστόρητη εξίσωση φασισμού - κομμουνισμού, τις εγκληματικές ιδεολογίες όπως λένε, προωθείται, σε μια σειρά χώρες, η ποινικοποίηση της δράσης των κινημάτων των Κομμουνιστικών Κομμάτων και ούτω καθεξής.

Μόλις πριν έξι μήνες η Ευρωπαϊκή Ένωση σε Ετήσια Έκθεσή της για πρώτη φορά κατέγραφε ρητά και επίσημα ως κίνδυνο για την ασφάλεια της Ευρωπαϊκής Ένωσης τις λαϊκές διαδηλώσεις διαμαρτυρίας. Αυτό το έχουμε αναφέρει και στη Βουλή.

Και τι ψήφισαν σε αυτό το έκτρωμα οι Ευρωβουλευτές των άλλων Κομμάτων;

Η Νέα Δημοκρατία και το ΚΙΝ.ΑΛ., λογικό, ψήφισαν υπέρ.

Ο ΣΥΡΙΖΑ, ψήφισε, λευκό, δηλαδή, ούτε κρύο ούτε ζέστη. Γιατί; Γιατί είναι μια πολιτική, αυτή η πολιτική της Ευρωπαϊκής Ένωσης, που, ως κυβερνήσεις, την υπηρετήσατε όλοι σας και ο κύριος Χρυσοχοΐδης, έχει διαπρέψει σ’ αυτήν την πολιτική από τότε που ήταν Υπουργός του ΠΑ.ΣΟ.Κ., με τους τρομονόμους. Τότε κύριε Ραγκούση, ήσασταν μαζί με τον κ. Χρυσοχοΐδη, που ψηφίσατε τους τρομονόμους και πάει λέγοντας, μέχρι σήμερα.

Συνεπώς, το νομοσχέδιο αποτελεί έναν σημαντικό κρίκο στην αλυσίδα των μέτρων της κρατικής τρομοκρατίας, του αυταρχισμού και της καταστολής, που προώθησαν όλες οι προηγούμενες κυβερνήσεις, με τη σημερινή, να προχωράει φυσικά ακόμη παραπέρα, για να στηρίξουν την επίθεση του κεφαλαίου σε βάρος των εργατικών λαϊκών αναγκών.

Τι κάνει ακόμη με το νομοσχέδιο η Κυβέρνηση;

Πρώτον, επιδιώκει να συκοφαντήσει συλλήβδην τους λαϊκούς αγώνες και να θέσει υπό απαγόρευση ή υπό περιορισμό κάθε κινητοποίηση, μέσα από διατάξεις «λάστιχο», που θα τις ερμηνεύουν αυτές τις διατάξεις οι αστυνομικές αρχές και οι άλλοι μηχανισμοί καταστολής. Στοχεύει, επίσης, να χειραγωγήσει τις συνειδήσεις, ειδικά της νεολαίας, εμφανίζοντας τη συμμετοχή σε συγκεντρώσεις, κινητοποιήσεις, διαδηλώσεις, ως κάτι περίπου, εν δυνάμει, εγκληματικό και επικίνδυνο.

Αν διαβάσει κανείς το κείμενο του νομοσχεδίου από την πρώτη λέξη μέχρι την τελευταία, προκύπτει αυτό ακριβώς, ούτε λίγο ούτε πολύ, ότι οι κινητοποιήσεις και οι συγκεντρώσεις είναι η μήτρα και η πηγή εγκληματικών πράξεων. Το ίδιο ακριβώς που είπε πριν από λίγο και ο Εισηγητής της Νέας Δημοκρατίας, συσχετίζοντας τους τραγικούς θανάτους στη «ΜARFIN», με τις συγκεντρώσεις που γίνονταν εκείνη την περίοδο. Για να μη μιλήσω φυσικά, για τα διάφορα «παπαγαλάκια», που έχετε βγάλει αυτές τις μέρες στα μέσα ενημέρωσης σε διατεταγμένη υπηρεσία και με «στημένα» ρεπορτάζ, να αναπαράγουν αυτή την αθλιότητα, ότι για την ταλαιπωρία του κόσμου μέχρι την αναδουλειά στα εμπορομάγαζα φταίνε οι συγκεντρώσεις. Λες και τις ημέρες ή τις ώρες που δεν γίνονται συγκεντρώσεις ή σε εμπορικές περιοχές που δεν γίνονται διαδηλώσεις, ο κόσμος στριμώχνεται σε ουρές για το ποιος θα πρωτοψωνίσει. Φοβερό επιχείρημα. Την αναδουλειά των εμπορομάγαζων εξαιτίας της φτώχειας και της ανέχειας του λαού, να την φορτώνετε στις συγκεντρώσεις και τις απεργίες. Μάλιστα, ένας δημοσιογράφος χθες στο ραδιόφωνο έλεγε και το εξής καταπληκτικό, «αυτοί» λέει «που κάνουνε τις συγκεντρώσεις δεν σκέφτονται τα μαγαζιά που καταστρέφονται οι βιτρίνες τους, το ένα, το άλλο;» Έλεος!

Φθάσανε, δηλαδή, να ενοχοποιούν για τις καταστροφές σε μαγαζιά ή αλλού, τις συγκεντρώσεις των σωματείων και των μαζικών φορέων όταν είναι κοινό μυστικό ότι αυτοί οι διάφοροι προβοκατόρικοι μηχανισμοί είναι σε άμεση σχέση και με το κράτος και με το παρακράτος. Και πότε λέγονται όλα αυτά για την ταλαιπωρία; Τις μέρες που η υπομονή χιλιάδων κατοίκων της Αθήνας δοκιμάζεται από τον μεγάλο τραγέλαφο, δηλαδή, από την αποσπασματική και ασχεδίαστη ανάπλαση του κέντρου της Αθήνας, που αποφάσισε η δημοτική αρχή για να αναβαθμίσει το τουριστικό προϊόν για χάρη των μεγαλοξενοδόχων και μεγαλεμπόρων και όχι φυσικά για να βελτιώσει την ποιότητα ζωής των κατοίκων και όσων κυκλοφορούν καθημερινά στο κέντρο της πόλης.

Αυτά είναι ταλαιπωρία. Αυτά είναι πραγματική ταλαιπωρία. Ταλαιπωρία είναι η πολιτική σας, ταλαιπωρία είναι η φτώχεια, είναι η ανεργία, είναι η υποβάθμιση της παιδείας, της υγείας, του περιβάλλοντος. Ταλαιπωρία είναι οι άθλιες και ακριβές αστικές συγκοινωνίες με αποτέλεσμα, ο κόσμος να στοιβάζεται σαν τις «σαρδέλες» στα μέσα μεταφοράς και μάλιστα αυτό να γίνεται σε συνθήκες πανδημίας, για ό,τι αυτό σημαίνει για την προστασία της δημόσιας υγείας.

Άρα, όσα λέτε για την ταλαιπωρία είναι προσχηματικά. Είναι υποκριτικά, όπως προσχηματικός είναι ο ισχυρισμός της Κυβέρνησης ότι με το νομοσχέδιο μπαίνει τάξη, λέει, στις μικρές και ολιγάριθμες διαδηλώσεις και ότι από αυτό δεν θα θίγονται οι μεγάλες, οργανωμένες και περιφρουρημένες συγκεντρώσεις. Στην πραγματικότητα όμως, με το νομοσχέδιο μπαίνει στο στόχαστρο κάθε λαϊκή διαμαρτυρία. Απλά ακολουθείτε τη γνωστή κουτοπόνηρη τακτική, βάζετε μπροστά ένα λογικοφανές επιχείρημα, πλην όμως, απόλυτα ψευδές, ότι δηλαδή, δεν είναι δυνατόν πενήντα άτομα να κλείνουν ένα δρόμο, λες και υπάρχουν συγκεντρώσεις των 50 ατόμων που κλείνουν κεντρικούς δρόμους, για να νομιμοποιήσετε ρυθμίσεις, οι οποίες έχουν και θα έχουν γενική και γενικευμένη εφαρμογή.

Τι άλλο κάνει το νομοσχέδιο; Εισάγει προκλητικούς περιορισμούς ξεπερνώντας ακόμη και αυτούς που θέτει το ίδιο το αστικό Σύνταγμα και δεν αναφέρομαι μόνο στις προϋποθέσεις της γνωστοποίησης και του οργανωτή, γιατί αυτά, σε πολύ μεγάλο βαθμό, για όσους έχουν στοιχειώδη εμπειρία και γνώση από την οργάνωση συγκεντρώσεων, γίνονται και τώρα.

Σημερινός ΡΙΖΟΣΠΑΣΤΗΣ σελίδα 5, «συγκεντρώσεις ενάντια στο νομοσχέδιο που γίνονται αύριο στην Αθήνα, τη Θεσσαλονίκη στην Πάτρα και στο Ηράκλειο» και ούτω καθεξής, με ώρα και τόπο. Άρα λοιπόν, η αναφορά του νομοσχεδίου σε οργανωτές και γνωστοποιήσεις έχει άλλο στόχο, έχει στόχο να φορτώνεται στους οργανωτές ευθύνες που δεν έχουν, να τρομοκρατείτε και να σέρνετε στα δικαστήρια. Αυτός είναι ο στόχος όλων αυτών των προϋποθέσεων που βάζετε. Υπάρχουν κι άλλοι περιορισμοί στο κείμενο του νομοσχεδίου, παραδείγματος χάρη το νομοσχέδιο ορίζει σημεία που ουσιαστικά ευθύς εξαρχής απαγορεύονται οι συγκεντρώσεις, δημόσιες υπηρεσίες Υπουργεία δηλαδή, και πάει λέγοντας με το πρόσχημα της μη παρακώλυσης των υπηρεσιών, λες και δεν είναι δικαίωμα ενός Σωματείου, ενός μαζικού φορέα, για ένα σοβαρό γεγονός, για ένα εργατικό ατύχημα, να αποκλείσει το Υπουργείο Εργασίας, για να μπορεί να κάνει γνωστό στο πανελλήνιο και στο λαό αυτήν την πολιτική και να διεκδικήσει και λύσεις. Αυτός είναι ο στόχος των κινητοποιήσεων.

Άλλο παράδειγμα, μια έκτακτη αυθόρμητη συγκέντρωση που αποφασίζεται εξαιτίας ενός έκτακτου γεγονότος από μια ομάδα εργαζομένων, φοιτητών, μαθητών ή από οτιδήποτε άλλο και για την οποία αντικειμενικά δεν μπορεί να γίνει γνωστοποίηση και ενημέρωση, αυτή η συγκέντρωση μπορεί να απαγορευθεί αν δεν πρόκειται για γεγονός κοινωνικής σημασίας. Σοβαρά μιλάτε; Και ποιος θα καθορίσει, ποιος θα κρίνει τι είναι και τι δεν είναι γεγονός κοινωνικής σημασίας.

Άλλο παράδειγμα, μπορεί να απαγορευθεί συγκέντρωση αν έχει δοθεί άδεια σε άλλη συγκέντρωση με αντίθετο στόχο. Αν για παράδειγμα προγραμματιστεί μια αντιφασιστική συγκέντρωση, η τελευταία μπορεί να απαγορευθεί. Το πιο σοβαρό όμως και το πιο επικίνδυνο, σε όλα τα παραπάνω, δεν είναι αυτή καθαυτή η δυνατότητα απαγόρευσης το πιο σοβαρό είναι ότι ουσιαστικά και τυπικά, μπαίνει το κράτος μπάστακας και τοποτηρητής για το σκοπό και το περιεχόμενο μιας διαδήλωσης ή ακόμη και μιας συγκέντρωσης και θα αποφασίζει το κράτος αυθαίρετα, ότι με βάση το σκοπό θα πρέπει να συμμετέχουν τόσοι για να δοθεί μια άδεια, γιατί προβλέπεται η συνεκτίμηση του αριθμού των συμμετεχόντων, θα αποφασίζει ότι αυτός ο σκοπός δεν δικαιολογεί μια αυθόρμητη συγκέντρωση ή θα αποφασίζει ότι με βάση αυτό το σκοπό, πιθανολογείται η διάπραξη αξιόποινων πράξεων. Και ποιος θα τα κρίνετε όλα τα παραπάνω, ποιος θα ερμηνεύει δηλαδή όλες αυτές τις αόριστες νομικές έννοιες, με τις οποίες είναι γεμάτο το νομοσχέδιο της Κυβέρνησης; Θα τις ερμηνεύει η αστυνομία, θα τις ερμηνεύουν οι Πρόεδροι και Διευθύνοντες Σύμβουλοι δημοσίων επιχειρήσεων, οι Δήμαρχοι και ούτω καθεξής.

Αυτοί θα αποφασίζουν και θα ερμηνεύουν κατά το δοκούν. Και πώς θα μπορεί να προστατευτεί ο οργανωτής από μια πιθανή εμείς δεν λέμε πιθανή εμείς λέμε βέβαιη αυθαιρεσία των από πάνω, θα πηγαίνει λέει στο Συμβούλιο της Επικρατείας, δηλαδή, ένα Σωματείο, ένας Φοιτητικός Σύλλογος, μια μαθητική κοινότητα, θα πρέπει να προσφεύγει στο Συμβούλιο της Επικρατείας ή στο Διοικητικό Πρωτοδικείο, να υποβάλλεται σε δικαστικά έξοδα και να περιμένει μια απόφαση, που μπορεί να βγει και κατόπιν εορτής. Ντροπή και αίσχος, γι’ αυτό το τερατούργημα που φέρνετε σήμερα στη Βουλή, για να μην μιλήσουμε φυσικά, για τα άλλα ανατριχιαστικά άρθρα του νομοσχεδίου, για τις ποινές, για τα ιδιώνυμα σε όσους συμμετέχουν σε συγκεντρώσεις που έχουν απαγορευθεί και φυσικά, για πάρα πολλά άλλα, τα οποία θα αναφέρουμε και στη συζήτηση επί των άρθρων.

Απέναντι σε αυτή την κατάσταση, ο ΣΥΡΙΖΑ μπορεί να παριστάνει την «αθώα περιστερά»; Κυβέρνησε 4,5 χρόνια και είναι γνωστά και τα έργα και οι ημέρες του. Είναι γνωστά και τα δικά του ιδιώνυμα, γιατί ναι μεν η Κυβέρνηση φέρνει το ιδιώνυμο για τη συμμετοχή σε απαγορευμένη συγκέντρωση, είναι γνωστά όμως και τα ιδιώνυμα του ΣΥΡΙΖΑ όταν ποινικοποιούσε τη συμμετοχή σε κινητοποιήσεις ενάντια στους πλειστηριασμούς με αλλαγές στον Ποινικό Κώδικα. Είναι γνωστή η πρακτική της αντιμετώπισης με ΜΑΤ και χημικά διαδηλώσεων και διαδηλωτών. Εδώ στην αντιπολεμική συγκέντρωση, που έγινε το γνωστό περιστατικό με το άγαλμα Τρούμαν, συλλάβατε φοιτητές και τους φορτώσατε το μισό Ποινικό Κώδικα και ακόμη τρέχουν με δικάσιμους και δικαστήρια.

Επίσης, είναι γνωστές οι αλλαγές που κάνατε στον Ποινικό Κώδικα που ενίσχυσαν και τον αυταρχισμό και την καταστολή. Κυρίως, όμως, τι κάνατε; Στο ΣΥΡΙΖΑ αναφέρομαι. «Ρίξατε νερό στο μύλο» αυτής της άθλιας θεωρίας περί μειοψηφιών που ταλαιπωρούν, πάνω στην οποία θεωρία στηρίξατε και το δικό σας νόμο περιορισμού του δικαιώματος στην απεργία. Την ίδια φρασεολογία ακούγαμε εκείνη την περίοδο, για μειοψηφίες που ταλαιπωρούν που κάνουν, που ράνουν και σήμερα, φυσικά, όλο αυτό το παίρνει και το απογειώνει η Κυβέρνηση της Νέας Δημοκρατίας.

Τι αποδεικνύει και τι εκφράζει αυτό το νομοσχέδιο; Πρώτα και κύρια, αποδεικνύει ότι η αντιλαϊκή πολιτική θα κλιμακωθεί και η επίθεση στα δικαιώματα. Αποδεικνύει ότι οι εθνικοί στόχοι των επενδύσεων της Ευρωπαϊκής Ένωσης και λοιπά, δεν είναι καθόλου εθνικοί. Είναι οι στόχοι των λίγων, που χτίζονται πάνω στις πλάτες – και όχι μόνο στις πλάτες – των πολλών και όσοι δεν πείθονται με τα ψίχουλα και τις υποσχέσεις, τους περιμένουν τα δικαστήρια, τα χημικά, η ποινικοποίηση και ούτω καθεξής. Αποδεικνύει, τέλος, ότι η δημοκρατία σας – η δικτατορία του κεφαλαίου λέμε εμείς – όταν το χρειάζεται πετάει και στο καλάθι των αχρήστων τα όποια δικαιώματα και τις όποιες ελευθερίες και εκφράζει την αγωνία και την ανησυχία σας για το ότι οι εργαζόμενοι, ο λαός, η νεολαία, δεν θα μείνουν με σκυμμένο κεφάλι για όλα αυτά που ζουν και για όλα όσα έρχονται με το πρόσχημα της νέας κρίσης. Δεν θα μείνουν με σκυμμένο κεφάλι απέναντι στη φτώχεια, την ανεργία, την προσφυγιά, τους πολέμους, όλα αυτά δηλαδή που δημιουργεί και διαμορφώνει ο αγγελικά πλασμένος κόσμος σας.

Είστε, όμως, βαθιά γελασμένοι και ανιστόρητοι, αν νομίζετε ότι αυτό το τερατούργημα θα εφαρμοστεί και θα νομιμοποιηθεί στη συνείδηση του λαού και της νεολαίας. Ο λαός με την πάλη του, θα το ακυρώσει στην πράξη, όπως έκανε με πολλούς άλλους παρόμοιους νόμους στο παρελθόν. Εσείς, θα μείνετε στην ιστορία, όπως έμεινε στην ιστορία ο Υπουργός Λάσκαρης, που έλεγε θα απαγορεύσει την ταξική πάλη. Έτσι θα μείνει στην ιστορία και η δικιά σας Κυβέρνηση, ως καρικατούρα και γελοιογραφία της ιστορίας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Μέχρι να έλθει στο βήμα ο κύριος Μυλωνάκης, να ανακοινώσουμε τους φορείς οι οποίοι θα κληθούν. Είναι η ΓΣΕΕ, η ΑΔΕΔΥ, η ΕΣΕΕ, η Ένωση Επιμελητηρίων Ελλάδος, η ΠΟΑΣΥ, η ΠΟΑΞΙΑ, η ΚΕΔΕ, η Ελληνική Ένωση για τα Δικαιώματα του Ανθρώπου, η Ομοσπονδία Ιδιωτικών Υπαλλήλων, η Ομοσπονδία Συνταξιούχων ΥΠΑ-ΙΚΑ, ο Σύλλογος Εμποροϋπαλλήλων Αθήνας και η Ένωση Δικαστών και Εισαγγελέων.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.)**: Έχει ρυθμίσεις για λιμάνια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Ο Κανονισμός, όπως ξέρετε, λέει ότι θα πρέπει να κληθούν, δεν μπορεί να είναι περισσότερα από 10 για κάθε διαρκή επιτροπή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ**: *(Ομιλεί εκτός μικροφώνου)*

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κύριε Τζανακόπουλε, δεν γνωρίζετε τον Κανονισμό; Συμμετέχετε και στη Διάσκεψη. Εισηγηθείτε να αλλάξει ο Κανονισμός στην επόμενη συνεδρίαση, αλλά μέχρι τότε εφαρμόζουμε έναν Κανονισμό, που λέει ότι το ένα τρίτο των μελών είναι προτάσεις της Αντιπολίτευσης και κάνουμε και διασταλτική. Βάλαμε 12 φορείς. Δεν είναι και δέκα 10. Δέκα πρότεινε η Νέα Δημοκρατία. Έχω σβήσει και τον Εμπορικό Σύλλογο και την Εθνική Επιτροπή για τα Δικαιώματα του Ανθρώπου. Διαφωνείτε, δηλαδή, με την κλήση της ΓΣΕΕ της ΑΔΕΔΥ και της ΕΣΕΕ; Τι θέλετε τα άλλα κόμματα; Δεν είπατε ότι συμφωνείτε; Βάλαμε αυτούς που συμφωνείτε και προσθέτουμε ό,τι σας αναλογεί. Άρα, θέλετε να σβήσω τότε το Σύλλογο Εμποροϋπαλλήλων και να έρθει το Εμπορικό Κέντρο.

Πώς θα γίνει, δηλαδή, τώρα με συγχωρείτε;

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Κύριε Πρόεδρε, με την παρέμβαση ενός φορέα για 5 λεπτά θα πέσει έξω ο χρόνος; *(Ομιλεί εκτός μικροφώνου)*

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Δηλαδή, θέλετε έναν δεύτερο φορέα, το Εργατικό Κέντρο και αν έρθει το Εργατικό Κέντρο Πειραιώς, θα πει και το ΣΥΡΙΖΑ να έρθει και των Αθηνών και δεν τελειώνει και η Ελληνική Λύση θα πει έναν άλλον.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** *(Ομιλεί εκτός μικροφώνου)*

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Τα εργατικά κέντρα, προφανώς, καλύπτονται από τα τριτοβάθμια όργανα που είναι η ΓΣΣΕ, η ΑΔΕΔΥ, που καλύπτουν τους εργαζόμενους.

Νομίζω ότι αυτοί είναι οι φορείς, να κληθούν, παρακαλώ.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, κύριοι Υπουργοί, επειδή ο χρόνος πιέζει σήμερα πραγματικά είχαμε την κύρωση Συμφωνίας επάνω στην Επιτροπή, τώρα έχουμε το νομοσχέδιο, το οποίο μπαίνει για τις «Δημόσιες υπαίθριες συναθροίσεις και άλλες διατάξεις», σε λίγο ξεκινάει η Επιτροπή με τις κυρώσεις Συμφωνίας με την Αρμενία και την Κεντρική Αμερική.

Κυρίες και κύριοι συνάδελφοι, θα ήθελα να ρωτήσω - επειδή ξεκίνησε ο Εισηγητής του ΣΥΡΙΖΑ, ο κ. Ραγκούσης, με το ν. 794/1971 - ο ΣΥΡΙΖΑ δεν ήταν κυβέρνηση 4,5 χρόνια; Αυτός ο νόμος τροποποιήθηκε, καταργήθηκε;

**ΙΩΑΝΝΗΣ ΡΑΓΚΟΥΣΗΣ (Εισηγητής της Μειοψηφίας):** Είναι «νεκρός» από 1974. *(Ομιλεί εκτός μικροφώνου)*

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Είναι «νεκρός», ανενεργός, δεν έχει καταργηθεί.

Άρα, καμία κυβέρνηση μέχρι τώρα δεν είχε φτιάξει ένα νόμο, ένα νομοθετικό διάταγμα, για να καθορίζει τα πράγματα, τα οποία φέρει η σημερινή Κυβέρνηση;

Κυρίες και κύριοι, «το δικαίωμα της ελεύθερης έκφρασης, το δικαίωμα της ελευθερίας της γνώμης και το δικαίωμα του συνέρχεσθαι είναι βασικοί πυλώνες δημοκρατίας», άρθρο 11 του Συντάγματος. Δεν αμφισβητείται από κανέναν.

Όποιος, πιστεύει ότι ένας λαός δεν έχει το δικαίωμα να απεργεί ο εργαζόμενος, να διαμαρτύρεται και να διαδηλώνει ο συνταξιούχος, μία κοινωνική τάξη, μία κοινωνική ομάδα να βγαίνει στον δρόμο, τότε εξ αρχής έχει χάσει το παιχνίδι.

Πρέπει να πούμε ότι σε κάθε περίπτωση οι κυβερνήσεις είναι υπεύθυνες για να προετοιμάζουν έναν λαό στο τι θα επακολουθήσει.

Η αλήθεια και η λογική είναι αυτή, η οποία πρέπει να κυριαρχεί.

Εάν μια κυβέρνηση πει προεκλογικά την αλήθεια και προετοιμάσει τον ελληνικό λαό, ο ελληνικός λαός θα έχει λιγότερες αντιδράσεις, αλλά και οποιοσδήποτε λαός.

Πρέπει να πούμε ότι το δικαίωμα του συνέρχεσθαι το διεκδικούν όλοι.

Είμαι, όμως, ένας άνθρωπος, ο οποίος δεν θα έλεγα ποτέ ψέματα.

Το μόνο κόμμα, το οποίο μπορεί να διαχειριστεί μέχρι στιγμής και να περιφρουρήσει μία συνάθροιση και μία πορεία είναι το Κομμουνιστικό Κόμμα Ελλάδας. Με συντεταγμένο λόγο, τρόπο, με ορθό λόγο, μπαίνει εκεί που πρέπει να μπει, χωρίς να ενοχλεί μέχρι τώρα και να γίνονται αυτοί οι βανδαλισμοί, τους οποίους παρακολουθούμε από όλους αυτούς, οι οποίοι, πιστεύουν ότι μπορούν να κάνουν μία συγκέντρωση, μία συνάθροιση, να διαδηλώσουν και να έχουμε τις καταλήξεις, με αποτέλεσμα να έχουμε σπασμένα μαγαζιά, καταστήματα, περιουσίες, ανθρώπους, οι οποίοι έχουν χάσει τη ζωή τους.

Θυμίζω τη Marfin, τους ανθρώπους, οι οποίοι έχασαν τη ζωή τους και ακόμα δεν έχουν βρεθεί οι ένοχοι.

Πρέπει να πούμε, κύριε Υπουργέ, ότι προσπαθήσατε να συγκεντρώσετε και αυτά, τα οποία σας είπε ο Ραγκούσης, αλήθεια είναι, ορισμένα άρθρα από το ν. 794/1971, να βάλετε και από Εγγλέζικο νομοσχέδιο - αν το έχετε διαβάσει - του 1986, της Θάτσερ, ορισμένα σημεία και αυτά έχουν την ουσία τους.

Αυτό που πρέπει να ξεκαθαρίσουμε είναι το εξής: οι συγκεντρώσεις και οι συναθροίσεις πρέπει και θα γίνονται, δεν υπάρχει περίπτωση να το απαγορεύσει κανείς.

Αυτό επίσης, που πρέπει να πούμε και να το παραδεχτούμε όλοι είναι ότι αυτοί οι οποίοι ξεκινούν να κάνουν μία συνάθροιση, να κάνουν τους οργανωτές μιας διαδήλωσης πρέπει να αναφέρονται σε ποιο τόπο και πόσο χρόνο θα κρατάει αυτή η διαδήλωση και αυτό πρέπει να το συμφωνήσουμε όλοι και να είναι υπεύθυνοι να περιφρουρείται αυτή η διαδήλωση.

Από την άλλη μεριά οι ποινές οι οποίες έρχονται σε αυτό το νομοσχέδιο, κύριε Υπουργέ, νομίζω ότι δεν θα λύσουν κανένα πρόβλημα. Δηλαδή, θα σπάσει ο άλλος και θα καταστρέψει και θα την πληρώσει ποιος; Ο οργανωτής; Μα, θα πει ο οργανωτής «εγώ δεν φταίω. Μπήκαν οι μπαχαλάκηδες ξαφνικά, πέταξαν δύο μολότοφ οι παρακρατικοί οι δικοί σας», έτσι λέγεται και ακούγεται.

Και μη μου πείτε ότι το ακούτε πρώτη φορά; Γίνεται σύνηθες αυτό το φαινόμενο.

Θα αρχίσουν οι αψιμαχίες με την ελληνική αστυνομία, θα κυνηγάτε εσείς ορισμένους, θα τρέχουν οι μισοί και οι άλλοι μισοί θα σπάνε και θα καίνε και τότε ποιος θα την πληρώσει; Ο οργανωτής; Είναι δυνατόν να συλλάβετε τον οργανωτή;

Δηλαδή, εάν στα μεγάλα συλλαλητήρια στην Αθήνα και στη Θεσσαλονίκη που οι οργανωτές ήταν οι Πανμακεδονικές Ενώσεις για την προδοτική Συμφωνία των Πρεσπών - θυμόσαστε τι έγινε, 500.000 με 1 εκατομμύριο κόσμος - εάν γίνονταν φθορές ξένης ιδιοκτησίας ποιος θα την πλήρωνε; Θα πιάνατε την Πανμακεδονική Ένωση;

Άρα, λοιπόν, σημαίνει ότι αυτά τα οποία βάζετε σε αυτό το νομοσχέδιο πρέπει να τα σκεφτείτε ότι τα περισσότερα δεν πρέπει να μπουν, διότι δεν θα εφαρμοστούν ποτέ.

Άλλη ερώτηση, κύριε Υπουργέ, και θέλουμε απαντήσεις.

Υπήρχε πάντα και υπάρχει νομίζω ένας υπεύθυνος Αστυνομικός Διευθυντής για κάθε επιχείρηση. Τώρα βάζετε έναν διαμεσολαβητή. Αυτός ο διαμεσολαβητής τι δουλειά θα κάνει; Θα πηγαίνει από την Αστυνομική Διεύθυνση μέχρι τους οργανωτές οι οποίοι σε μια μεγάλη διαδήλωση έχουν θα χαθεί, δεν θα υπάρχουν πουθενά και θα μιλάει με ποιους; Με τους μπαχαλάκηδες;

Ξεκινάει μια διαδήλωση. Ξεκινάει η πορεία και εγώ σας λέω ότι είναι όλα τέλεια και ξαφνικά αρχίζουν μερικοί και σπάνε και πετάνε μολότοφ - το έχουμε δει - οι οποίοι μάλιστα, πολλές φορές, βγαίνουν και από εκεί που είναι και οι αστυνομικοί, δηλαδή, με τις μηχανές, μιλούν μαζί τους και ξαφνικά εμφανίζονται μέσα στο πλήθος, πετάνε δύο μολότοφ και αρχίζει το παραμύθι.

Ποιος θα φταίει για αυτά;

Και αν γίνουν καταστροφές και σπάσουν 10 - 20 μαγαζιά, κάψουν και δύο μαγαζιά, θα συλληφθεί κάποιος από αυτούς οι οποίοι φταίνε και αν συλληφθεί, θα τιμωρηθεί με ένα χρόνο φυλακή και τελείωσε το πράγμα; Ένα χρόνο, δηλαδή, δεν μπαίνει καθόλου μέσα, με αναστολή θα πάει, πλημμέλημα.

Σιγά την ποινή. Βάλτε σοβαρές ποινές.

Αποφασίζουμε, ότι κάποιος ο οποίος θα κάνει την φθορά, θα είναι υπεύθυνος για τη φθορά ξένης περιουσίας θα τιμωρηθεί και θα είναι κακούργημα, διότι καταστρέφει τον άλλον. Δεν μπορεί ο ελληνικός λαός να αντέξει αυτά τα πράγματα, είναι πάρα πολύ λεπτό το ζήτημα.

Είπε ο κ. Γκιόκας σπάνε ξαφνικά βιτρίνες. Ποιος θα ευθύνεται για το ότι θα σπάσουν τις βιτρίνες;

Όχι για εσάς, εσείς δεν σπάτε βιτρίνες. Το είπα από την αρχή το ξεκαθάρισα, αλλά λέω, μπαίνουν μέσα ξαφνικά και καταστρέφουν είκοσι βιτρίνες μαγαζιών.

Ποιος θα την πληρώσει; Ο οργανωτής θα την πληρώσει; Όχι βέβαια. Αυτό είναι παραμύθι.

Θα συλληφθούν αυτοί οι πραγματικοί υπαίτιοι; Θα μπορέσει η αστυνομία να τους συλλάβει; Αυτά τα πράγματα πρέπει να κοιτάξουμε. Το να λέμε, ότι ψηφίζουμε νομοσχέδια;

Σας φέρνω εγώ νομοσχέδια ό,τι θέλετε. Θα καθίσουμε δέκα νοματαίοι να βγάλουμε εδώ πέρα 150.000 σελίδες νομοσχέδια. Το θέμα είναι, είναι της ουσίας; Ο ελληνικός λαός θα έχει κάποια οφέλη από αυτό το νομοσχέδιο;

Λέτε: «Πόσες φορές δεν έχουν σπάσει.» . Δηλαδή, αν δείτε τα αγάλματα. Εδώ πέρα, έχει βανδαλιστεί το άγαλμα του Παλαμά, εδώ, στην Ακαδημίας. Έχει βανδαλιστεί η Βιβλιοθήκη εξωτερικά. Το Πανεπιστήμιο, στην Πανεπιστημιούπολη. Έχετε συλλάβει «μπαχαλάκηδες» τόσες φορές. Πέστε μας, ποιο είναι το αποτέλεσμα της σύλληψης, κύριε Υπουργέ. Δεν φταίτε εσείς, δεν φταίει η Ελληνική Αστυνομία. Προσέξτε, μήπως φταίει και κάτι άλλο. Πάει στην Εισαγγελία και λέει «Δεν φταίω εγώ, δεν το έκανα εγώ. Η κακιά αστυνομία φταίει που με έπιασε, που με συνέλαβε.». «Ελεύθερος. Περάστε.». Θα το ξανακάνει, μετά από δύο μέρες.

Άρα, τι νόμους φτιάχνουμε; Είναι ένα ερώτημα, το οποίο πρέπει να το βάλουμε κάτω και να καθίσουμε να βγάλουμε σοβαρούς νόμους, αυστηρότατες ποινές. Μπορούμε να κάνουμε αυστηρές ποινές; Αποτρεπτικές ποινές. Να μην διανοηθεί ο άλλος να ξανασπάσει βιτρίνα. Να μη διανοηθεί ο Κωνσταντίνου του ΚΕΕΡΦΑ (*Κίνηση Ενωμένοι Ενάντια στο Ρατσισμό και τη Φασιστική Απειλή*) μόνος του, να μαζέψει χίλιους νοματαίους αλλοδαπούς και να φωνάζουν: «Απελάστε τον Μητσοτάκη». Τον Πρωθυπουργό της χώρας. Δεν με ενδιαφέρει αν είναι ο Μητσοτάκης σήμερα ή αύριο οποιοσδήποτε άλλος πρωθυπουργός. Δηλαδή, αν απελάσουν τον Πρωθυπουργό, εμένα τι θα με κάνουν; Εμένα θα με τσακίσουν. Έναν απλό βουλευτή, έναν απλό άνθρωπο. Αυτή είναι η διαδικασία. Αυτήν τη συγκέντρωση, μπορείτε να μου πείτε, ποιος θα την ελέγξει; Ποιος θα την ελέγξει, κύριοι Υπουργοί; Ποιος; Κανένας, φυσικά. Κανένας δεν θα την ελέγξει.

Όμως, θα πάει να τσακίσει την ΠΟΕΔΗΝ, η οποία ΠΟΕΔΗΝ και επί ΣΥΡΙΖΑ έκανε διαδηλώσεις και φώναζε και διαμαρτυρόταν ο ΣΥΡΙΖΑ και τώρα, κάνει εναντίον σας και φάγανε και το ξύλο οι άνθρωποι. Δηλαδή, η αστυνομία θα πρέπει να βγάλει όλο της το άχτι σε 150, 200 ή 300 εργαζόμενους, οι οποίοι βγαίνουν έξω να διαδηλώσουν; Γιατί, ο ΣΥΡΙΖΑ δεν είχε κλείσει την Ηρώδου Αττικού με λεωφορεία της Αστυνομίας και δεν τολμούσε να περάσει κανένας; Τι φοβόταν, δηλαδή, ο ΣΥΡΙΖΑ;

Τι φοβόσασταν, κύριε Τριανταφυλλίδη; Γιατί, θα έρθουμε και σε εσάς, που τώρα λέτε; «Μα, εφαρμόζετε χουντικούς νόμους.». Εσείς, τι νόμους εφαρμόζατε; Κατά το δοκούν νόμους δεν εφαρμόζατε και εσείς; Δεν δέρνατε τον συνταξιούχο; Έχετε ρωτήσει πόσο ξύλο έχουν φάει οι συνταξιούχοι από εσάς, του ΣΥΡΙΖΑ, τεσσεράμισι χρόνια; Όχι από εσάς τον ίδιο. Από την αστυνομία, η οποία είναι η ίδια αστυνομία επί Νέας Δημοκρατίας. Δεν έχει αλλάξει. Έχουν αλλάξει; Όχι. Το θέμα δεν είναι αυτό.

Το θέμα είναι πώς οι νόμοι θα εφαρμοστούν. Θα κατευθύνουμε, από τη μια μεριά, τον κόσμο να κάνει συντεταγμένα την πορεία του, να κάνει συντεταγμένα τη διαδήλωσή του, να την περιφρουρήσει, να μην έχουμε έκτροπα. Και από την άλλη, τους αστυνομικούς, οι οποίοι πρέπει να φέρονται σύμφωνα με το Σύνταγμα και τους νόμους του κράτους. Αυτά λέει η λογική.

Τώρα, αν θέλουμε να κάνουμε τους λαϊκιστές και να λέμε: «Ναι, να βγουν όλοι έξω.». Δεν μας είπατε εσείς τι ζητάτε. Δεν μας είπε ο Εισηγητής σας. Τι ζητάτε; Να υπάρχει νομοσχέδιο ή να μην υπάρχει; Να υπάρχει περιφρούρηση στις πορείες και στις συναθροίσεις ή να μην υπάρχει; Να υπάρχουν αυστηρές ποινές σε αυτούς, οι οποίοι σπάνε, καταστρέφουν τις περιουσίες των ανθρώπων ή να μην υπάρχει; Να τιμωρηθούν οι ένοχοι της ΜΑΡΦΙΝ ή να μην τιμωρηθούν, με τέσσερα άτομα, τρεις και μία έγκυο και ένα αγέννητο; Να τιμωρηθούν ή να μην τιμωρηθούν; Ή, δεν μας ενδιαφέρει;

Όταν είμαστε κυβέρνηση, είμαστε κυβέρνηση, - άρχοντες, αυτοκράτορες. Και όταν είμαστε αντιπολίτευση, λέμε: «Όχι. Να βγουν όλοι έξω. Ναι, ο λαός , όλα για το λαό.». Ποιο λαό; Ενδιαφέρεται κανένας για το λαό, σοβαρά, όταν είσαι κυβέρνηση; Τουλάχιστον αυτά έχουμε δει μέχρι τώρα.

Ψηφίζατε όλοι τα μνημόνια. Δέκα χρόνια δημοσιονομικής προσαρμογής. Έχει τσακιστεί ο Έλληνας. Και τώρα, που έχουμε φτάσει; Έχουμε φτάσει να έρχονται και πήρα τηλέφωνο, προχθές, γιατί ήθελα το τηλέφωνο ενός Υπουργού, γιατί βλέπω πράγματα, τα οποία πάει ο άλλος και λέει για 13 ή 16 άτομα παραπάνω στην πλαζ, εκεί στο λιμανάκι στο Πόρτο Ράφτη. Μπήκαν παραπάνω στην παραλία. Δεν κατάλαβα. Έχει καμία παραλία κλειστή μέχρι τη θάλασσα; Δεν μπορούν να περάσουν άνθρωποι, δεξιά και αριστερά, να μπούνε στην παραλία; Άμα θα έρθει το συνεργείο της Ανεξάρτητης Αρχής της Διαφάνειας, θα βρει 10 ή 12 παραπάνω.

Μπροστά ήμουν, στο Λουτράκι, στο Μαϊστράλι, δεν μπορώ να το ξεχάσω αυτό το πράγμα, τρελαίνομαι, όταν ήταν μια χαρά τα τραπέζια, αραιά, οι άνθρωποι κ.λπ. και ήρθε το συνεργείο και είπε, φέρτε τη κάτοψη του κτιρίου να δω πόσα τετραγωνικά είναι και ανάλογα με τα τετραγωνικά, δεν ξέρω με τι πρακτικές βγάζουν πόσα άτομα πρέπει να είναι, βρήκαν ότι ήταν 12 άτομα παραπάνω και έβαλαν 10.000 πρόστιμο και 15 μέρες κλειστό το μαγαζί. Γι’ αυτό σας είχα πάρει, κύριε Υπουργέ, είχα τρελαθεί, δεν άντεξα αυτό το πράγμα. Αυτή η αδικία που γίνεται εναντίον του κόσμου, όπου είχε να δουλέψει αυτός ο άνθρωπος και όλες οι ταβέρνες έχουν να δουλέψουν τέσσερις μήνες και μόλις πάει να δουλέψει, γιατί είναι 12 άτομα παραπάνω, 10.000 πρόστιμο και 15 μέρες κλειστό το μαγαζί. Τον τελείωσε. Συμβόλαια θανάτου. Αυτά, εγώ τα λέω συμβόλαια θανάτου. Και να προσέξει ο εξαιρετικός κ. Μπίνης, της Αρχής Διαφάνειας, γιατί αυτά είναι συμβόλαια θανάτου. Είναι απίστευτα αυτά τα πράγματα. Κλείνει λέει η πλαζ και 7.000 πρόστιμο στο δήμο, γιατί δίπλα είναι ιδιωτικές πλαζ. Συμβόλαια θανάτου και μετά λέμε όλα για το λαό. Τίποτα δεν κάνουμε για το λαό. Αυτή είναι η πραγματικότητα. Αυτή είναι η πραγματικότητα και θα τα πούμε και επί των άρθρων.

Αυτό το οποίο λέει η Ελληνική Λύση και θα επιφυλαχθεί να απαντήσει αν θα ψηφίσει το νομοσχέδιο αυτό, είναι το εξής απλό: Βάσει του Συντάγματος και πρέπει να συμφωνήσουμε όλοι, επιτρέπονται οι δημόσιες συναθροίσεις και οι πορείες. Βάσει του Συντάγματος, όμως, η ελευθερία, εκεί που τελειώνει η ελευθερία του ενός, αρχίζει η ελευθερία του άλλου. Δεν μπορούμε να τσακίζουμε τον κόσμο, επειδή εμείς θέλουμε να κάνουμε μια πορεία ντε και καλά, ή μια συνάθροιση. Να περιφρουρούμε τις πορείες. Είναι ένα θέμα, το οποίο πρέπει να το κοιτάξουμε και πρέπει να είναι όρος αυτός απαράβατος. Και το κυριότερο. Αυτός που τιμωρείται, που πιάνεται, που συλλαμβάνεται, ότι καταστρέφει, να τιμωρείται με βαριές ποινές. Μόνο έτσι θα σταματήσει να καταστρέφει.

Τέλος, κ. Υπουργέ, τι τη θέλετε τη διεύθυνση αστυνομικής βίας; Δεν υπάρχει τμήμα αστυνομικής βίας; Επί ΣΥΡΙΖΑ, υπήρχε τμήμα προστασίας πολιτεύματος. Γιατί δεν το χρησιμοποιείτε εσείς; Έχετε τμήμα εκβιαστών. Η διεύθυνση αστυνομικής βίας, το οποίο είναι το επιτελικό κράτος, στην όλη του έμφαση, τι σημαίνει; Δηλαδή, μια διεύθυνση, η οποία θα έχει, τμήμα στρατηγικού σχεδιασμού, τμήμα το ένα, τμήμα το άλλο, τμηματάρχες, πάρα τμηματάρχες, βοηθοί, παρά βοηθών, παρατρεχάμενοι δικοί σας, για να ικανοποιήσετε το επιτελικό κράτος, κ. Υπουργέ; Αφού υπάρχει, τμήμα αστυνομικής βίας. Αλλά βέβαια, το επιτελικό κράτος, είναι ένα κράτος καινούργιο, το οποίο το έχετε, για να έχετε τους πραιτοριανούς σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριε Υπουργέ, στα τέλη του Φλεβάρη, φέρατε αυτό το νομοσχέδιο, δειλά δειλά στη διαβούλευση, σε σχέση με τον περιορισμό των συναθροίσεων. Δυστυχώς, προέκυψε για σας ο κορονοϊός, οπότε σας ανάγκασε να το παγώσετε προς το παρόν και να αναπροσαρμόσετε την ατζέντα.

Ειλικρινά, κύριε Υπουργέ, και πολύ έντιμα, σας μεταφέρουμε, ως ΜέΡΑ25, ότι πιστεύαμε, πως τελικά, θα επικρατούσε στην Κυβέρνηση η νηφαλιότητα και η συναίσθηση, ότι τελικά, δεν θα καταλήγατε να ταυτιστείτε με τον ακροδεξιό αυταρχισμό, με την ακροδεξιά πτέρυγα και τα εσωκομματικά σας βαρίδια και ότι τελικά, δεν θα παρασύρατε ούτε την έννομη τάξη, ούτε τον νομικό πολιτισμό μας, σε αυτές τις θλιβερές περιπέτειες τις οποίες θα τον οδηγήσετε. Ότι εν τω μεταξύ, θα είχατε διδαχθεί και από τη διεθνή επικαιρότητα και ότι θα κατανοούσατε, ότι στις δημοκρατικές πλουραλιστικές κοινωνίες, αυτό που χρειάζεται είναι η πολυφωνία, είναι η διαβούλευση, είναι η συνεννόηση και όχι η ακραία καταστολή και επιβολή και ότι πάνω απ’ όλα, δεν έχει καμία θέση σε αυτές τις κοινωνίες το δόγμα «αποφασίζουμε και διατάζουμε».

Ότι θα καταλαβαίνατε πως οι επιλογές σας ως προς τη διαχείριση της πανδημίας όσο κι αν στο πλαίσιο της στάθμισης προσφοράς και αποτελεσματικότητας απέβησαν θετικές, παρόλα αυτά, δεν παύουν να έχουν προσβάλει, να έχουν παραβιάσει συνταγματικές ελευθερίες και δικαιώματα, de facto και de jure και ότι η κοινωνία μας, δυστυχώς, δεν αντέχει άλλη καταπίεση και άλλους περιορισμούς.

Έχει αποδειχθεί διεθνώς, ότι το δόγμα νόμος και τάξη έχει χρεοκοπήσει. Και δυστυχώς, ενώ θεωρούμε, ότι η νομιμότητα και η ευταξία, σε κάθε περίπτωση είναι έννοιες θετικές, όμως, το πολύ λυπηρό είναι, ότι αυτές οι έννοιες γίνονται υποχείριο, εργαλοποιούνται από το εκάστοτε δόγμα, τις αναβαθμίζετε σε πάρα πολύ θολά νερά, τις ερμηνεύεται κατά το δοκούν και έτσι τις λανσάρεται ως κακέκτυπα, μεταφέροντας με αυτόν τον τρόπο στην Ελληνική πραγματικότητα την ίδια την πολιτική προίκα του Όρμπαν και του Τράμπ.

Ας δούμε όμως, γιατί αυτό έχει πολύ μεγάλη σημασία, ως προς το γιατί φέρνετε αυτό το νομοσχέδιο στην παρούσα συγκυρία. Ποια είναι μέχρι στιγμής τα διαχρονικά αποτελέσματα των πολιτικών σας. Έχει αποδειχθεί, ότι η Ελλάδα διεθνώς έχει πατώσει σε θέματα διαφάνειας, λογοδοσίας των κυβερνώντων, ποιότητας της δικαιοσύνης, ελευθερίας του τύπου, ανεξαρτησίας των εξουσιών. Τι λέει λοιπόν το ευρωβαρόμετρο.

Το 95% πιστεύουν, ότι το πρόβλημα της διαφθοράς είναι εκτεταμένο στην Ελλάδα. 91% πιστεύουν πως υπάρχει διαφθορά στους Ελληνικούς θεσμούς. 73% θεωρούν πως δεν υπάρχει διαφάνεια και έλεγχος στη χρηματοδότηση των πολιτικών κομμάτων στην Ελλάδα. 9 στους 10, θεωρούν, ότι οι δωροδοκίες και η χρήση πολιτικού μέσου στην Ελλάδα, είναι ο ευκολότερος τρόπος για να έχει κανείς πρόσβαση στις δημόσιες υπηρεσίες. Το ίδιο και για τους επιχειρηματίες. 8 στους 10 θεωρούν πως ο μόνος τρόπος για να έχει επιτυχία ένας επιχειρηματίας είναι να έχει πολιτικές διασυνδέσεις.

Το 85% θεωρούν πως η διαφθορά και η ευνοϊκή μεταχείριση ορισμένων επιχειρηματιών παρεμποδίζουν τον ανταγωνισμό. Οι 8 στους 10 βλέπουν ανεπάρκεια της Ελληνικής δικαιοσύνης, σε ότι αφορά τις διώξεις για υποθέσεις οικονομικού εγκλήματος και πολύ υψηλού επίπεδου διαφθοράς. Ενώ, 9 στους 10 θεωρούν πως στην Ελλάδα η διαφθορά έχει γίνει καθημερινότητα, έχει γίνει μέρος της ίδιας της επιχειρηματικής κουλτούρας.

Παλεύουμε γενικά για πολύ θλιβερές πρωτιές. Είναι πολύ μεγάλος ο κίνδυνος φτωχοποίησης, ανεργίας, υποαπασχόλησης. Πολύ αυξημένο το κόστος δανεισμού. Είμαστε αντιμέτωποι με ένα νέο, με ένα 5ο μνημόνιο που θα αυξήσει ακόμη περισσότερο την ύφεση. Μειώνονται οι επενδύσεις. Βλέπουμε ποια είναι η κατάσταση των εξαθλιωμένων νοικοκυριών.

Ως προς τις προβλέψεις της Ευρωπαϊκής Επιτροπής που θα πρέπει να επισημάνουμε ως προς το αφήγημα περί ανάπτυξης το οποίο χρησιμοποιείτε.

Κατέχουμε πρώτη θέση στην ανεργία 19,9% και αρνητικά ρεκόρ εικοσαετίας στις προσλήψεις. Πρώτη θέση στη μείωση του ΑΕΠ, - 9,7%. Δεύτερη θέση στο χρέος, 196,4% του ΑΕΠ.

Δεύτερη θέση στον αποπληθωρισμό, - 0,6%. Και δεύτερη θέση στη μείωση των επενδύσεων, 30%.

Σύμφωνα με την Eurostat, 71% των νοικοκυριών δεν τα βγάζει πέρα οικονομικά. Θα το επαναλάβω, 71% των νοικοκυριών δεν τα βγάζει πέρα. Πρώτη θέση στην Ευρώπη των 35 χωρών, όχι απλώς στην Ευρωπαϊκή Ένωση.

Το 24% αντιμετωπίζει έντονο πρόβλημα να πληρώσει χρέη, να πληρώσει ενοίκια, να πληρώσει δόσεις και δάνεια.

Το 36,6% αντιμετωπίζει έντονο πρόβλημα καθυστερήσεων στην πληρωμή λογαριασμών. Πρώτη θέση στην Ευρωπαϊκή Ένωση, δεύτερη στην Ευρώπη.

49,2% αδυνατεί να πληρώσει για μία εβδομάδα διακοπών. Δεύτερη θέση στην Ευρωπαϊκή Ένωση ως προς αυτό.

47,8% αδυνατεί να αντιμετωπίσει έκτακτες οικονομικές ανάγκες.

17,9% αδυνατεί να κρατήσει το σπίτι ζεστό.

Και 11,7% αδυνατεί να έχει επαρκή λήψη τροφής κάθε δεύτερη μέρα. Πέμπτη θέση στην Ευρωπαϊκή Ένωση.

Αυτός είναι ο βούρκος, στον οποίο έχετε οδηγήσει τις Ελληνίδες και τους Έλληνες. Και φέρνετε αυτό το νομοσχέδιο, διότι αυτό το οποίο θέλετε να προκαλέσετε, είναι η απόλυτη φίμωση.

Θέλετε να βουλώσετε τα στόματα των Ελλήνων και των Ελληνίδων. Θέλετε ο λαός να παραμένει φοβισμένος, αμήχανος, μουδιασμένος, απαθής, ποινικοποιώντας τη συμμετοχή στη διαδήλωση και θέτοντας όρους και υπό αίρεση αυτές τις κινητοποιήσεις. Όροι που βρίσκονται εκτός πραγματικότητας, εκτός νομιμότητας και εγείρουν σοβαρά ζητήματα αντισυνταγματικότητας.

Πίσω, λοιπόν, από αυτό το νομοσχέδιο, από αυτό το κατάπτυστο νομοσχέδιο, βρίσκεται ο δικός σας ο φόβος, διότι, δεν σας αρκούν τα επικοινωνιακά τεχνάσματα, τα οποία, χρησιμοποιείτε καθημερινά μέσα από τα Media της αρεσκείας σας, για να παρουσιάζεται μία εξωραϊσμένη πολιτική και έτσι, να παραπλανάτε καθημερινά και όλη μέρα, κάνοντας μια πλύση συνεχή εγκεφάλου του λαού, ο οποίος, δεν διασταυρώνει, βεβαίως, πληροφορίες γιατί, εδώ, θα πρέπει να επισημάνουμε και την ευθύνη των πολιτών, που χαζεύουν όλη μέρα μπροστά στο χαζοκούτι, δέχονται την πληροφορία αμάσητη, ενώ έχουν καταλάβει ότι υπάρχει αυτή η παραπληροφόρηση και δεν φροντίζουν να διασταυρώνουν την όποια πληροφορία.

Τώρα, φέρνετε αυτό το νομοσχέδιο, μόνο και μόνο, ακριβώς, για να συνθλίψετε οποιαδήποτε φωνή έχει διασταυρώσει, έχει ενημέρωση και θέλει ουσιαστικά να εξαγγέλλει τα κακώς κείμενα της πολιτικής σας. Θέλει να σας υπενθυμίζει την αποτυχία και θέλει να διεκδικεί τα αυτονόητα. Πραγματικά, έχετε αναλογιστεί ποιος πολίτης θα κατέβει στο δρόμο για να διαδηλώσει εναντίον μιας κυβέρνησης, η οποία, εξυπηρετεί το συμφέρον του; Δεν έχει κανένα λόγο, όταν η κυβέρνηση εξυπηρετεί το δημόσιο συμφέρον.

Σε ότι αφορά τα θέματα σε επίπεδο πολιτικής τακτικής, αυτό το νομοσχέδιο το φέρνετε εν μέσω καλοκαιριού, με έναν λαό που είναι ήδη, μουδιασμένος και προσπαθεί να επανέλθει με την επανεκκίνηση και μετά το Λοκ ντάουν. Έναν λαό, που βρίσκεται στα πρόθυρα της οικονομικής καταστροφής, όπως είχατε κάνει εν μέσω καλοκαιριού, με το νομοσχέδιο για την κατάργηση του πανεπιστημιακού ασύλου. Εάν με την κατάργηση του ασύλου αυτό που καταφέρατε είναι να ξηλώσετε την μεταπολιτευτική δημοκρατική μετάβαση και εγρήγορση, πειθαρχώντας για άλλη μια φορά στην ακροδεξιά πτέρυγα σας, με το παρόν νομοσχέδιο, προχωράτε ακόμη παραπέρα, γιατί, αυτό που κάνετε ουσιαστικά είναι να μεταγλωττίζετε στη δημοτική, ένα νομοθετικό διάταγμα της σκοτεινής επταετίας, το 794 του 1971.

Όσο για τους γνωστούς μπαχαλάκηδες, στους οποίους, αναφέρθηκαν πολλοί συνάδελφοι, που μπαχαλάκιας ουσιαστικά είναι αυτός που φέρνει ανακατωσούρα, δεν είναι αυτός που διαδηλώνει, είναι αυτός που ουσιαστικά θέλει να προβοκάρει, θέλει να διαλύσει την διαδήλωση, είναι γνωστοί αυτοί οι μπαχαλάκηδες. Είναι γνωστοί και στην Ελληνική Αστυνομία συχνά είναι τα ίδια τα αστυνομικά όργανα, τα οποία, ως κουκουλοφόροι θα ρίξουν μία μολότοφ για να διαλύσουν τη διαδήλωση. Είναι γνωστοί, λοιπόν, οι μπαχαλάκηδες στους κατασταλτικούς μηχανισμούς και πραγματικά, ρητορικό το ερώτημα, γιατί, δεν εξαρθρώνονται, γιατί δεν προβαίνετε σε πιο αποτελεσματικούς μηχανισμούς για να τους εντοπίσετε; Διότι, πολύ απλά τους εργαλειοποιείτε. Είναι μια εργαλειοποίηση, για να διαλύονται οι διαδηλώσεις και για να φιμώνονται οι φωνές διαμαρτυρίας.

Καθιερώνετε, λοιπόν, τώρα, το θεσμό του υπεύθυνου, βάζοντας, δηλαδή, έναν άνθρωπο να είναι ο χαφιές της υπόθεσης και θα είναι στο στόχαστρο και των αστυνομικών οργάνων, αν δεν πάρει τα μέτρα που προβλέπει το νομοσχέδιο, αλλά και στο στόχαστρο των ίδιων των διαδηλωτών. Τελικά, ποιος θα δεχτεί να είναι υπεύθυνος; Κανένας. Άρα, βρίσκετε ένα προληπτικό μέτρο μέσω του φόβου, μέσω του εκφοβισμού, να αποτρέψετε με αυτόν τον τρόπο τις διαδηλώσεις. Παραβιάζετε το συνταγματικά κατοχυρωμένο δικαίωμα του συνέρχεσθε, αφού με αυτόν τον τρόπο περιορίζετε αθέμιτα και δυσανάλογα το δικαίωμα στη διαδήλωση. Έτσι, λοιπόν, θα είναι αδύνατη ακόμη και μία σύννομη διαμαρτυρία. Σίγουρα, η υποχρέωση για τον ορισμό του υπεύθυνου θεωρούμε ότι είναι τραγελαφική και θα προκαλέσει πολλά πρακτικά προβλήματα. Μάλιστα, μας παραπέμπει στους λεγόμενους αυτοφωράκηδες που έχουν καθιερωθεί στα καταστήματα διασκέδασης, για να βρούμε έτσι έναν αποδιοπομπαίο τράγο προσωρινά, να μπορέσει να αποκαταστήσει αυτή την όποια βλάβη μπορεί να προκληθεί για λίγο.

Προχωράτε ακόμη παραπέρα όμως, ποινικοποιώντας ως ιδιώνυμο αδίκημα την συμμετοχή σε κινητοποίηση, την οποία η Αστυνομία θα κηρύσσει ως παράνομη. Με τι κριτήρια; Αυθαίρετα και τελείως αόριστα, ενώ έχετε ήδη το ποινικό οπλοστάσιο, έχετε ήδη τον Ποινικό Κώδικα, ο οποίος με διάφορες διατάξεις είναι σε θέση και είναι επαρκής, για να εκφράσει την πυγμή της Πολιτείας και για να προστατέψει και την κοινή ειρήνη και τα όποια έννομα αγαθά.

Προβλέπεται, λοιπόν, δυνατότητα απαγόρευσης των διαδηλώσεων, παρεμπόδισης της διεξαγωγής τους και διάλυση των συγκεντρωμένων από την ελληνική Αστυνομία. Και όλα αυτά σε μία, βεβαίως, χώρα της Ευρωπαϊκής Ένωσης εν έτει 2020. Το ΜέΡΑ25 έχει καταδείξει 7 αιτίες για την άμεση απόσυρση του νομοσχεδίου, σας τις μεταφέρω αυτούσιες, επαναλαμβάνοντας εν ολίγοις αυτά τα οποία έχω πει.

Πρόκειται για σαφή περιορισμό του πυρήνα του συνταγματικώς κατοχυρωμένου δικαιώματος των πολιτών του «συνέρχεσθαι», πρόκειται για ένα νομοσχέδιο αναχρονιστικό, αντιδραστικό, με χαρακτηριστικές χουντικές αποστροφές. Οι όποιοι περιορισμοί και η αίρεση που προβλέπει για τον ορισμό της συνάθροισης και την υποχρέωση γνωστοποίησης στις Αρχές, είναι όροι οι οποίοι, ουσιαστικά, περιορίζουν αθέμιτα την ενάσκηση του δικαιώματος, όπως πολύ σωστά ειπώθηκε, μα η γνωστοποίηση στις Αρχές γίνεται έτσι κι αλλιώς, οι αστυνομικοί λαμβάνουν καθημερινά ενημερωτικό για όλες τις εκδηλώσεις και συγκεντρώσεις που γίνονται με ακριβή ώρα και ημέρα, οι δε αόριστες αυτές νομικές έννοιες του κινδύνου της δημόσιας ασφάλειας και της διατάραξης της κοινωνικοοικονομικής ζωής, είναι έννοιες οι οποίες θα ξεχειλωθούν κυριολεκτικά, θα μπορούν τα αστυνομικά Όργανα, τα οποία δεν έχουν καν την απαραίτητη νομική κατάρτιση και εκπαίδευση και αυτά θα κρίνουν και θα είναι στη διακριτική τους ευχέρεια να κρίνουν πότε διασαλεύεται και πότε διακινδυνεύει η δημόσια ασφάλεια.

Καθώς αναφέρθηκε και από τον Εισηγητή της Νέας Δημοκρατίας, ότι πρέπει να δούμε τι γίνεται πανευρωπαϊκά, αυτό το οποίο θα πω εγώ από την προσωπική μου εμπειρία έχοντας ζήσει λίγα χρόνια στο εξωτερικό, είναι ότι οι αστυνομικοί της Ευρώπης δεν έχουν καμία σχέση με τους δικούς μας ως προς την εκπαίδευση, την Παιδεία τους και τη νοοτροπία τους. Χρειάζονται πολύ εκπαιδευμένα αστυνομικά Όργανα και καταρτισμένα, πάνω από όλα, για να μπορούν και μάλιστα σε χρόνο dt, να κάνουν τέτοιες σταθμίσεις. Πώς να γίνονται οι σταθμίσεις αν κινδυνεύει η δημόσια ασφάλεια; Το θέτω σαν ερώτημα στον κύριο Υπουργό. Αυτές οι σταθμίσεις, σε πολύ σύντομο χρονικό διάστημα πώς θα γίνονται, πώς θα κρίνεται αυτό; Μήπως θα πρέπει να μπουν ειδικότερες ρυθμίσεις μέσα σε αυτό το άρθρο; Επίσης, χωρίς ταυτόχρονα να προβλέπονται ασφαλιστικές δικλείδες, οι οποίες ακριβώς να θωρακίζουν και να υπερασπίζουν ακριβώς αυτό το δικαίωμα των πολιτών και να μην γίνονται οι πολίτες θύματα ακραίας καταστολής και βίας. Θεσπίζεται επίσης ένα ιδιώνυμο αδίκημα για όσους δεν συμμορφώνονται προς τις υποδείξεις, ενώ μέσω του περιορισμού των δήθεν μικρών συγκεντρώσεων, ανοίγει η κερκόπορτα για τον καθολικό, ουσιαστικά, περιορισμό κάθε συγκέντρωσης διαμαρτυρίας.

Είναι σαφές, λοιπόν, μετά και τα όσα είδαμε στο πρόσφατο παρελθόν, για γεγονότα που έχουμε καταθέσει επίκαιρες ερωτήσεις - μιλάμε για τα γεγονότα στην ΑΣΟΕΕ, μιλάμε για την υπόθεση Ινδαρέ, μιλάμε για τον ευτελισμό, κυριολεκτικά και το ξεγύμνωμα των διαδηλωτών, για την άγρια καταστολή στις πλατείες - βλέπουμε, λοιπόν, ότι τώρα ο σχεδιασμός της Κυβέρνησης, ακριβώς διέπεται από αυτή τη λογική μιας προληπτικής πολιτικής καταστολής. Γιατί; Για τα όσα ήδη ετοιμάζετε, ώστε να αποφευχθούν οι λογικές αντιδράσεις στο 5ο σκληρότατο μνημόνιο, το οποίο είναι προ των πυλών.

Θα αναφερθούμε περαιτέρω στην κατ’ άρθρο συζήτηση. Μέχρι τότε, λοιπόν, σας καλούμε να αποσύρετε αυτό το κατάπτυστο νομοσχέδιο και να σταματήσετε αυτή τη διολίσθηση στον ακροδεξιό αυταρχικό κατήφορο, αυτήν την υπακοή στο ακροδεξιό ακροατήριό σας, γι’ αυτό και δηλώνουμε απερίφραστα, ότι σαφώς και καταψηφίζουμε το νομοσχέδιο.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα(Νόνη), Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Κεφάλα Μαρία - Αλεξάνδρα, Ταγαράς Νικόλαος, Στύλιος Γεώργιος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Χρηστίδου Ραλλία, Γεροβασίλη Όλγα, Καλαματιανός Διονύσιος – Χαράλαμπος, Κάτσης Μάριος, Ζαχαριάδης Κωνσταντίνος, Παπαηλιού Γεώργιος, Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Κατσώτης Χρήστος, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Κυρίες και κύριοι συνάδελφοι, ολοκληρώθηκαν οι επί της αρχής τοποθετήσεις των Εισηγητών και των Ειδικών Αγορητών των Κομμάτων και εισερχόμαστε τώρα στον κατάλογο των Βουλευτών που έχουν ζητήσει να τοποθετηθούν επί της αρχής του νομοσχεδίου.

Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ**: Κύριε Πρόεδρε, θέλω να δηλώσω εξαρχής ότι έχω μία υπέρμετρη φιλοδοξία. Στο προσεχές μέλλον να εγκλωβίσω την ιστορική στιγμή με την φωτογραφική μου μηχανή, που οι «μπαχαλάκηδες» των Αθηνών και της Θεσσαλονίκης, σεμνοί και όχι αμετροεπείς, θα κάνουν αίτηση στην Αστυνομία για τη γνωστοποίηση των εκδηλώσεών τους, θα προσέρχονται δια εκπροσώπου να συνομιλήσουν με τον ορισθέντα Αξιωματικό του Λιμενικού ή του Αστυνομικού Σώματος και θα διευθετηθεί έτσι η δράση αυτών οι οποίοι ταλαιπωρούν την Αθήνα, τη Θεσσαλονίκη και τις μεγάλες πόλεις. Λέω να εγκλωβίσω αυτή την ιστορική στιγμή, διότι ο νομοθέτης έχει, προφανώς, μια μεγάλη φαντασία. Ρυθμίζει, όχι τα θέματα που αφορούν τους νομοταγείς πολίτες που και γνωστοποιούν και πειθαρχούν και σέβονται δικαιώματα άλλων, αλλά αυτούς που τα καταστρατηγούν και θεωρώ ότι είναι ευφάνταστος, διότι, προφανώς, μέσα στο μυαλό του έκανε αυτή τη δαιδαλώδη σύλληψη, ότι θα μπορέσει να επιλύσει δια των νομοθετικών ρυθμίσεων το θέμα των «μπαχαλάκηδων». Ενδεχομένως στην απεικόνιση της ιστορικής στιγμής να έχω μαζί μου και τον Γκιόκα.

Υπάρχει μια δεύτερη ευφρόσυνη στιγμή. Αποφασίζει μία ομάδα να συγκεντρωθεί στο Μοναστηράκι και πρέπει να κάνει μία πορεία προς το Σύνταγμα. Το φοβερό καθήκον που ανατίθεται στην Ελληνική Αστυνομία είναι να εκτιμήσει, να ζυγίσει κινδύνους και, ενδεχομένως, να οδηγηθεί στην, μέτριας επεμβατικότητας, διάθεση, για ορισμένους περιορισμούς, όπως είναι η εκτροπή της πορείας. Έτσι, λοιπόν, αντί να ανέβουν τη Μητροπόλεως όσοι συγκεντρώθηκαν στο Μοναστηράκι, λόγω των εκτιμήσεων της Αστυνομίας - που είναι εκτιμήσεις της Αστυνομίας - θα τους συνοδεύσουν από τους Αγέρηδες, μέσα από τα στενά της Πλάκας, προκειμένου να δουν και τουριστικές ατραξιόν, για να καταλήξουν στο Σύνταγμα.

Ας έρθουμε σε μερικά θέματα, τα οποία υπολογίζω ότι ένας Υπουργός, με την ιστορία του κ. Χρυσοχοΐδη, θα τα υπολογίσει. Υπάρχει ανάγκη να υπάρξει νόμος; Απάντηση από το Κίνημα Αλλαγής: Ναι, βεβαίως πρέπει να υπάρξει ένας σύγχρονος νόμος, ο οποίος πρέπει να σταθμίσει δύο, εξαιρετικής σημασίας, δημόσια αγαθά και, μάλιστα, αγαθά συνταγματικής περιωπής. Το ένα είναι η ελευθερία του συνέρχεσθαι και το άλλο αγαθό είναι μαζί η προστασία της κοινωνικοοικονομικής ζωής και της δημόσιας τάξης, όταν πιθανολογείται ή είναι σχεδόν βέβαιο ότι κινδυνεύουν. Αυτή είναι, λοιπόν, μια στάθμιση δημοσίων αγαθών συνταγματικής περιωπής. Ποια θα ήταν η προφανής απάντηση ενός ορθοτομούντος νομοθέτη; Ότι τα μέσα που θα χρησιμοποιήσω για να υπερασπιστώ και τα δύο συνταγματικά αγαθά πρέπει να είναι ανάλογα προς τον επιδιωκόμενο σκοπό. Έχουμε αναλογία μέσων προς σκοπό στο νομοσχέδιο; Απάντηση: Αστειεύεστε; Ο μοναδικός κριτής για το ποιες είναι οι πληροφορίες για τις συγκεντρώσεις ή τις αντισυγκεντρώσεις, ο μοναδικός κριτής για το εάν μπορεί να υπάρξει σοβαρός κίνδυνος για τη διασάλευση της δημόσιας τάξης, ο μοναδικός κριτής για το εάν μπορεί να υπάρξει σοβαρότατη αμφισβήτηση της κοινωνικοοικονομικής ζωής, ο μοναδικός κριτής για το ποια πρέπει να είναι τα περιοριστικά μέτρα, ο μοναδικός κριτής για το ποιος πρέπει να απαγορεύσει και το τι θα απαγορευθεί, είναι η Ελληνική Αστυνομία. Αστειεύεστε; Αναθέτουμε μόνο στην Ελληνική Αστυνομία να κρίνει.

Αναθέτουμε μόνο στην ελληνική αστυνομία να κρίνει. Και προσέξτε και κάτι άλλο κύριε Πρόεδρε, που εσείς ξέρω ότι είσαστε πολύ νουνεχής άνθρωπος και το λέω με απόλυτη αφοσίωση στις διατυπώσεις μου και εξαιρετικά μετριοπαθής, διαπιστώνω ότι για πρώτη φορά τα αρμόδια όργανα, τα οποία έχουν την ευθύνη για την τήρηση της δημόσιας τάξης εκχωρούν την υποχρέωσή τους να υπερασπιστούν τη δημόσια τάξη, σε τρίτους. Αυτό είναι ακατανόητο.

Δηλαδή, τι λέει ο νομοθέτης;

Δεν έχω εγώ ως δημόσια τάξη την ευθύνη να προστατέψω οποιαδήποτε συγκέντρωση από στοιχεία που παρεισφρύουν επικίνδυνα και μπορούν να προκαλέσουν ζήτημα. Την υποχρέωση την έχει αυτός που θα οριστεί ως εκπρόσωπος - φυσικό πρόσωπο - ή ως εκπρόσωπος μιας ένωσης προσώπων. Και προσέξτε τώρα τι γίνεται. Ο εκπρόσωπος της ένωσης προσώπων ευθύνεται αστικώς και ποινικώς. Δηλαδή, αν κάποιοι και παρά τα μέτρα που θα πάρει - διότι πρέπει να αποδείξει για να μην έχει ποινική αστική ευθύνη ότι πήρε όλα τα μέτρα και παρά το γεγονός ότι θα έχει πάρει ο άνθρωπος ως συνομιλητής της αστυνομίας ή του λιμενικού σώματος - παρόλα αυτά εάν συμβεί οποιοδήποτε έκτακτο γεγονός που δεν μπορεί να το προβλέψει κανείς, αυτός θα ευθύνεται. Για πρώτη φορά η Ελλάδα, κατά παρέκκλιση της διεθνούς νομικής θεωρίας που εγκατέλειψε την αρχή της αντικειμενικής ευθύνης από τις αρχές της δεκαετίας του 50, την επαναφέρει σε νομοθέτημα της. Την αρχή της αντικειμενικής ευθύνης, δηλαδή, μια αρχή εντελώς φασίζουσα.

Θα μου πείτε, μα αν αποδείξει ότι πήρε τα μέτρα; Σας απαντώ με το ερώτημα. Σε ποιον το αποδεικνύει; Στην αστυνομική αρχή.

Να θέσω και ένα δεύτερο ερώτημα. Πάντως είναι οποιαδήποτε στιγμή εκτεθειμένος -ανεξαρτήτως του τι εκτιμά η αστυνομική αρχή - σε οποιονδήποτε πολίτη, ο όποιος είδε το βιός του να καταστρέφεται, άρα έχει ονοματισμένο άνθρωπο κατά του οποίου θα στραφεί, πώς τον προστατεύεις;

Κυρίες και κύριοι συνάδελφοι, η ανάγκη να ρυθμίσουμε τα πράγματα, πρέπει να είναι να ιδωθεί από την πλευρά μας ως ανάγκη που χρησιμοποιούμε τα κατάλληλα μέσα και οργανώνουμε μια δημοκρατική συναίνεση ή δυνατόν των περισσότερων πολιτικών κομμάτων, για το πώς θα ρυθμιστούν αυτά.

Ο κύριος Καμίνης στην εισήγησή του έδωσε ένα παράδειγμα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και με αυτό παρακαλώ ολοκληρώστε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θα σας δώσω ένα δεύτερο κύριε Υπουργέ, θα συναντηθούμε στην Ολομέλεια και θα πω όσα είναι να πω για μια σειρά από πράγματα. Θα σας δώσω ένα παράδειγμα. Τι εννοώ ορθοφροσύνη και να ορθοτομήσουμε.

Ποιο είναι το κατεξοχήν όργανο διαμεσολάβησης εδώ και χρόνια στην ελληνική κοινωνία;

Δηλαδή, μεταξύ διαμεσολάβησης δικαιώματος του πολίτη και πιθανής καταστρατήγησης από το ελληνικό κράτος, ποιο είναι;

Ο Συνήγορος του Πολίτη, στον οποίον μάλιστα, αναθέσατε να έχει και τον εθνικό μηχανισμό διερεύνησης της αστυνομικής αυθαιρεσίας, της αστυνομικής βίας και της ασυδοσίας.

Εγώ λοιπόν, σας προτείνω να μην είναι ο παίκτης που καθορίζει το παιχνίδι η ελληνική αστυνομία, για μια σειρά από λόγους, σας είπα θα συναντηθούμε στην Ολομέλεια. Αν λοιπόν, ορισθεί ένας οργανωτής, εκ μέρους μιας ένωσης προσώπων από την ΓΣΕΕ και αυτός πρέπει να συναντηθεί και να συνεννοηθεί χωρίς ποτέ να έχει αστική και ποινική ευθύνη, ποτέ, η συνεννόηση με τον αξιωματικό του λιμενικού ή της αστυνομίας είναι η εξής. Μου λέτε ότι θέλω να επιβάλω περιορισμό στην κίνησή σας, μου λέτε ότι θέλετε να απαγορεύσετε, αλλά για κάθε περιοριστικό δικαίωμα που εγώ μπορεί να έχω επιφύλαξη ως διοργανωτής, υπάρχει διαμεσολαβητής και γίνονται γρήγορα αυτά. Θα πάμε στον Συνήγορο του Πολίτη και ο Συνήγορος του Πολίτη, θα αποφανθεί, αιτιολογημένα, αν υπάρχει λόγος περιορισμού ή αν υπάρχει λόγος απαγορεύσεως. Αν δεν το κάνετε αυτό τότε δεν υπάρχουν θεσμικές εγγυήσεις πάνω στις οποίες μπορεί να στηριχθεί ένα σύγχρονο κράτος δικαίου. Τα υπόλοιπα στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς κύριε Καστανίδη. Στα ερωτήματα σας θα απαντήσει φαντάζομαι ο υπουργός. Εγώ επειδή με μνημονεύσατε στην αρχή δεν ξέρω αν θα έχετε τη δυνατότητα να έχετε αυτό το φωτογραφικό στιγμιότυπο της πορείας των μπαχαλάκηδων, αλλά κατά κανόνα, αυτό που ζούμε τα τελευταία χρόνια είναι οι μπαχαλάκηδες να παρεισφρύουν σε διάφορες συγκεντρώσεις και ως ουρά στο τέλος να έπονται δημιουργώντας όλα αυτά τα οποία μνημονεύσατε.

Τον λόγο έχει ο κ. Κατσώτης εκ μέρους του Κομμουνιστικού Κόμματος Ελλάδος.

**ΧΡΗΣΤΟΣ ΚΑΤΣΩΤΗΣ:** Βέβαια, οι οργανωτές θα είναι αυτοί που «θα την πληρώνουν» με βάση το σχέδιο νόμου. Απλά λέω, ενημερώνω, εδώ τη Βουλή, ότι για μια κινητοποίηση μας έκανε μήνυση ο Μάνος, εμένα τότε, και σε κάποιους άλλους, βέβαια, σε άλλους δύο συνδικαλιστές, επειδή μας γνώριζε, ότι, δηλαδή, εμείς προκαλέσαμε οικονομική ζημιά.

Ο οργανωτής, λοιπόν, με βάση το σχέδιο νόμου αυτό, αν περάσει, θα έχει αυτός την ευθύνη για τις προβοκατόρικες ομάδες, τις οποίες τις ξέρετε πάρα πολύ καλά ποιες είναι, και οι οποίες, αν θέλετε και κατ’ εντολή πολλές φορές, μπαίνουν, για να διαλύσουν μια συγκέντρωση ή να αλλάξουν το μήνυμά τους.

Ξέρετε πολύ καλά, κ. Υπουργέ, ότι εγώ προέρχομαι από το Κίνημα. Είμαι χρόνια στους δρόμους των αγώνων - να το πω, έτσι - όπως και άλλοι βέβαια, αλλά είμαστε στο Ταξικό Κίνημα. Ξέρετε πολύ καλά, ότι δεν λείπει η συνεννόηση, ξέρετε πολύ καλά, ότι δεν λείπει η μορφή οργάνωσης, η περιφρούρηση, όμως, το Κίνημά μας «χτυπά» η αστική τάξη και όλες οι κυβερνήσεις μέχρι σήμερα. Αυτό το οργανωμένο Κίνημα, το Ταξικό Κίνημα, που αμφισβητεί, που αγωνίζεται ενάντια στην εργοδοσία και την εκμετάλλευση, που αγωνίζεται ενάντια στις κυβερνήσεις και στις πολιτικές που ασκούν για να υπηρετήσουν τις ανάγκες του μεγάλου κεφαλαίου. Επαναλαμβάνω, λοιπόν, τη θέση του Κ.Κ.Ε. για απόσυρση του νομοσχεδίου. Σας θυμίζουμε, κύριε Υπουργέ, ότι παρόμοιες προσπάθειες έκαναν πολλοί, «έμειναν στα χαρτιά» και άλλες κατάργησε το Ταξικό Κίνημα με την πάλη του. Με θυσίες; Με θυσίες, αλλά δεν υποτάχθηκε και δεν συμβιβάστηκε.

Και να ξέρετε, ότι και αυτό το νομοσχέδιο δεν μπορεί να έχει τύχη. Δεν μπορεί να «βάλετε στο γύψο» ιδιαίτερα το Ταξικό Κίνημα, γιατί αυτό σας απασχολεί. Τα άλλα «τα έχετε στο τσεπάκι σας» αυτό λέει ο κόσμος. Όλοι το λένε. Εσείς το κρατάτε κρυφό, ότι αυτές οι ομάδες είναι γνωστές, ότι πολλές φορές, η ίδια η αστυνομία αξιοποιεί τα παρακλάδια της για να μπορέσει να διαμορφώσει τέτοιο κλίμα. Ξέρετε λοιπόν, ότι το Ταξικό Κίνημα πολλές φορές έχει αποτρέψει τέτοιες προβοκατόρικες ενέργειες. Άμα μπείτε στο site, θα δείτε ότι πολλές φορές έχουμε πιάσει ανθρώπους της αστυνομίας με πολιτικά, με πιστόλια πάνω τους μέσα στις διαδηλώσεις, έχουν μπει μέσα στις οργανώσεις, για να πάρουν πληροφορίες και όλα αυτά βέβαια, είναι γνωστά τοις πάσι.

Άρα, λοιπόν, δεν μπορεί αυτό το σχέδιο νόμου να το παρουσιάζετε ότι είναι και δημοκρατικό. Ανησυχεί το κεφάλαιο την αφύπνιση της εργατικής τάξης των λαϊκών στρωμάτων, η ανασύνταξη του Κινήματος η οποία είναι σταθερή, βασανιστική αλλά είναι σταθερή. Σας ανησυχεί πάνω απ’ όλα, κύριε Υπουργέ, γιατί, δεν αφορά τις τριτοβάθμιες οργανώσεις, το νομοσχέδιο, μα ποια; Αυτοί που κάνουν συγκεντρώσεις και είναι των 20 και των 30 ανθρώπων; Η ΓΣΕΕ; Η οποία, έχει μία γραμμή συμβιβασμού κοινωνικού εταιρισμού, την στηρίζετε με officia, με μπόλικο χρήμα, με συγκάλυψη της νοθείας, με στήριξη να κάνει ένα συνέδριο νόθο και να «κάτσει στο σβέρκο» του εργατικού κινήματος; Αυτοί δεν μπορούν να φέρουν αποτέλεσμα με τον αντικομμουνισμό τους, με την υπονόμευση κάθε προσπάθειας οργάνωσης των αγώνων. Γι’ αυτό, λοιπόν, στέκεστε απέναντι στο Ταξικό Κίνημα, που οι εργαζόμενοι δείχνουν την εμπιστοσύνη, που μαζικά και μαχητικά διεκδικεί τις σύγχρονες ανάγκες των εργαζομένων.

Αυτό το κίνημα θέλετε να χτυπήσετε. Σέρνει στα δικαστήρια, η Κυβέρνηση, 35 προέδρους Ομοσπονδιών κλαδικών συνδικάτων που συμμετείχαν στο ΠΑΜΕ, από το 2013 ως το 2018. Γιατί; Γιατί έκαναν παρέμβαση στο Υπουργείο, ενάντια στη μεγάλη έφοδο, στην κοινωνική ασφάλιση, στις συλλογικές συμβάσεις και στους μισθούς.

Σέρνετε στα δικαστήρια, δύο νεολαίους. Γιατί; Γιατί στάθηκαν απέναντι στις ιμπεριαλιστικές επεμβάσεις, στο θάνατο που σκορπούν στην περιοχή οι μονοπωλιακοί όμιλοι, με τη συμβολική κατάληψη στο άγαλμα του Τρούμαν, στον σφαγέα των λαών, που ούτε οι Αμερικανοί θέλουν να τον θυμούνται.

Αυτό το κίνημα, λοιπόν, είναι αντιμέτωπο με ολόκληρο το οπλοστάσιο της αστικής τάξης, που περιλαμβάνει την ιδεολογική χειραγώγηση, την εξαγορά τμημάτων της εργατικής τάξης, την προσπάθεια εγκλωβισμού και παραπλάνησής της, προκειμένου να συμπορευτεί με τους στόχους και τις επιλογές της.

Αυτό το κίνημα σας φοβίζει, κύριε Υπουργέ, γιατί με πειθαρχημένη απειθαρχία οργανώνει την πάλη του, δείχνει το δρόμο της απελευθέρωσης και αποκαλύπτει τη δικτατορία του κεφαλαίου.

Αυτό το κίνημα, έχοντας την πείρα από τη στάση και τη δράση του αστικού κράτους, όπως είπα, έχει ακυρώσει πολλές φορές τις προβοκατόρικες προσπάθειες των μηχανισμών του, αλλά και των δυνάμεων που τους αξιοποιείτε, για να τους συκοφαντήσετε, να κερδίσετε τη στήριξη και την ανοχή των εργαζομένων και να βάλετε εμπόδια στη συσπείρωση και στους αγώνες.

Η ιστορία του κινήματος είναι γεμάτη με επιχειρήσεις άγριας καταστολής του αστικού κράτους, μαζικών μαχητικών συγκεντρώσεων, με νεκρούς και τραυματίες, ιδιαίτερα σε περιόδους ανάπτυξης των αγώνων ο συνδυασμός σας δεν ήταν άλλος - όχι μόνο δικός σας, όλων των κυβερνήσεων - από την καταστολή. Απέναντι τίθενται όλοι οι μηχανισμοί, η αστυνομία με όλα τα παρακλάδια της, η δικαιοσύνη και ενίοτε και ο στρατός. Τελευταία η εργοδοσία, με τη στήριξη του αστικού κράτους, αξιοποίησε και τα τσιράκια τους, τους χρυσαυγίτες.

Αυτή τη δημοκρατία υπηρετείτε, τα συμφέροντα μιας χούφτας παρασίτων, που καρπώνονται τον πλούτο των πολλών.

Πόσες φορές στο παρελθόν δεν ενεργοποιήσατε το προσωπικό της ασφάλειας; Όχι εσείς προσωπικά, όλες οι κυβερνήσεις.

Είπα και προηγουμένως παραδείγματα, τα οποία θα τα βρείτε και στο διαδίκτυο.

Το εργατικό κίνημα δεν είναι Λέσχη Bilderberg,δεν είναι κλειστό λόμπι. Απευθύνεται χωρίς αποκλεισμούς, πλατιά στην εργατική τάξη, ανεξάρτητα κόμματος, χρώματος, θρησκείας. Δεν είναι, όμως, ξέφραγο αμπέλι. Έχει πείρα και ξέρει να περιφρουρεί τους αγώνες τους.

Η κρατική τρομοκρατία έχει εξελιχθεί και είναι στην υπηρεσία του κεφαλαίου, με αξιοποίηση κάθε νέου τεχνολογικού μέσου παρακολούθησης του ταξικού κινήματος και ιδιαίτερα του Κ.Κ.Ε..

Δεν έχετε απαντήσει ακόμα γι’ αυτό, για τις συνακροάσεις και γιατί γίνονται αυτές, για το σκοπό τους.

Η εργατική τάξη, μέσα από την ίδια την εξέλιξη της αστικής πάλης και τις συγκρούσεις με την αστική τάξη, για τους όρους πώλησης της δύναμής της, συνειδητοποιεί τη δύναμη της οργανωμένης πάλης, συσσωρεύει γνώση και πείρα.

Το Κ.Κ.Ε. διαθέτει όλες τις δυνάμεις του, για την ανάπτυξη της ταξικής πάλης και των διεκδικητικών αγώνων της εργατικής τάξης, για την προβολή των σύγχρονων αναγκών της και της αντικειμενικής δυνατότητας, αυτές, να ικανοποιούνται, με βάση τις παραγωγικές δυνατότητες της οικονομίας, αποκαλύπτει τα αίτια των οικονομικών κρίσεων στον καπιταλισμό, αγωνίζεται για τη συμμαχία των εκμεταλλευόμενων και καταπιεζόμενων εργατικών και λαϊκών δυνάμεων από την δικτατορία των μονοπωλίων.

Αγωνίζεται για την αλλαγή τάξης στην εξουσία και αυτός ο αγώνας δεν μπορεί να σταματήσει με όσα μέτρα και αν χρησιμοποιήσει αυτή η τάξη.

Το ποτάμι, κύριε Υπουργέ, δεν γυρίζει πίσω, όσα εμπόδια και αν βάλετε, φουσκώνει και θα σαρώσει τα πάντα στο πέρασμά του.

Σας καλούμε, τέλος, για μια ακόμη φορά, να αποσύρετε αυτό τον νόμο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Λαμπρόπουλος.

**ΙΩΑΝΝΗΣ ΛΑΜΠΡΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, η Ελλάδα από το 1974 μέχρι και σήμερα, απολαμβάνει την καλύτερη δημοκρατία στην ιστορία της. Οι εκφράσεις που ακούστηκαν σήμερα εδώ, από τον κύριο Ραγκούση και από το Κομμουνιστικό Κόμμα, δεν έχουν θέση εδώ στη Βουλή να ακούγονται σήμερα.

Ξέχασε ο κύριος Ραγκούσης, ότι η Ηρώδου Αττικού, ήταν κλειστή όλα τα χρόνια και δεν μπορούσε να περάσει το ποδήλατο;

Τι κάνει σήμερα η Κυβέρνηση; Κάνει αυτό που είχε δεσμευθεί και υποσχεθεί στον ελληνικό λαό, ότι θα μπει μια τάξη στις διαδηλώσεις.

Τι κάνει; Βάζει κάποιους κανόνες. Καταρχήν, είναι σεβαστά τα δικαιώματα των εργαζομένων και όλων όσων θέλουν να εκφράσουν τα αιτήματα τους. Δεν πρόκειται και ποτέ κανένας να τους απαγορεύσει να τα εκφράσουν. Δεν έπρεπε όμως να μπουν κανόνες; Πρέπει να μείνουν τα πράγματα ως έχουν; Είναι δυνατόν 50, 100, 200, 300 και 500 συγκεντρωμένοι να κλείνουν τους δρόμους, να παραλύουν την Αθήνα και βέβαια, να σπεύδει και η αστυνομία πολλές φορές και να κλείνει τους δρόμους πριν καν συγκεντρωθούν αυτοί που έχουν εκφράσει να συγκεντρωθούν. Πρόσφατα είχε προαναγγελθεί στα Προπύλαια στις 11 η ώρα και 11 ακριβώς ήμουν στη Βουλιαγμένης και έκλεισε ο δρόμος, πηγαίνω στη Ρηγίλλης κλειστός και εκεί ο δρόμος, πηγαίνω στο Χίλτον κλειστός και εκεί ο δρόμος.

Τι χρωστάει αυτός ο κόσμος, τι χρωστάει να συνεχίζεται αυτή η κατάσταση; Τους χιλιάδες οδηγούς που θέλουν να πάνε στο γιατρό, που θέλουν να πάνε στη δουλειά τους, που αγωνιούν, ποιος τους σκέφτεται; Ποιος τους λογαριάζει αυτούς τους ανθρώπους; Τα καύσιμα, τα αυτοκίνητα χιλιάδες κάθε φορά που είναι μποτιλιαρισμένα, τα έχει υπολογίσει κάποιος; Το ασθενοφόρο, που έχει μέσα έναν άνθρωπο ετοιμοθάνατο και φωνάζει και θέλει να περάσει και δεν μπορεί να περάσει. Πόσες φορές δεν έχουμε νιώσει αυτή την πίεση όταν είμαστε μπροστά με το αυτοκίνητο και το ασθενοφόρο δεν μπορεί να περάσει; Η πυροσβεστική, πόσες φορές θέλει να περάσει και δεν μπορεί; Δεν έχει γραφτεί, δεν έχει ειπωθεί; Στο έγκλημα της «MARFIN» ξεκίνησαν δύο μεγάλα οχήματα της πυροσβεστικής με σκάλες για να σώσουν τους ανθρώπους, που χάθηκαν και δεν μπορούσαν να προσεγγίσουν και να περάσουν.

Αυτή ήταν η κατάσταση και αυτή συνεχίζει να είναι. Ορθά, λοιπόν, η Κυβέρνηση παίρνει αυτά τα μέτρα, φέρνει το νομοσχέδιο, το νομοσχέδιο που είχε υποσχεθεί στο λαό πριν τις εκλογές. Άκουσα προηγουμένως από τον κύριο Καμίνη και από τον κ. Καστανίδη, να αναγνωρίζουν την αναγκαιότητα ότι πρέπει να ψηφισθεί κάποιος νόμος που θα ρυθμίζει τα των διαδηλώσεων. Χαίρομαι, που υπάρχουν και άλλες δυνάμεις εδώ στη Βουλή, που αναγνωρίζουν αυτήν την αναγκαιότητα. Από εκεί και μετά έχουμε να γίνει μια συζήτηση εδώ στην Επιτροπή, στα άρθρα, συζήτηση στην Ολομέλεια, που όλοι έχουμε να συνεισφέρουμε και καλούμαστε να συνεισφέρουμε.

Οι εποχές είναι δύσκολες για την πατρίδα μας. Πρέπει ο λαός μας και όλοι μας να είμαστε ενωμένοι και στα εσωτερικά και στα εξωτερικά θέματα και στην οικονομία μας και στην πανδημία και παντού. Πρέπει να είμαστε ενωμένοι, να μη μας διχάζουν αυτά τα πράγματα, χούντες και οι ιστορίες, που λένε και αναφέρουν κάποιοι, δεν έχουν θέση στη δημοκρατία μας και στο λαό μας σήμερα. Κοιτάζουμε μπροστά και πρέπει να πορευτούμε μπροστά για τη χώρα μας.

Προτείνω, λοιπόν, και πιστεύω ότι αυτό το νομοσχέδιο, που κανένα νομοσχέδιο όταν έρχεται στην Επιτροπή δεν είναι το τέλειο στο κάτω κάτω, ότι θα υπάρξουν βελτιώσεις και εγώ καλώ όλη την αντιπολίτευση, να προτείνει τις βελτιώσεις και αυτό που πρέπει να γίνει δεκτό θα γίνει δεκτό.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Σας ευχαριστούμε και για τη συνέπεια στο χρόνο και Λαμπρόπουλε και ελπίζω να αποτελέσει καλό προηγούμενο.

Τον λόγο έχει ο κ. Καππάτος.

**ΠΑΝΑΓΗΣ ΚΑΠΠΑΤΟΣ:** Κύριοι Υπουργοί, κυρίες και κύριοι συνάδελφοι, με σχέδιο νόμου που το Υπουργείο Προστασίας του Πολίτη εισάγει στην Επιτροπή σήμερα, επιβεβαιώνεται η θεμελιώδης αρχή με την οποία ως Κοινοβουλευτική Πλειοψηφία έχουμε επιλέξει να πολιτευόμαστε. Πρόκειται για την υποχρέωση που έχουμε αναλάβει απέναντι στους Έλληνες πολίτες και δεν είναι άλλη από την αντιστοιχία μεταξύ των προγραμματικών μας θέσεων προεκλογικά και των πολιτικών εκείνων που καλούμαστε να εφαρμόσουμε σήμερα. Η παρέμβαση που αφορά στις δημόσιες υπαίθριες συναθροίσεις είναι μία από αυτές τις πολιτικές. Ας δούμε όμως, αρχικά, ποια είναι η αναγκαιότητα εκείνη που προκαλεί τη νομοθετική πρωτοβουλία επί του συγκεκριμένου ζητήματος.

Εάν θελήσουμε να σκιαγραφήσουμε το πλαίσιο για το οποίο μιλάμε εντοπίζουμε δύο σημαντικές διαστάσεις, αφενός τη θεσμοθέτηση ενός σύγχρονου νομικού πλαισίου για τις δημόσιες υπαίθριες συναθροίσεις, που αντικαθιστά το υπάρχον αναχρονιστικό νομοθέτημα και αφετέρου, τη συγκέντρωση ενός μικρού αριθμού διατάξεων, σε ένα ενιαίο κείμενο, που αφορά σε υπηρεσίες του Υπουργείου Προστασίας του Πολίτη. Τι αλλάζει όμως στην πράξη με το παρόν σχέδιο νόμου. Με τις προτεινόμενες ρυθμίσεις διασφαλίζουμε την άσκηση του δικαιώματος του συνέρχεσθε δημοσίως και εν υπαίθρω εντός του ενός εύλογου θεσμικού πλαισίου ενός πλαισίου συμβατό με την αρχή της αναλογικότητας και εναρμονισμένου με τις επιταγές των άρθρων 11 του Συντάγματος και 11 της Ευρωπαϊκής Σύμβασης των Δικαιωμάτων του Ανθρώπου.

Στόχος επομένως της παρέμβασής μας αυτής δεν είναι άλλος από την προστασία της δημόσιας ασφάλειας, την ομαλότητα της κοινωνικοοικονομικής ζωής και τη διασφάλιση ότι το δικαίωμα των πολιτών ασκείται δημοκρατικά όπως το Σύνταγμα και οι νόμοι ορίζουν. Την ίδια στιγμή, η σαφής οριοθέτηση των αρμοδιοτήτων της αστυνομικής αρχής, λαμβάνει χώρα στο πλαίσιο μιας έννομης τάξης που σέβεται, υπερασπίζεται και προστατεύει τις εγγυήσεις του κράτους δικαίου. Αυτό άλλωστε είναι και το πνεύμα του δικαιώματος όχι μόνο της οριστικής, αλλά και της προσωρινής δικαστικής προστασίας των θιγομένων από τα αστυνομικά μέτρα.

Κυρίες και κύριοι συνάδελφοι σε μια συζήτηση για τις δημόσιες υπαίθριες συναθροίσεις, εύλογα οι έννοιες του δημοσίου χώρου, του δημοσίου συμφέροντος και των ατομικών και κοινωνικών δικαιωμάτων, έρχονται σε πρώτο πλάνο. Μια παρέμβαση που θέτει κανόνες στον τρόπο με τον οποίο οι πολίτες διαδηλώνουν είναι ταυτόχρονα δημοκρατική και αναγκαία, είναι δημοκρατική, γιατί μας επιτρέπει, για πρώτη φορά, να χαρτογραφήσουμε το περιεχόμενο της άσκησης ενός δικαιώματος των πολιτών, που πολλές φορές είδαμε να εκφυλίζεται εις βάρος τελικά των αιτημάτων στο όνομα των οποίων υποτίθεται πως ασκείται. Και είναι αναγκαία, αφού ορίζει τον χώρο, περιορίζει την αυθαιρεσία και καθορίζει το δημόσιο συμφέρον, ως το διακύβευμα, που δεν τίθεται πλέον εν αμφιβόλω.

Ως νομικός μάχιμος δικηγόρος, πολίτης και μέλος της εθνικής μας αντιπροσωπείας, είμαι περήφανος που το εν λόγω σχέδιο προτείνεται στην παρούσα Επιτροπή. Πρόκειται για σχέδιο εμβληματικό και ουσιώδες, που βρίσκει, για άλλη μια φορά την ελληνική κοινωνία, έτοιμη να το αποδεχτεί και να το επικροτήσει. Όλοι σε αυτήν την αίθουσα κινούμαστε στο κέντρο της Αθήνας, στο οποίο καθημερινά σχεδόν κάποια επαγγελματική, κομματική ή κοινωνική ομάδα εκφράζει τη θέση της με δημόσια συνάθροιση. Δεν αποτελεί πρόβλημα της κοινωνίας μας η δυνατότητα των πολιτών να εκφραστούν δημόσια, ωστόσο, αυτό πρέπει να γίνεται με σεβασμό στα συνταγματικά δικαιώματα όλων των πολιτών, όταν λέμε «όλων», το εννοούμε κυριολεκτικά, διότι έχουμε ορκιστεί, κυρίες και κύριοι συνάδελφοι, να νομοθετούμε προς όφελος και για το σύνολο των μελών της κοινωνίας μας. Γι’ αυτό τον λόγο προχωράμε στη συζήτηση και ψήφιση του νόμου. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, καλούμαστε, σήμερα, να χαράξουμε μία χρυσή τομή ανάμεσα στο δικαίωμα της συνάθροισης και της διαμαρτυρίας και στο δικαίωμα σε μια ομαλή και προβλέψιμη διεξαγωγή της κοινωνικής και οικονομικής ζωής. Το δικαίωμα του συνέρχεσθαι είναι συνταγματικά κατοχυρωμένο και καμία κυβέρνηση ειδικά μία Κυβέρνηση όπως αυτή, που από την 7η Ιουλίου κυβερνά τον τόπο, και της παράταξης, που έπαιξε πρωταγωνιστικό ρόλο στην επαναφορά της κοινοβουλευτικής δημοκρατίας στον τόπο μας, δεν θα μπορούσε να το αμφισβητήσει. Αυτό που το σημερινό νομοσχέδιο καλείται να περιορίσει, κατά την άποψή μου, δεν είναι το δικαίωμα στη διαμαρτυρία και τη συνάθροιση, αλλά η εργαλειοποίησή του από ορισμένες οργανωμένες μειοψηφίες και η μετατροπή του σε μέθοδο εκβιασμού του κοινωνικού συνόλου, αλλά και της πολιτείας.

Συγκεκριμένα, με τις προτεινόμενες ρυθμίσεις επιδιώκεται η διασφάλιση της άσκησης του δικαιώματος της συνάθροισης, εντός ενός εύλογου θεσμικού πλαισίου, που συνάδει προς την αρχή της αναλογικότητας και είναι εναρμονισμένο με τις επιταγές του άρθρου 11 του Συντάγματος και του άρθρου 11 της Ευρωπαϊκής Σύμβασης των Δικαιωμάτων του Ανθρώπου, ώστε, αφενός, να προστατεύεται η δημόσια ασφάλεια και να μη διαταράσσεται υπέρμετρα η κοινωνικοοικονομική ζωή ορισμένης περιοχής και, αφετέρου, να διασφαλίζεται ισόρροπα η άσκηση του συγκεκριμένου δικαιώματος των πολιτών.

Ορισμένα τμήματα της Αντιπολίτευσης, δυστυχώς, φαίνεται πως δεν αντιλαμβάνονται τη λεπτή ισορροπία μεταξύ της ανάγκης προστασίας αυτού του δικαιώματος της συναθροίσεως και της ανάγκης για ομαλότητα στην καθημερινότητα των πολιτών, των οικογενειών, των εργαζομένων, των παιδιών, των ανθρώπων που θέλουν να διαχειριστούν τον ελεύθερο χρόνο τους. Οι πολίτες, όμως, ιδίως αυτοί που κατοικούν στα μεγάλα αστικά κέντρα της χώρας και ταλαιπωρούνται κάθε φορά που μία οργανωμένη κατ’ επάγγελμα μειοψηφία αποφασίζει να κλείσει την κυκλοφορία για κάποιο κλαδικό ή άλλο αίτημα, κατανοούν πλήρως την επιτακτική ανάγκη που καθοδηγεί το σκεπτικό της Κυβέρνησης και την αρχή του συγκεκριμένου νομοσχεδίου.

Οι εργαζόμενοι, οι επιχειρηματίες, οι ελεύθεροι επαγγελματίες, οι νοικοκυραίοι και όλοι όσοι προσπαθούν καθημερινά να βγάλουν το ψωμί τους, να αναπτύξουν τις οικονομικές τους δραστηριότητες, να μεταφέρουν ή να παραλάβουν τα παιδιά τους από δραστηριότητες διάφορες, να κάνουν συναλλαγές με το δημόσιο ή τις τράπεζες, να κινηθούν από και προς τις δουλειές τους, γνωρίζουν, ειδικά τα τελευταία χρόνια, τι ακριβώς σημαίνει διατάραξη της ομαλότητας της κοινωνικής και οικονομικής ζωής.

Αντιλαμβάνεστε, λοιπόν, ότι αυτό το οποίο, σήμερα, καλείται αυτή η Κυβέρνηση, να σχηματοποιήσει, να νομοθετήσει και να αποτελέσει μια ευοίωνη προοπτική για μια ομαλή ζωή αύριο, είναι αυτό το οποίο σήμερα εμείς όλοι θα στηρίξουμε με την ψήφο μας και θα δώσουμε μία καλύτερη διάσταση σε αυτό που λέγεται οικονομία του ελεύθερου χρόνου, με άλλα λόγια, αυτό που λέγεται καθημερινός πολιτισμός. Σας ευχαριστώ

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ**: Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα στην πρώτη συνεδρίαση της Επιτροπής ένα πολύ σοβαρό και πολύ σύνθετο και ευαίσθητο θέμα, ένα δύσκολο θέμα, κύριε Υπουργέ. Αν, άλλωστε, ήταν εύκολο, θα είχε σίγουρα ρυθμιστεί, πολλά χρόνια πιο πριν. Η θέση του Κινήματος Αλλαγής, κατ’ αρχάς για να είμαστε ξεκάθαροι στο ερώτημα εάν πρέπει ή όχι να υπάρξει ρύθμιση στο πλαίσιο των δημοσίων υπαίθριων συναθροίσεων, είναι ότι, ναι, πρέπει να υπάρχει ρύθμιση. Βεβαίως και χρειάζεται.

Για να γίνουν όμως τέτοιες τομές, κύριε Υπουργέ, πρώτα και πάνω από όλα, χρειάζεται από τη δική σας μεριά, από τη μεριά της Κυβέρνησης και από τη μεριά τη δική σας ως αρμόδιου Υπουργού, που εισηγείστε αυτό το σχέδιο νόμου, να έχετε ευήκοα ώτα απέναντι στις γόνιμες θέσεις που θα σας παρουσιάσει η Αντιπολίτευση και δεν αναφέρομαι σε ιαχές, σε κραυγές, σε δήθεν χούντες ή οτιδήποτε άλλο. Αναφέρομαι στις προτάσεις του Κινήματος Αλλαγής. Θα μου επιτρέψετε να σας πω, κύριε Υπουργέ, ότι η χθεσινή σας τοποθέτηση και συνέντευξη, ότι δήθεν θα πάτε μόνος σας και θα προχωρήσετε για αυτήν τη μεταρρύθμιση και δεν σας αφορούν οι προτάσεις του Κινήματος Αλλαγής ή των άλλων, είναι απολύτως σε λάθος κατεύθυνση. Επιτέλους, πρέπει να αποφασίσετε στην Κυβέρνηση, κύριε Υπουργέ, εάν τελικά ζητάτε τη συναίνεση ή όχι. Εμείς, λοιπόν, είμαστε εδώ πέρα ως υπεύθυνη και σοβαρή δύναμη Αντιπολίτευσης, με συγκεκριμένες προτάσεις που έχει καταθέσει ο κ. Καμίνης, να σας πούμε το εξής.

Καταρχάς, ως ΠΑ.ΣΟ.Κ. και ως Κίνημα Αλλαγής, εμείς έχουμε μία διαχρονική, ιστορική θέση, η οποία υποδηλοί και την αξιακή μας τοποθέτηση επάνω στο συγκεκριμένο ζήτημα, η οποία πάρα πολύ απλά συμπυκνώνεται στην πρόταση Καμίνη, το 2013, αν δεν κάνω λάθος, όταν, ως Δήμαρχος Αθηναίων, είχε συγκροτηθεί μία επιτροπή από τους καλύτερους συνταγματολόγους μας τον κ. Αλεβιζάτο, τον κ. Μανιτάκη και πάρα πολλούς άλλους, οι οποίοι είχαν συγκροτήσει μία συγκεκριμένη πρόταση νόμου, για τη ρύθμιση του πλαισίου των δημόσιων υπαίθριων συναθροίσεων. Μας λέτε, κύριε Υπουργέ, ότι το παρόν σχέδιο νόμου είναι βασισμένο πάνω σε αυτήν την πρόταση.

Ξέρετε, κύριε Υπουργέ, λένε ότι το μεγαλύτερο ψέμα είναι η μισή αλήθεια και εδώ πέρα, έχουμε μία μισή αλήθεια, γιατί, αν θέλουμε να είμαστε ειλικρινείς, η πρόταση του κυρίου Καμίνη, περιελάμβανε πολύ περισσότερες θεσμικές εγγυήσεις, όσον αφορά τη ρύθμιση του συνέρχεσθαι και των πορειών, που δυστυχώς, δεν βλέπουμε στο παρόν σχέδιο νόμου. Και εξηγούμαι με πολύ μεγάλη ακρίβεια. Η πρόταση Καμίνη μιλούσε για τη «σύμφωνη γνώμη δικαστή στην απόφαση απαγόρευσης μιας πορείας».

Την περιλαμβάνεται; Όχι.

Η πρόταση Καμίνη μιλούσε για «παρουσία εισαγγελέα στην απόφαση διακοπής μιας πορείας, η οποία εκτρέπεται». Την περιλαμβάνεται; Όχι.

Μιλάτε, επίσης, για το ζήτημα της αστικής ευθύνης του οργανωτή δημόσιας υπαίθριας συνάθροισης. Είναι κάτι, το οποίο αναλυτικά εξήγησε και ο κ. Καστανίδης, εγκυμονεί πολύ σοβαρούς κινδύνους για τον υπεύθυνο, αν θέλετε, της πορείας χωρίς να ευθύνεται. Πρέπει να το ξαναδείτε.

Κλείνω με το εξής: Σίγουρα δεν είναι καθόλου εύκολη η στάθμιση δύο συνταγματικά εννόμων - αγαθών, του δικαιώματος του συνέρχεσθαι και του δικαιώματος στην ειρηνική ζωή των Ελλήνων πολιτών. Εδώ, όμως, καλείστε να βρείτε την χρυσή τομή και για να βρεθεί η χρυσή τομή καλείστε να εισακούσετε, με πολύ μεγάλη προσοχή, τις γόνιμες, ουσιαστικές, υπεύθυνες θέσεις, που σας καταθέτουμε από την Αντιπολίτευση.

Κλείνοντας, κύριε Πρόεδρε, το μεγάλο ζήτημα, εν τέλει, έχει να κάνει, βεβαίως, κύριε Υπουργέ και με το κατά πόσο θα εφαρμοσθεί το εν λόγω σχέδιο νόμου, όταν περάσει από τη Βουλή.

Το παράδειγμα που έθεσε κύριος Καστανίδης για τους μπαχαλάκηδες, νομίζω ότι είναι ενδεικτικό. Καταλαβαίνουμε όλοι ότι κάτι τέτοιο σε καμία περίπτωση δεν μπορεί να ρυθμίσει το ζήτημα που έχουμε στις πορείες με τους μπαχαλάκηδες.

Το άλλο ερώτημα, κύριε Υπουργέ, είναι ότι και αυτή τη στιγμή υπάρχει το Προεδρικό Διάταγμα του κυρίου Δένδια, το οποίο ρυθμίζει τις πορείες και όλες αυτές τις καταστάσεις.

Εφαρμόζεται, όμως; Το εφαρμόσατε ως Κυβέρνηση εδώ και ένα χρόνο;

Αυτά είναι ξεκάθαρες ερωτήσεις που χρήζουν μιας ξεκάθαρης απάντησης από τη μεριά σας.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ζεμπίλης.

**ΑΘΑΝΑΣΙΟΣ ΖΕΜΠΙΛΗΣ:** Κυρίες και κύριοι συνάδελφοι, στην πραγματικότητα πρόκειται για μία εμβληματική και πολυαναμενόμενη προεκλογική δέσμευση της Νέας Δημοκρατίας που υλοποιείται σήμερα και βεβαίως, δέχθηκε δικαιολογημένη κριτική. Η κριτική, ήταν ότι αυτό το σχέδιο νόμου καθυστέρησε και το διαβάζαμε στα πρωτοσέλιδα των εφημερίδων, που χάθηκε ο συγκεκριμένος νόμος. Η αδημονία αυτή βέβαια, δεν οφείλεται για το γεγονός ότι οι συγκεκριμένες διατάξεις δεν είναι χρήσιμες, το ακριβώς αντίθετο.

Τώρα θα μου πείτε, από την πλευρά της Αντιπολίτευσης δεν είναι προφανές ότι θα μπορεί να υπάρξει αντίλογος;

Σαφέστατα και ναι, όμως δεν μπορούμε να φτάνουμε στο άλλο άκρο να μιλάμε για αντιδημοκρατικές συμπεριφορές, για χούντες ή αυταρχισμούς, όταν γίνεται το αυτονόητο, μια δημοκρατική πλειοψηφία, να υλοποιεί τις προγραμματικές της δεσμεύσεις για τις οποίες λογοδότησε και ψηφίστηκε από τον ελληνικό λαό, διότι σε μια διαφορετική περίπτωση, αυτό το οποίο επιχειρεί να αντιμετωπίσει το παρόν σχέδιο νόμου και που βλέπουμε στους δρόμους, δηλαδή, τη δικτατορία των μειοψηφιών κάποιοι προσπαθούν να τη φέρουν και μέσα στην Αίθουσα του Κοινοβουλίου. Επειδή ακούστηκε και αυτό.

Στον πυρήνα της συνταγματικής διάταξης του άρθρου 11 υπάρχει η παράγραφος 2. Η παράγραφος 2, περιορίζει την παράγραφο 1, αναφέρεται ακριβώς σε αυτά που λέει και ο τίτλος του νομοσχεδίου σε ό,τι αφορά τη δημόσια ασφάλεια και την κοινωνικοοικονομική ζωή και το κάνει αυτό, διότι στις σύγχρονες δημοκρατίες η άσκηση των συνταγματικών ελευθεριών υπόκειται στον αυτονόητο περιορισμό της μη προσβολής των δικαιωμάτων των άλλων πολιτών. Και αυτό, γιατί σε μια ευνομούμενη κοινωνία, θα πρέπει να είναι δυνατή η ταυτόχρονη άσκηση των δικαιωμάτων από όλα τα μέλη της.

Άρα, λοιπόν, σαφέστατα υπάρχει η παράγραφος 2 του άρθρου 11 του Συντάγματος, η οποία, μάλιστα, απαιτεί και νόμο, όπως νόμος ορίζει, αποτελεί συνεπώς συνταγματική επιταγή η νομοθετική οργάνωση του δικαιώματος του συνέρχεσθαι.

Δεν νομίζω, πλέον, ότι υπάρχει κάποια αμφιβολία και με αυτά που ειπώθηκαν, ότι υπάρχει ένα νομοθετικό κενό το οποίο έρχεται να καλύψει η παρούσα Κυβέρνηση.

Αναφέρθηκε ο Εισηγητής της μείζονος αντιπολίτευσης στα Προεδρικά Διατάγματα του 1991 και του 2013. Ήταν επιμέρους διατάξεις αποσπασματικές και επιμέρους που δεν αντιμετώπιζαν ολιστικά και συστηματικά τα αντικοινωνικά φαινόμενα που εμφανίζονται με την αφορμή του δικαιώματος του συνέρχεσθαι.

Για αυτό το λόγο, αν ρωτήσει κανείς από το 1991 πότε εφαρμόστηκαν οι διατάξεις αυτές ή σε πόσες από τις περιπτώσεις των 1476 διαδηλώσεων, που ανέφερε ο κύριος Καμίνης, εφαρμόστηκαν οι διατάξεις των Προεδρικών αυτών Διαταγμάτων, θα δούμε ότι ουδέποτε εφαρμόστηκαν για τον απλούστατο λόγο, ότι είναι επιμέρους διατάξεις και αποσπασματικές διατάξεις.

Αυτό, όμως, το οποίο πράγματι οφείλουμε να αναγνωρίσουμε είναι, ότι έγινε μια συστηματική δουλειά με τη Νομοπαρασκευαστική Επιτροπή, στην οποία συμμετείχαν οι Καθηγητές κ.κ. Αλιβιζάτος και Μανιτάκης και, βεβαίως, τα αποτελέσματα της οποίας παρουσίασε και ο κ. Καμίνης.

Εδώ θα δούμε ότι το παρόν σχέδιο νόμου βρίσκεται στη καρδιά της φιλοσοφίας, στον πυρήνα του πνεύματος των συγκεκριμένων 16 διατάξεων αυτής της πρότασης νόμου.

Τώρα, αν υπάρχουν λεπτομέρειες ως προς τη σύμφωνη γνώμη του δικαστικού λειτουργού που συνήθως, βεβαίως, σύμφωνη είναι έναντι εκείνου που έχει την επιχειρησιακή ευθύνη, νομίζω ότι είναι λεπτομέρειες, οι οποίες στην πορεία μπορούν να αντιμετωπιστούν.

Και, βέβαια, επειδή αναφερθήκατε και στην ποινική αντιμετώπιση του φαινομένου αυτού, πράγματι, υπάρχει το 431 «περί διατάραξης κυκλοφορίας» όπως και το 292 «περί παρακώλυσης συγκοινωνιών». Όμως στεναχωριέμαι, που θα υποχρεωθώ να το πω, γιατί προκαλέσατε, ότι έχοντας κατά νου τις αγροτικές κινητοποιήσεις προχωρήσατε το 2015 σε τροποποίηση της διάταξης αυτής, έτσι ώστε να περιλαμβάνονται και οι αυτοκινητόδρομοι, γιατί μέχρι τότε υπήρχε διχογνωμία στη θεωρία και στη νομολογία και αυξήσατε, από τρεις μήνες σε τρία χρόνια τη φυλάκιση και στις αρχές του 2019, παραπέμφθηκαν δεκάδες αγροτοσυνδικαλιστές, με τις διατάξεις του νόμου αυτού. Υπήρξε πληθώρα αντιδράσεων. Μιλούσαν για χούντες, μιλούσαν για κρεσέντο αυταρχισμού και τα λοιπά.

Ήρθε η Νέα Δημοκρατία τότε να πει, ότι εμείς υιοθετούμε αυτές τις κριτικές περί χούντας, που σας έλεγαν ευθέως, όταν οι αγροτοσυνδικαλιστές στοιβάζονταν στα αστυνομικά τμήματα; Βεβαίως και όχι.

Αυτό το οποίο είπε η Νέα Δημοκρατία είναι, ότι δεν μπορούν οι αγρότες να καταλαμβάνουν τις μεγάλες οδικές αρτηρίες και να ταλαιπωρούν τον κόσμο, αλλά αν αυτό γίνεται για τις αγροτικές κινητοποιήσεις που έχουν και μία περιοδικότητα, δηλαδή, συμβαίνουν κάθε 3 ή 4 χρόνια, δεν μπορώ να αντιληφθώ για ποιο λόγο να μη συμβαίνει εδώ στους δρόμους του Κέντρου της Αθήνας, που γίνονται κάθε μέρα δεκάδες κινητοποιήσεις, 1476 ανέφερε ο κ. Καμίνης;

Άρα, λοιπόν, είναι σαφέστατο ότι το παρόν σχέδιο νόμου, όπως εισηγείται το Υπουργείο, είναι μία συστηματική αντιμετώπιση των αντικοινωνικών αυτών φαινομένων.

Αλλά, θέλω να πω επιπλέον και το εξής, που είναι και σημαντικότερο. Αυτό είναι η πολιτική βούληση του Υπουργείου Προστασίας του Πολίτη, που είναι και αυτή δεδομένη. Διότι, πράγματι, υπάρχουν πολλοί νόμοι, οι οποίοι δεν εφαρμόζονταν. Όμως, η παρούσα Ηγεσία του Υπουργείου, νομίζω ότι, αποτελεί την εγγύηση ότι οι διατάξεις αυτές θα εφαρμοστούν και θα βελτιώσουν την καθημερινότητα των πολιτών και στο κέντρο της Αθήνας και σε άλλες πόλεις.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, εξ αρχής θέλω να πω ότι ο σκοπός του παρόντος νομοσχεδίου προκύπτει από το περιεχόμενο του, που θα έλεγα ότι είναι διαυγέστατο.

Η επιχειρηματολογία, τόσο του Εισηγητή της Πλειοψηφίας, όσο και άλλων συναδέλφων βουλευτών, αλλά και όσα προπαγανδιστικά ακούγονται και λέγονται, αυτές τις ημέρες, από τα γνωστά μέσα μαζικής ενημέρωσης - είναι προφανές ότι τα 20 εκατομμύρια έπιασαν τόπο - αποκαλύπτουν τις πραγματικές προθέσεις αυτού του νομοσχεδίου, το σκοπό αυτού του νομοσχεδίου. Αντιστοιχούν, αυτές οι προθέσεις και αυτός ο σκοπός, στον πυρήνα της βασικής σας αντίληψης, της λογικής σας, των προθέσεών σας, ότι η άσκηση δικαιωμάτων εμπεριέχει - το είπε ρητά ο Εισηγητής της Πλειοψηφίας - εγκληματικές δράσεις.

Κυρίες και κύριοι συνάδελφοι, με το παρόν νομοσχέδιο επιχειρείται ο περιορισμός μέχρις ακύρωσης και κατάργησης του συνταγματικά κατοχυρωμένου δικαιώματος του συνέρχεσθαι. Ως προς το πώς θα εφαρμοστεί, δηλαδή, αν και κατά πόσον είναι εφαρμόσιμο ή όχι, αυτό θα το αναπτύξουμε, τόσο στη διαδικασία της κατ’ άρθρον συζήτησης, όσο και στην Ολομέλεια. Είναι γεγονός, ότι περιλαμβάνει αόριστους όρους, ασαφείς, σκόπιμα, μάλλον, που δημιουργούν σύγχυση και, βέβαια, ανασφάλεια δικαίου.

Κυρίες και κύριοι συνάδελφοι, το περιεχόμενο του νομοσχεδίου έχει τρεις διαστάσεις: τη συνταγματική, την κοινωνική και την πολιτική.

Ως προς τη συνταγματική διάστασή του. Το δικαίωμα του συνέρχεσθαι συνδέεται απολύτως με σειρά άλλων δικαιωμάτων, όπως η ελευθερία του λόγου, της έκφρασης της γνώμης, της άσκησης εργατικών και άλλων δικαιωμάτων και διεκδικήσεων, αφού οι συναθροίσεις έχουν ως σκοπό την ανάδειξη συγκεκριμένων θεμάτων, που αφορούν αυτούς, οι οποίοι συναθροίζονται και τη διεκδίκηση αιτημάτων. Επομένως, οι περιορισμοί του δικαιώματος του συνέρχεσθαι αφορούν και μία σειρά άλλων δικαιωμάτων, που συνδέονται με βασικές ελευθερίες, που δεν θα μπορούσαν να ασκηθούν με τρόπο όχι μόνον αποτελεσματικό, αλλά και με την απλή λογική, παρά μόνον εάν η έκφραση γνώμης, η έκφραση της ελεύθερης βούλησης, η ανάπτυξης της προσωπικότητας ασκείται δημοσία.

Άρα, το δικαίωμα του συνέρχεσθαι συνάδει, συνδέεται απολύτως, με αυτού του είδους τις ελευθερίες και τα δικαιώματα, τα οποία, επίσης, προβλέπονται από το Σύνταγμα.

Η δεύτερη διάσταση είναι η κοινωνική.

Κυρίες και κύριοι συνάδελφοι, η κοινωνική αντιπαράθεση και οι κοινωνικοί αγώνες πραγματοποιούνται, λαμβάνουν σάρκα και οστά, μέσω της άσκησης δικαιωμάτων, όπως του δικαιώματος της συνάθροισης.

Τέλος, η πολιτική διάσταση του παρόντος νομοσχεδίου. Η οικονομική κρίση, που είναι απόρροια της πανδημίας, του lock down, αλλά και των νεοφιλελεύθερων πολιτικών της Ν.Δ., οδηγεί και θα οδηγήσει σε ύφεση, σε εκτίναξη της ανεργίας, σε περαιτέρω φτωχοποίηση των μεσαίων και λαϊκών στρωμάτων. Ήδη, αυτά τα στοιχεία εκδηλώνονται και θα εκδηλωθούν, σε πολύ μεγαλύτερο βαθμό, μετά το καλοκαίρι. Γι’ αυτό και η επιλογή του χρόνου, να κατατεθεί προς συζήτηση και ψήφιση το παρόν νομοσχέδιο, δεν είναι τυχαία, πριν τον Αρμαγεδδώνα, διότι το νομοσχέδιο αφορά τα μελλούμενα που έρχονται. Είναι ένα νομοσχέδιο, θα έλεγα εκβιασμού και απειλής, για να δημιουργηθεί κλίμα φόβου και τρομοκρατίας, προκειμένου να αποτραπούν διαμαρτυρίες, να φιμωθούν οι διαμαρτυρίες και η εκδήλωση δυσαρέσκειας. Είναι γνωστό, ότι όταν το αριστερό χέρι, δηλαδή, η πολιτική της εξουσίας, δηλαδή, η πολιτική υπέρ των πολλών, η πολιτική με κοινωνική διάσταση, αδυνατεί, ισχυροποιείτε το δεξί χέρι, δηλαδή, ο αυταρχισμός και η καταστολή. Και αυτό κάνει το παρόν νομοσχέδιο. Τα υπόλοιπα, θα τα πούμε στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Κύριοι Υπουργοί, είναι αλήθεια, ότι στην σημερινή πρώτη συζήτηση του νομοσχεδίου, από τους εκπροσώπους του ΣΥΡΙΖΑ, ακούστηκαν πράγματα, τα οποία επιβεβαιώνουν αυτό το οποίο υποστηρίζει η πλειοψηφία του ελληνικού λαού, ότι η σημερινή Αξιωματική Αντιπολίτευση, εξακολουθεί να είναι εκτός τόπου και χρόνου. Εκτός τόπου, διότι θέλει να δει τη χώρα μας, μετά από αυτές τις μεγάλες συνέπειες που έχει προκαλέσει η πανδημία, να έχει αρνητικές επιπτώσεις, σε όλους τους τομείς, κάτι που η σημερινή Κυβέρνηση, με όλους τους τρόπους αντιπαρέρχεται και προσπαθεί να στηρίξει, τόσο τους εργαζόμενους, όσο και τις επιχειρήσεις στη χώρα, ανατρέποντας αυτό το κακό, το οποίο εύχονται, κατά βάθος, οι εκπρόσωποι του ΣΥΡΙΖΑ.

Δεύτερον, ότι δεν έχουν επίγνωση, απ’ ότι φαίνεται, όλων των αρνητικών συνεπειών, όπως ο κ. Καμίνης, ο πρώην δήμαρχος Αθήνας και βουλευτής και Υπουργός και αγαπητός συνάδελφος, με γλαφυρό τρόπο αποτύπωσε, αυτά τα οποία βίωσε η Αθήνα, η πρωτεύουσα της χώρας, όταν εξέπεμπε χρώμα γκρίζο, κατά τρόπο απαράδεκτο, υπερβαίνοντας κάθε μέτρο στις δημοκρατικές αρχές, που αφορούν το δικαίωμα του συνέρχεσθαι, όταν ακραίες τάσεις της ελληνικής κοινωνίας, θέλησαν, με τρόπο που έφερνε σε αναστολή τις λειτουργίες της καθημερινότητας μιας πόλης, μιας πρωτεύουσας, όπως της Αθήνας, να επιβάλλουν.

Είναι γνωστό, ότι το τελευταίο διάστημα, 80 πορείες και συγκεντρώσεις έχουν γίνει από το Μάιο που έχει επαναλειτουργήσει η αγορά και 53 από την αρχή του Ιουνίου και κατά μέσο όρο, το κέντρο της Αθήνας, ήταν κλειστό τρεις φορές την ημέρα. Το πρόβλημα βέβαια, επαναλαμβάνω, δεν είναι καινούργιο. Δεν πρέπει να ξεχνάμε, την παράλυση του κέντρου της Αθήνας και της Θεσσαλονίκης, ανεξαρτήτως ωρών της ημέρας, οδηγούς να βρίσκονται εγκλωβισμένοι και όχι μόνον, σε κτίρια άτομα να καίγονται και να μην υπάρχει τρόπος να διασωθούν, να χάνονται μέσα σε ένα ανάλγητο, αν θέλετε, τμήμα της ελληνικής κοινωνίας, δυστυχώς, άνθρωποι που θέλουν να φύγουν από την εργασία τους, να καθίσταται ο τρόπος αποχώρησης απροσπέλαστος.

Κι όλα αυτά, έρχονται, όπως γίνεται σε κάθε δημοκρατική πολιτεία, να ρυθμιστούν επιτέλους. Όπως άλλωστε το επιτάσσει και το Ελληνικό σύνταγμα.

Κύριε Υπουργέ, επιδιώκετε ένα ποιοτικό άλμα για τη δημοκρατία μας εισάγοντας αυτό το νομοσχέδιο. Και αυτό θέλουν να αποτρέψουν οι πραγματικές δυνάμεις της συντήρησης, όπως εκφράζονται, σήμερα, από τμήματα της αξιωματικής αντιπολίτευσης και από άλλα κόμματα. Αυτό λοιπόν, το οποίο έρχεστε εσείς να καλύψετε, αυτό το κενό χρόνων και χρόνων, η διασφάλιση δηλαδή, του δικαιώματος του συνέρχεσθαι εντός ενός θεσμικού πλαισίου που συνάδει προς την αρχή της αναλογικότητας και είναι εναρμονισμένο με το άρθρο 11 του Συντάγματος και του άρθρου 11 της Ευρωπαϊκής Σύμβασης των Δικαιωμάτων του Ανθρώπου, καλύπτει επιτέλους ένα υπαρκτό κενό στην προστασία των ατομικών και κοινωνικών ελευθεριών, που προβλέπει το Σύνταγμα και επιδιώκει να διαμορφώσει ένα σύγχρονο νομικό πλαίσιο, για την άσκηση του δικαιώματος του συνέρχεσθαι και ειδικότερα, για τη διενέργεια δημοσίων συναθροίσεων.

Με τον τρόπο αυτό, θα προστατευθεί η δημόσια ασφάλεια από τη μία και δεν θα διαταράσσεται υπέρμετρα η κοινωνική και οικονομική ζωή μιας περιοχής, διασφαλίζοντας επίσης, την ακώλυτη άσκηση του δικαιώματος των πολιτών. Ταυτόχρονα και τελειώνω κύριε Πρόεδρε, μπαίνουν σαφή όρια και στις αρμοδιότητες της Αστυνομίας.

Κυρίες και κύριοι συνάδελφοι, μερικές φορές οι άνθρωποι δεν θέλουν να ακούσουν την αλήθεια, γιατί δεν θέλουν να καταστρέψουν τις ψευδαισθήσεις τους. Αυτό δηλαδή που είπε ο Νίτσε και πρεσβεύουν σήμερα οι άνθρωποι αυτοί που ανέφερα πριν. Τα τμήματα αυτά της Ελληνικής κοινωνίας που παραμένουν στάσιμα στη συνείδηση του Ελληνικού λαού, αυτό δεν θα το επιτρέψει η σημερινή κυβερνητική πλειοψηφία, η Κυβέρνηση του Κυριάκου Μητσοτάκη και όλοι εκείνοι, οι οποίοι θέλουν πραγματικά μια Ελλάδα να προοδεύει. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Διονύσιος Καλαματιανός.

**ΔΙΟΝΥΣΙΟΣ ΚΑΛΑΜΑΤΙΑΝΟΣ:** Από την ανάγνωση των διατάξεων του νομοσχεδίου που φέρνει η Κυβέρνησή σας, η κυβέρνηση όλων των Ελλήνων, όπως θέλετε να ονομάζεστε, προκύπτει, ότι φέρνετε ένα νομοσχέδιο εμπνευσμένο από την επταετία. Γυρίζετε τη χώρα δεκαετίες πίσω. Βάζετε το δικαίωμα του συνέρχεσθαι στο γύψο.

Η ελευθερία της συνάθροισης, έλκει την κατοχύρωση της στα πρώτα Συντάγματα της Γαλλίας, των Ηνωμένων Πολιτειών και στη συνέχεια, σε όλα τα προοδευτικά Συντάγματα της Ευρώπης του 19ου αι. Οι αγώνες των πολιτών στους δρόμους θεμελίωσαν τη δημοκρατία, κατοχύρωσαν τις ατομικές ελευθερίες, ενίσχυσαν τα κοινωνικά δικαιώματα.

Τώρα για ποιο λόγο φέρνετε αυτό το νομοσχέδιο. Προφανώς, γιατί φοβάστε το λαό και τις αντιδράσεις του. Αφού ενισχύσατε με 20 εκατ. € τα Μέσα Μαζικής Ενημέρωσης, με αδιαφανή κριτήρια, για να περιοριστούν οι φωνές αμφισβήτησης, τώρα προβαίνετε σε προληπτικό αποκλεισμό της διαμαρτυρίας των πολιτών. Εσείς που τάζατε ανάπτυξη 4%, πολλές και καλοπληρωμένες δουλειές, βλέποντας την ύφεση σε αριθμούς ρεκόρ και τα λουκέτα που έρχονται και την ανεργία που καλπάζει, ανησυχείτε μπροστά στο ενδεχόμενο των λαϊκών κινητοποιήσεων.

Αλήθεια όμως, πιστεύετε, ότι θα μπορέσετε να σταματήσετε το κύμα διαμαρτυρίας, απέναντι στα μέτρα λιτότητας που θα φέρετε, με ένα εκτρωματικό νομοθέτημα; Νομίζετε πραγματικά, ότι θα χρειαστεί να αντιμετωπίσετε τους κοινωνικούς αγώνες μόνο κατασταλτικά και όχι πολιτικά; Το νομοσχέδιο βρίθει αυταρχικών ρυθμίσεων. Αυτές αποσκοπούν στην εκ των προτέρων τρομοκράτηση και αποτροπή όσων σκοπεύουν να διαδηλώσουν διεκδικώντας τα δικαιώματά τους. Ειδικότερα, η πρόβλεψη για ποινή φυλάκισης ενός έτους για όσους συμμετέχουν σε συγκέντρωση που έχει απαγορευτεί από την Αστυνομία ή το Λιμενικό, γεννά ένα ιδιώνυμο αδίκημα.

Πρωτοφανής είναι και η πρόβλεψη για αστικές κυρώσεις σε βάρος των οργανωτών για αποκατάσταση των ζημιών και η καθιέρωση της ίδιας της έννοιας του οργανωτή. Αυτός, σύμφωνα με το νομοθέτημα, θεωρείται υπεύθυνος για την ομαλή πραγματοποίηση μιας συνάθροισης και υπόλογος για τυχόν ζημιές. Αντικειμενική, λοιπόν, η ευθύνη, την έχει δεν την έχει και θα πρέπει να αποδείξει ότι δεν την έχει.

Επιπλέον, δίνετε το δικαίωμα της απαγόρευσης της δημόσιας συνάθροισης από την αρμόδια Αρχή. Τα κριτήρια της αρχής για την απαγόρευση μπορούν να ερμηνευθούν αυθαίρετα κατά το δοκούν, όπως αν επαπειλείται σοβαρός κίνδυνος για τη δημόσια ασφάλεια, αν απειλείται σοβαρή διατάραξη της κοινωνικοοικονομικής ζωής - αόριστες νομικές έννοιες, δηλαδή - ή αν πρόκειται για δημόσια υπαίθρια συνάθροιση, ο σκοπός της οποίας, αντιτίθεται προς το σκοπό ήδη προγραμματισμένης συνάθροισης. Δηλαδή, μπαίνουν απαγορεύσεις ακόμα και σε μια διαμαρτυρία σωματείου και ελέγχεται ο σκοπός της.

Δίνετε, επίσης, στην Αστυνομία το δικαίωμα να απαγορεύει προκαταβολικά μια διαδήλωση, με βάση τον εκτιμώμενο αριθμό συμμετεχόντων. Δηλαδή, η αστυνομική αρχή, εκτός από αξιολόγηση του σκοπού μιας κινητοποίησης, θα αξιολογεί και τη συμμετοχή σε αυτή. Θα μπορεί να προβαίνει σε ανάλογες απαγορεύσεις ή περιορισμούς για το αν θα γίνει ή το πού θα κινηθεί μία συγκέντρωση. Προβλέπεται ακόμη και διάλυση μιας συγκέντρωσης, εφόσον πραγματοποιείται σε αντίθεση με απόφαση απαγόρευσης ή εφόσον οι συμμετέχοντες δε συμμορφώνονται προς τους περιορισμούς που επιβλήθηκαν ή εάν μετατρέπεται σε βίαιη. Πάντα, όμως, κατά την κρίση της αρμόδιας Αρχής. Για όλα θα αποφασίζει η Αστυνομία ή το Λιμενικό. Μας θυμίζει το «αποφασίζομεν και διατάσσομεν».

Όλες αυτές οι ρυθμίσεις θίγουν τον πυρήνα του δικαιώματος του συνέρχεσθαι. Οι γενικές απαγορεύσεις που περιορίζουν ή αναστέλλουν το πολιτικά σπουδαιότερο μέρος του δικαιώματος της συνάθροισης είναι αντισυνταγματικές. Το Συμβούλιο της Επικρατείας προβαίνει διαχρονικά σε ερμηνεία του άρθρου 11 του Συντάγματος, που ενισχύει την άσκηση του δικαιώματος της συνάθροισης, δεν αποδέχεται απαγορεύσεις για αόριστο χρόνο, επιβάλλει τη συνεκτίμηση και στάθμιση των κοινωνικών δικαιωμάτων και απαγορεύει τη διάλυση των συναθροίσεων για μόνο λόγο τη μη λήψη άδειας ή έγκαιρης γνωστοποίησης. Με λίγα λόγια, φέρνετε προς ψήφιση ένα νομοσχέδιο με αντισυνταγματικές διατάξεις με μοναδικό με μοναδικό σκοπό την καταστολή κάθε κινήματος διαμαρτυρίας και τη φίμωση κάθε αντίθετης φωνής στην πολιτική που εφαρμόζετε ή θα εφαρμόσετε.

Σε αυτό το απαράδεκτο νομοσχέδιο μας βρίσκετε απέναντι. Βρίσκετε απέναντι κάθε δημοκρατικό και προοδευτικό πολίτη. Σας καλούμε να το αποσύρετε. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Θα περιοριστώ σε κάποια σχόλια, κάποιες σκέψεις με αφορμή τις τοποθετήσεις των συναδέλφων, αλλά βέβαια και τις τοποθετήσεις των Εισηγητών και Ειδικών Αγορητών των Κομμάτων. Αντιπαρέρχομαι αρχικά τους χαρακτηρισμούς «γελοιότητες» για ρυθμίσεις του σχεδίου νόμου, όπως ακούστηκαν από τον Εισηγητή του Κόμματος της Αξιωματικής Αντιπολίτευσης. Αναρωτιέμαι, αλήθεια, αν βασίζονταν και σε ποιες ακριβώς διατάξεις, οι απαγορεύσεις συγκεντρώσεων σε συγκεκριμένη γεωμετρική περίμετρο εδώ στην Αθήνα, στις 26 Ιουνίου του 2017, πριν από τρία ακριβώς χρόνια, όταν ο τότε Υπουργός, κύριος Τόσκας, εξέδωσε, σε συνεργασία με την ηγεσία της Ελληνικής Αστυνομίας, τη σχετική διαταγή. Ήταν μια απόφαση που εκπορεύονταν από χουντική νοοτροπία ή βασιζόταν σε χουντική νομοθεσία άραγε;

Οι προληπτικές συλλήψεις που γινόντουσαν κατά κόρον έξω από το Βελλίδειο Συνεδριακό Κέντρο στη Θεσσαλονίκη, ενόψει εκδηλώσεων στελεχών του ΣΥΡΙΖΑ, την περίοδο της άνοιξης του 2018. Αυτές ήταν προβλεπόμενες ή μη, από τους νόμους τους σχετικούς; Οι προληπτικές συλλήψεις και τα χημικά που δέχτηκαν οι πολίτες της Θεσσαλονίκης την ημέρα που ο κύριος Τσίπρας, τότε Πρωθυπουργός, εγκαινίαζε για τελευταία φορά τη Διεθνή Έκθεση Θεσσαλονίκης, το Σεπτέμβριο του 2018;

Μοιάζει να ξεχνάμε πάρα πολύ εύκολα, σε ποια Ελλάδα ζούμε, την πολύ πρόσφατη περίοδο, πριν αναφερθούμε σε αυτό που γινόταν πριν από 40 χρόνια.

Όμως τώρα σοβαρά, ο Εισηγητής της Αξιωματικής Αντιπολίτευσης εκφράζει απορίες και αναφέρεται σε σενάρια για σύγκρουση 10.000 πολιτών, λαού, διαδηλωτών με την Αστυνομία ή μήπως δεν ξέρω και με τον Στρατό - αυτό δεν το ανέφερε, δεν είναι δικά του λόγια πάντως - αλλά φαίνεται ότι περισσεύει η πολιτική φαντασία. Τα στοιχεία είναι συγκεκριμένα, είχε την καλοσύνη να αναφερθεί σ` αυτά ο κ. Καμίνης, ο Ειδικός Αγορητής του Κινήματος Αλλαγής. Χίλιες πεντακόσιες συγκεντρώσεις-διαδηλώσεις τον χρόνο, πορείες, δηλαδή τέσσερις την ημέρα, κυρίως στην Αθήνα, εκ των οποίων δεν είναι πάνω από εβδομήντα αυτές οι οποίες συγκεντρώνουν πάνω από χίλιους συμμετέχοντες, κατά μέσο όρο.

Δεν αντιλαμβάνεστε, κυρίες και κύριοι συνάδελφοι της Αντιπολίτευσης, ότι οι δεκάδες χιλιάδες των πολιτών είναι αυτοί των οποίων τα δικαιώματα θίγονται από συγκεντρώσεις, πορείες και διαδηλώσεις. Είναι αυτοί, τους οποίους εξίσου οφείλει η οργανωμένη Πολιτεία να προστατεύσει, σύμφωνα με τους νόμους και το Σύνταγμα.

Δεν κρύβω, βέβαια, ότι με έκπληξη άκουσα τον Ειδικό Αγορητή του Κινήματος Αλλαγής, να εξαπολύει μια ισοπεδωτική κριτική κατά της ελληνικής Αστυνομίας, για υπερβολές και υπερβάσεις εξουσίας, που κάνει με κάθε ευκαιρία. Βέβαια, δεν παραγνωρίζουμε ότι υπάρχουν ζητήματα στη συμπεριφορά Οργάνων της Αστυνομίας, τα οποία πρέπει να εξετάζονται και δεν πρέπει να τα προσπερνά κανείς, όμως, είναι τουλάχιστον υπερβολικό, να κρίνει κανείς ότι δεν μπορεί να εμπιστευθούμε την ελληνική Αστυνομία να εξετάσει, εάν και κατά πόσο πρέπει να επιβληθούν περιορισμοί σε κάποια συγκέντρωση, σε κάποια πορεία, με κριτήριο την επιβάρυνση της κοινωνικοοικονομικής ζωής της συγκεκριμένης περιοχής.

Επιπλέον, ακούστηκε η εκτίμηση, ότι πάρα πολύ εύκολα η ελληνική Αστυνομία αποκλείει ολόκληρες περιοχές και ζώνες, κλείνει δρόμους, κλείνει σταθμούς του Μετρό ενόψει συγκεντρώσεων, πορειών και άλλων τέτοιων «μαζικών» εκδηλώσεων. Μα αυτό ακριβώς είναι επιχείρημα υπέρ των συντεταγμένων συγκεντρώσεων και πορειών με κανόνες, σαν αυτούς που επιβάλλει το συγκεκριμένο σχέδιο νόμου, το οποίο είναι υπό συζήτηση. Ακριβώς, για να μη διαταράσσεται η φυσιολογική καθημερινότητα των πολιτών, γι’ αυτό το λόγο οργανώνουμε τη δυνατότητα άλλων συμπολιτών μας, οι οποίοι επιθυμούν να διαδηλώσουν, να εκφραστούν με πορεία ή με συγκέντρωση σε δημόσιο χώρο, την οργανώνουμε έτσι ώστε και εκείνοι, να μπορούν, το συνταγματικά κατοχυρωμένο δικαίωμά τους να εκφράσουν, αλλά και η ζωή των πολλών, των περισσοτέρων άλλων συμπολιτών μας, να μην αναστατώνεται. Λαμβάνουμε μάλιστα, υπόψη μας και τη διεθνή πρακτική.

Θα περίμενα, λοιπόν να ακούσω προτάσεις, ιδέες για το πώς θα γίνει η ζωή όλων μας καλύτερη. Δυστυχώς, κύριε Πρόεδρε, ακούσαμε κυρίως αντιχουντικές κορώνες, διχαστική ρητορική από συναδέλφους, οι οποίες είναι μιας άλλης εποχής, επιβεβαιώνουν ότι δυστυχώς, αλλού ζουν και με άλλο τρόπο, πολύ διαφορετικό από αυτόν της συντριπτικής πλειοψηφίας των πολιτών, σκέφτονται κάποιοι συνάδελφοι μέσα στο Κοινοβούλιο.

Η συζήτηση όμως συνεχίζεται και γιατί όχι, είναι βέβαιο ότι όποιες καλές προτάσεις ακουστούν, θα ληφθούν υπόψη και θα μας απασχολήσουν σοβαρά.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώνονται οι παρεμβάσεις των βουλευτών με τον Βουλευτή, τον κ. Τζανακόπουλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ**: Κύριε Πρόεδρε, θα ξεκινήσω με το εξής: Στην «Ψυχοπαθολογία της καθημερινής ζωής», ένα έργο του Φρόιντ, ο δάσκαλος της ψυχανάλυσης διατυπώνει την εξής θέση. Το λάθος, το ολίσθημα της γλώσσας, το ολίσθημα της γραφίδας και διάφορα άλλα, τα οποία αναλύονται εκεί, δεν είναι τυχαία γεγονότα, αλλά αποτελούν τη στιγμή της ανάδυσης του ασυνείδητου. Γιατί το λέω αυτό, διότι στην αρχική του τοποθέτηση ο Εισηγητής της Ν.Δ., μιλώντας για τις διατάξεις του νομοσχεδίου που ορίζουν την έννοια του οργανωτή της συνάθροισης, έκανε λόγο για τον Πρόεδρο της συνάθροισης. Χρησιμοποίησε, δηλαδή, τον αντίστοιχο όρο του νομοθετικού διατάγματος του 794/1971 που δεν κάνει λόγο για οργανωτή, όπως κάνει λόγο το σημερινό νομοθέτημα, αλλά κάνει λόγο για Πρόεδρο της συνάθροισης. Αυτή, λοιπόν, είναι η στιγμή της ανάδυσης του ασυνείδητου της δεξιάς. Αυτά προς στιγμήν για τα περί χούντας και θα επανέλθουμε.

Είναι προφανές, λοιπόν, ότι σε σχέση με την πολιτική ουσία του νομοσχεδίου, ο κ. Χρυσοχοΐδης, ο Υπουργός Προστασίας του Πολίτη, έχει αναλάβει να κάνει τη βρώμικη δουλειά του κ. Μητσοτάκη και, μάλιστα, την κάνει με χαρά και περηφάνια, αποδεικνύοντας αυτό που λέει όλη η κοινωνία, άλλωστε με επιτιμητικό και άλλοτε με επαινετικό τρόπο για τον κ. Χρυσοχοΐδη, πολλοί τον επαινούν γι’ αυτό, ότι, δηλαδή, αποτελεί την εμπροσθοφυλακή της ακροδεξιάς στροφής της Ν.Δ., από την περίπτωση Ινδαρέ, τις συγκαλύψεις περιστατικών αστυνομικής βίας, τα γεγονότα της ΑΣΟΕΕ, τα βασανιστήρια, την ακραία ρητορική του, που αναμένουμε να απολαύσουμε και σε λίγη ώρα από τώρα, όπου για άλλη μια φορά θα ταυτίσει το κοινωνικό κίνημα, τους κοινωνικούς αγώνες, με εγκληματικές ενέργειες, απολύτως καταδικαστέες, αυτό θα κάνει μην έχετε καμία αμφιβολία, δηλαδή, θα προσπαθήσει, μ’ έναν υπόγειο τρόπο, να ταυτίσει κοινωνικές κινητοποιήσεις, εργατικές κινητοποιήσεις, φοιτητικές κινητοποιήσεις με εγκληματικές ενέργειες και είναι προφανές, ότι στο πλαίσιο αυτό, θα κάνει και αναφορά στο τραγικό και καταδικαστέο περιστατικό της ΜΑΡΦΙΝ, αλλά γιατί θα το κάνει; Θα το κάνει για να σπιλώσει ακριβώς τις κοινωνικές και εργατικές κινητοποιήσεις. Θα την απολαύσουμε, λοιπόν, αυτή την ακραία ρητορική, η οποία συνδυάζει το κοινωνικό μίσος του ακραίου κέντρου, με τις ιδεοληψίες της πιο σκληρής δεξιάς, στην προσπάθεια, να υποστηρίξει αυτό το κατάπτυστο, απαράδεκτο νομοσχέδιο, αλλά και το σύνολο της πολιτικής του.

Ακούστηκαν πάρα πολλά από τους Εισηγητές, από τους ομιλητές των κομμάτων της αντιπολίτευσης σε σχέση με την, φασίζουσας έμπνευσης, διάταξη, περί αντικειμενικής ευθύνης του οργανωτή. Επιμένω στο φασίζουσας έμπνευσης, διότι δεν είναι μια φράση που χρησιμοποιήθηκε από ομιλητή ή από τον Εισηγητή του ΣΥΡΙΖΑ, αλλά προήλθε από το ΚΙΝΑΛ και την προσυπογράφω, την αντιγραφή, από το νομοθετικό διάταγμα 794/1971, διατάξεων κατά λέξη, με μόνη διαφορά την απόδοση στη νέα ελληνική, την προφανή παραβίαση της αρχής της αναλογικότητας, για την οποία ακούω τους Βουλευτές της Ν.Δ. να επαναλαμβάνουν απλώς, χωρίς να δίδουν κανένα επιχείρημα ότι τηρείται η αρχή της αναλογικότητας από το νομοσχέδιο αυτό. Γιατί; Από πού προκύπτει αυτό; Δεν έχουν να δώσουν ένα επιχείρημα! Θα επανέλθουμε και στα νομικά, θα έχουμε καιρό κατά τις επόμενες συνεδριάσεις και στην Ολομέλεια, για τις απαγορεύσεις με αποκλειστική αρμοδιότητα της Αστυνομίας, για την οιωνεί αντικειμενική ευθύνη του οργανωτή, που έλεγα προηγουμένως, τα οποία αποδεικνύουν, πέραν πάσης αμφιβολίας, ότι εδώ δεν έχουμε να κάνουμε με στάθμιση δικαιωμάτων.

Δεν έχουμε να κάνουμε δηλαδή με μια νομοθετική παρέμβαση, η οποία επιχειρεί να σταθμίσει δικαιώματα, από τη μία μεριά το δικαίωμα της συνάθροισης και από την άλλη μεριά τα δικαιώματα στη μετακίνηση και τα λοιπά και την ανάπτυξη της οικονομικής και κοινωνικής ζωής, έχουμε να κάνουμε με κατάργηση του ενός πόλου της σχέσης. Έχουμε να κάνουμε με καταστρατήγηση του πυρήνα του δικαιώματος στην συνάθροιση, που κατοχυρώνεται από το άρθρο 11 του Συντάγματος. Διότι προσέξτε, αν ήταν αυτό το ζήτημα, δηλαδή, να σταθμίσουμε τα δικαιώματα, υπάρχουν ρυθμίσεις. Υπάρχουν τα προεδρικά διατάγματα τα οποία ισχύουν και τα οποία, κατά τη γνώμη μου, νομικά καλύπτουν ακραίες περιπτώσεις, στις οποίες πράγματι υπάρχει σύγκρουση δικαιωμάτων. Όμως, πρέπει να μην ξεχνάμε και το εξής - στην ίδια τη συνταγματική θεωρία για το δικαίωμα στη συνάθροιση, πράγμα το οποίο αν θέλετε αποτελεί και την επικοινωνία του δικαιώματος της συνάθροισης με το δικαίωμα στην απεργία - είναι εγγενές το στοιχείο της διατάραξης της οικονομικής και κοινωνικής ζωής. Η συνάθροιση, η διαδήλωση, η κινητοποίηση συνταγματικά προβλέπεται ότι έχει και στόχο τη διατάραξη της κοινωνικής και οικονομικής ζωής. Αυτό το λέει το Σύνταγμα, δεν το λέει κάποια ιδεολογία δικιά μας. Αν διαβάσετε την θεωρία επί του άρθρου 11 του Συντάγματος και τη θεωρία επί του δικαιώματος στην απεργία, θα καταλάβετε. Δεν είναι καθόλου δική μου, είναι θεωρία η οποία αποτελεί την κυρίαρχη θέση αυτή τη στιγμή στο νομικό κόσμο.

Άρα, λοιπόν, εδώ, δεν έχουμε να κάνουμε με μια προσπάθεια στάθμισης. Έχουμε να κάνουμε με προσπάθεια καταστρατήγησης του πυρήνα του δικαιώματος. Το μεγάλο όμως πολιτικό ερώτημα είναι γιατί επιλέγετε να το κάνετε;

Πέρα από τους ιδεολογικούς λόγους συσπείρωσης συγκεκριμένων κοινωνικών και πολιτικών δυνάμεων, από τις οποίες φαίνεται να χάνετε την επαφή σας, νομίζω ότι είναι προφανείς αυτοί οι ιδεολογικοί λόγοι. Δεν προλαβαίνω να αναφερθώ τώρα αναλυτικά, θα το κάνω αργότερα.

Ο κύριος λόγος είναι ότι κάτι φοβάστε. Φοβάστε την κοινωνική έκρηξη που είναι προ των πυλών και θέλετε να δώσετε ένα νομιμοφανές πρόσχημα για το κατασταλτικό όργιο που ετοιμάζετε εσείς προσωπικά κύριε Χρυσοχοΐδη μαζί με τον κ Μητσοτάκη. Θα πρότεινα να αφήσετε στην άκρη τα κροκοδείλια δάκρυα για τους καταστηματάρχες διότι στην πραγματικότητα δεν σας καίγεται καρφί γι’ αυτούς και το αποδείξατε, με τον τρόπο με τον οποίο διαχειριστήκαμε και συνεχίζετε να διαχειρίζεστε την οικονομική κρίση, που δεν είναι πια προ των πυλών, είναι παρούσα, είναι ενεργή και παράγει μια ζοφερή οικονομική και κοινωνική πραγματικότητα.

Αν λοιπόν, θα σας ενδιέφεραν οι καταστηματάρχες και ο εμπορικός κόσμος του κέντρου, κάτι θα είχατε κάνει για όλους αυτούς, όλους αυτούς τους μήνες, ενώ στην πραγματικότητα, τους έχετε αφήσει στην τύχη τους και τώρα, τους ταΐζετε καταστολή, ακροδεξιό παραλήρημα και ακραίες λογικές, οι οποίες μας γυρίζουν πολλά χρόνια πίσω.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Ολοκληρώθηκε ο κατάλογος των βουλευτών που αιτήθηκαν τον λόγο. Κύριε Υπουργέ ελέχθηκαν πολλά.

Ο λόγος σε σας να δώσετε τις απαντήσεις που κρίνετε σκόπιμο να δώσετε.

**ΜΙΧΑΗΛ ΧΡΥΣΟΧΟΙΔΗΣ (Υπουργός Προστασίας του Πολίτη):** Ευχαριστώ όλους για τις τοποθετήσεις τους. Ευχαριστώ και αυτούς, οι οποίοι επαινούν και συμφωνούν με το νομοσχέδιο και αυτούς που διαφωνούν. Επιτρέψτε μου ορισμένα εισαγωγικά σχόλια και μετά να περάσω στην ουσία των πραγμάτων. Κατ’ αρχήν, υπάρχουν ορισμένα αντικειμενικά γεγονότα, τα οποία πρέπει να είναι γνωστά και στο σώμα της Επιτροπής και αύριο στην Ολομέλεια και στους εκπροσώπους του τύπου και στον ελληνικό λαό.

Ναι, η Ελλάδα επί 45 χρόνια μεταπολιτευτικά, ενώ ψήφισε ένα Σύνταγμα το 1975, ουδέποτε ψήφισε νόμο, που ρυθμίζει το δικαίωμα του συνέρχεσθαι, με βάση το άρθρο 11 παράγραφος 2 του Συντάγματος του 1975, όπως αυτό τροποποιήθηκε στη συνέχεια, αρκετές φορές. Αυτή είναι η πραγματικότητα.

Αυτοί που ρίχνουν, σήμερα, «κροκοδείλια δάκρυα» θα πρέπει να μάθει ο ελληνικός λαός, ότι αυτοί χρησιμοποίησαν αυτό το χουντικό νόμο, το βασιλικό διάταγμα και το νομοθετικό διάταγμα, για να διαλύσουν συγκεντρώσεις νόμιμες που ζήτησαν μεγάλες συνδικαλιστικές οργανώσεις. Αυτή είναι η πραγματικότητα και σήμερα, έρχονται εδώ και μιλάνε για χούντα.

Χαίρομαι που το ΚΙΝΑΛ, λέει ότι υπάρχει λόγος να ψηφιστεί ένας νόμος που θα ρυθμίζει το δικαίωμα της χρήσης του δημόσιου χώρου, διότι περί αυτού πρόκειται και ο δημόσιος χώρος ανήκει σε όλους τους πολίτες, σε όλους ανεξαιρέτως τους πολίτες.

Θέλω να σας πω και να σας καταθέσω και μια προσωπική εμπειρία, το 2000, ως Υπουργός Δημόσιας Τάξης, τότε, κλήθηκα και ψήφισα έναν νόμο καταργώντας, επίσης, έναν νόμο κατοχικό, για τη χρήση των όπλων. Υπήρχε ο κατοχικός νόμος της δωσίλογης κυβέρνησης τότε του 1943, για τη χρήση των όπλων, τον αλλάξαμε τότε και από τότε η Ελλάδα είχε ένα σύγχρονο νόμο χρήσης των όπλων από την Ελληνική Αστυνομία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ (Εισηγητής της Μειοψηφίας):** Είπατε, πριν, κύριε Υπουργέ, ότι ουδέποτε η Ελλάδα, επί 45-46 χρόνια, κατήργησε αυτά τα νομοθετικά διατάγματα, τα οποία επαναλαμβάνω, διαφωνούμε, κατά τη γνώμη μας, είναι νεκρά. Σε όλη αυτή την περίοδο 46 ετών, πόσα χρόνια ήσασταν Υπουργός, και μάλιστα, σε αυτό το συγκεκριμένο Υπουργείο, άρα επιφορτισμένος απέναντι στην κυβέρνησή σας - την οποιαδήποτε προηγούμενη κυβέρνησή σας - και στο οποιοδήποτε κόμμα, και σε οποιοδήποτε μέρος του ελληνικού λαού που σας εξέλεγε Βουλευτή και Υπουργό, και παρόλα αυτά δεν καταργήσατε και εσείς προσωπικά, αυτά τα νομοθετικά διατάγματα, αν είναι έτσι όπως τα λέτε;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να απαντήσει ο κ. Υπουργός, κύριοι συνάδελφοι.

Τον λόγο έχει ο κ. Χρυσοχοΐδης.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Προφανώς απευθύνεται στον εαυτό του, ο κ. Ραγκούσης.

Συνεχίζω. Το δεύτερο σχόλιο, έχει να κάνει στις τοποθετήσεις του ΚΙΝΑΛ και σχετικά με το δημοκρατικό διάλογο. Εγώ, κύριε Καμίνη, έχω πολύ βαθιά πίστη στη δημοκρατική κοινοβουλευτική διαδικασία, πιστεύω βαθιά σ’ αυτήν την υπόθεση εδώ της διαβούλευσης, πιστεύω ότι, πρέπει ο ένας μέσα από τη διαβούλευση να επηρεάζει τις απόψεις του άλλου και τελικώς, να βγαίνει το καλύτερο προϊόν εδώ.

Με μια διαφορά: ότι η δημοκρατική διαδικασία έχει και μια άλλη προϋπόθεση. Το αποτέλεσμα. Και θέλω να σας θυμίσω, και επικαλούμαι και τον κ. Ραγκούση και πολλούς άλλους, πόσες μεγάλες αλλαγές και μεταρρυθμίσεις σε αυτή τη χώρα, πέρασαν από εδώ μέσα απ’ αυτήν την αίθουσα με ένα κόμμα μόνο και αποδείχθηκε ότι ήταν πάρα πολύ μεγάλες, στη συνέχεια, πολύ χρήσιμες για τον τόπο.

Θέλω να πω, δηλαδή, ότι είμαι «ανοιχτός» να συζητήσουμε και δηλώνω, ότι είμαι ανοιχτός να συζητήσουμε οποιεσδήποτε βελτιώσεις του νομοσχεδίου, που θα το καταστήσουν ακόμα λειτουργικότερο και ακόμη πιο χρήσιμο για την κοινωνία, για το Σύνταγμά μας για την προστασία των δικαιωμάτων, αρκεί στο τέλος να καταλήξουμε να ψηφίσουμε αυτό το νομοσχέδιο και να πάμε ένα βήμα μπροστά.

Τώρα ,έρχομαι στην ουσία των πραγμάτων. Εδώ πέρα, τόση ώρα ακούγεται από την αντιπολίτευση, από ένα μεγάλο μέρος της αντιπολίτευσης, ότι αυτός ο νόμος πέρα από το ότι είναι χουντικός - και να τελειώνουμε με αυτά, γιατί κατέρρευσαν - πέρα από όλα αυτά λέω, ότι ο νόμος αυτός εμποδίζει τους εργαζόμενους, το λαϊκό κίνημα, τους νέους, τους άνεργους, γενικά, όποιον πολίτη θέλει να ασκήσει το δικαίωμα του συνέρχεσθαι, τον εμποδίζει με αυτό το νόμο. Θα μου πείτε, λοιπόν, ένα άρθρο, μία παράγραφο - άρθρο που εμποδίζει αυτό το κείμενο σε οποιονδήποτε πολίτη να διαδηλώσει. Μία διάταξη, μία παράγραφο, μία σειρά. Δεν υπάρχει καμία. Δεν υπάρχει απολύτως καμία.

Αντιθέτως, το νομοσχέδιο αυτό η κάθε του σειρά, τι επιχειρεί να κάνει; Να κατοχυρώσει το συνταγματικό δικαίωμα του να μπορεί ο πολίτης να εκφράζει τη διαμαρτυρία του, την διαδήλωση του, την παράσταση του, την παρουσία του σε συγκεντρώσεις, έτσι ώστε, να εκπληρούται μια από τις βασικές προϋποθέσεις του Συντάγματος του ‘75 της Ελληνικής Δημοκρατίας, που είναι το δικαίωμα του συνέρχεσθαι κανείς και να διαδηλώνει. Πολύ απλά δεν υπάρχει ούτε μια σειρά, λοιπόν, ούτε μία παράγραφος.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Ραγκούση, δεν μπορεί αυθαίρετα να παίρνετε τον λόγο;

Δεν μπορεί να παίρνετε αυθαίρετα τον λόγο εδώ μέσα.

Εσείς τώρα, κύριε Τζανακόπουλε, είστε υπεράσπιση του κυρίου Ραγκούση;

Μιλάει ο Υπουργός και απαντά συνολικά. Εάν ο Υπουργός δεχθεί άλλη διακοπή, εγώ είπα νωρίτερα, κύριε Υπουργέ, ότι κακώς κάνουμε….

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Κάνετε λάθος διεύθυνση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ολοκληρώσει ο Υπουργός και αν χρειαστείτε να κάνετε ερωτήσεις στο τέλος, θα τις κάνουμε.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Κάνουν λάθος διεύθυνση αυτοί που πιστεύουν ότι η Κυβέρνηση αυτή θα οδηγηθεί στους ατραπούς της ακροδεξιάς, του αυταρχισμού, της αντί-δημοκρατικότητας.

Βαδίζουμε κάθε μέρα, όλο και περισσότερο, με οδηγό τη συναίνεση και γι’ αυτό βλέπετε ότι υπάρχει τόσο μεγάλη κοινωνική ηρεμία, τόσο μεγάλη κοινωνική συμφωνία. Γι’ αυτό υπάρχει η έπαινος σε αυτά τα μεγάλα πράγματα που γίνονται στη χώρα τον τελευταίο καιρό και υπάρχει και κάτι ακόμα, μια εμπιστοσύνη στην πολιτική ηγεσία και το κράτος, που είναι μοναδική, πραγματικά, τις τελευταίες δεκαετίες.

Αυτή είναι η πραγματικότητα.

Λοιπόν ή θα μιλήσουμε επί της ουσίας και θα συμφωνήσουμε, ότι αν υπάρχουν διαφορές, θα τις δούμε ή εδώ ήρθαμε για πυροτεχνήματα.

Εγώ δεν έχω έρθει εδώ για πυροτεχνήματα. Η δουλειά μου είναι να μπορέσουμε να διαμορφώσουμε, μέσα από την κοινοβουλευτική συζήτηση, ένα νομοσχέδιο πραγματικά άξιο των αναγκών της Ελλάδας και της ελληνικής κοινωνίας σήμερα.

Εδώ υπάρχει ακόμη ένα ερώτημα.

Όλα όσα γίνονται, δηλαδή, στο χώρο των διαδηλώσεων, των καθημερινών κινητοποιήσεων, είναι καλά;

Οι πολίτες, η πλειοψηφία, η συντριπτική πλειοψηφία των πολιτών - και εγώ δεν σας μιλάω για τις μειοψηφίες, μπορεί να υπάρχουν κάποιες μειοψηφίες, είναι ικανοποιημένη με τον τρόπο με τον οποίον διεξάγεται όλη αυτή η διαδικασία;

Εγώ δεν ξέρω κανέναν πολίτη να είναι ευχαριστημένος, ούτε καν οι ίδιοι αυτοί που διαδηλώνουν κάθε μέρα.

Ξέρετε εσείς κανέναν πολίτη έξω, καθημερινό άνθρωπο, εργαζόμενο, η μητέρα με το παιδί, ο καταστηματάρχης ή οι συνταξιούχοι που περπατούν στο δρόμο, ξέρετε κανέναν να είναι ευχαριστημένος με όλη αυτή την κατάσταση;

Όχι, βέβαια, κανείς δεν είναι ευχαριστημένος.

Πρέπει να διευκρινίσω και το εξής. Δεν είναι ευχαριστημένος κανείς, διότι έχουν ψηφιστεί ορισμένοι νόμοι πολύ παλιά και οι νόμοι αυτοί είναι ανεπίκαιροι. Και αυτή είναι η δουλειά της πολιτικής, να προσαρμόζει τις αποφάσεις της και τις πολιτικές της, με βάση τις ανάγκες και τις προτεραιότητες των πολιτών κάθε εποχή. Τότε η πολιτική, πραγματικά, υπηρετεί τις ανάγκες των ανθρώπων. Και αυτό, θέλουμε να κάνουμε.

Υπάρχει, λοιπόν, μια αναντιστοιχία των αναγκών των πολιτών και της πραγματικότητας και αυτή ερχόμαστε αυτή τη στιγμή να καλύψουμε, αυτό το μεγάλο κενό και αυτό το έλλειμμα της πολιτικής.

Διευκρινίζω, λοιπόν, ορισμένα πράγματα.

Πρώτο ζήτημα. Με το παρόν νομοσχέδιο κατοχυρώνεται πλήρως το δικαίωμα του συνέρχεσθαι, με βάση το Σύνταγμα και μάλιστα, ο νόμος επιχειρεί, επιχειρεί λέω, εδώ είμαστε, γιατί όπως πολύ σωστά λένε κάποιοι, είναι και η υλοποίηση στη συνέχεια. Ο νόμος, λοιπόν, επιχειρεί να βάλει μια τάξη σε όλο αυτό το ζήτημα και πραγματικά και οι άνθρωποι να διαδηλώνουν, οι εργαζόμενοι, οι άνεργοι ή όποιοι επιθυμούν να διαδηλώνουν, το δικαίωμα του συνέρχεσθαι να το κάνουν πράξη και ταυτόχρονα, μέσα από αυτή τη διαδικασία, να μην βλάπτονται υπέρμετρα τα δικαιώματα των άλλων.

Έχω εδώ μια σειρά, κύριε Καμίνη, θα δώσω μετά και στον κ. Ραγκούση και στους υπόλοιπους συναδέλφους, θα δώσω κάποιες γνωματεύσεις – γνωμοδοτήσεις, που έχουν κάνει παλιά εισαγγελείς του Αρείου Πάγου, που προσδιορίζουν τι ακριβώς είναι αυτή η δυσαναλογία στη διατάραξη της κοινωνικοοικονομικής ζωής.

Να τα δούμε όλα μαζί, να τα προσδιορίσουμε, εγώ είμαι ανοιχτός να τα συζητήσουμε, ούτως ώστε, λοιπόν, να μην διαταράσσεται υπέρμετρα η κοινωνικοοικονομική ζωή.

Και τι εννοώ; Εννοώ ότι όταν κάνει απεργία, κινητοποίηση μια τριτοβάθμια οργάνωση, είτε η ΓΣΕΕ, η ΑΔΕΔΥ, το ΠΑΜΕ, ένα σωρό μεγάλες οργανώσεις, δεν έχει κανείς την απαίτηση να ληφθούν μέτρα που να περιορίσουν τη συγκέντρωση σε κάποιο σημείο.

Υπάρχει μια συγκέντρωση και είναι με την ευθύνη των οργανωτών και των ανθρώπων τους, με υπεύθυνο τρόπο και πολύ σωστά.

Εγώ συμφωνώ με τον κ. Κατσώτη. Δημιουργήθηκε καμιά φορά ζήτημα με το ΠΑΜΕ;

Ποτέ. Υπάρχει συνεννόηση, ακόμα και όταν υπάρχουν κόντρες και αυτές λύνονται μέσα από την πολιτική διαδικασία της διαβούλευσης.

Αλλά δεν είναι έτσι όμως, γιατί εμφανίζονται κάθε μέρα πολύ μικρές, πάρα πάρα πολλές μικρές συγκεντρώσεις - πορείες με πενήντα άτομα ή με ογδόντα άτομα, οι οποίες αναστατώνουν τους ανθρώπους υπέρμετρα και χωρίς λόγο, που θα μπορούσε και το δικαίωμα αυτών των ανθρώπων να ασκηθεί, πηγαίνοντας στο πεζοδρόμιο, για παράδειγμα, ή σε ένα ρεύμα και να κάνουν ταυτόχρονα και οι πολίτες τη δουλειά τους. Τόσο απλά πράγματα λέω.

Αυτό λέει το νομοσχέδιο. Τόσο απλό πράγμα.

Επίσης, υπάρχει ακόμη ένα ερώτημα, αλήθεια υπάρχει καμία ευρωπαϊκή χώρα που δεν έχει ρυθμίσει το δικαίωμα του συνέρχεσθαι; Και μάλιστα οι πιο δημοκρατικές, οι πιο σοσιαλιστικές, οι πιο φιλελεύθερες κοινωνίες, όπως είναι οι σκανδιναβικές. Υπάρχουν οι χώρες αυτές, οι οποίες δεν έχουν ρυθμίσει το δικαίωμα του συνέρχεσθαι; Μα, για όνομα του Θεού! Γιατί; Διότι υπάρχει ο σεβασμός στον πολίτη σε κάθε περίπτωση και σε αυτόν που διαδηλώνει και σε αυτόν, ο οποίος εκείνη τη στιγμή κάνει τη δουλειά του, περνάει από το δρόμο ή είναι η μητέρα με το παιδί της που πάει στο σχολείο και ούτω καθεξής.

Αυτό, λοιπόν, θέλουμε να ρυθμίσουμε. Αυτό το απλό πράγμα, το οποίο είναι το αίτημα όλων των πολιτών της χώρας αυτή τη στιγμή, της συντριπτικής πλειοψηφίας της χώρας. Η συντριπτική πλειοψηφία της χώρας των πολιτών, λέει, ελάτε να ρυθμίσετε αυτό το δικαίωμα και εμείς λέμε όχι, αυτό είναι αντιδημοκρατικό και χουντικό. Ε! Όχι, δεν είναι έτσι τα πράγματα. Τα πράγματα είναι πολύ διαφορετικά και αυτά τα διαφορετικά πράγματα και την πραγματικότητα αυτή θέλουμε να ρυθμίσουμε.

Επίσης, υπάρχει ένα δεύτερο ζήτημα, επειδή άκουσα κάποιους, δηλαδή, τι θέλουμε τώρα να κάνουμε στη χώρα; Ακόμη να συνεχίζουμε πραγματικότητες, οι οποίες είναι επίσης, αναντίστοιχες με το μέλλον των παιδιών μας, με την πρόοδο, με την εξέλιξη; Άκουσα κάτι για την ΑΣΟΕΕ. Δηλαδή, επειδή επί ΣΥΡΙΖΑ και επί 40 χρόνια πριν, για να μη βάλω μόνο τον ΣΥΡΙΖΑ, υπήρχαν οι λαθρέμποροι έξω από την ΑΣΟΕΕ, επί πολλά χρόνια και πωλούσαν λαθραία, απέναντι που ήταν το εργοστάσιο παραγωγής ναρκωτικών, ένα τεράστιο εργοστάσιο, εργοστάσιο στην κυριολεξία, τα υπόγεια της ΑΣΟΕΕ, τα οποία χρησιμοποιούνταν για αποθήκες λαθρεμπορίου και όλη αυτή η κατάσταση, τα παιδιά μας μέσα εκεί, που πάρα πολλοί άνθρωποι με στερήσεις σπουδάζουν, πρέπει να υφίστανται αυτή την πραγματικότητα; Γιατί; Ποιος το λέει αυτό; Ποια λογική; Ποιο βιβλίο το γράφει αυτό; Που τα λέμε αυτά τα πράγματα; Και δεν έπρεπε αυτά τα πράγματα επιτέλους να τα πάρουμε από εκεί, να τα σηκώσουμε; Επιτέλους, η δημοκρατία μέσα στο πανεπιστήμιο να δουλέψει και μεταξύ των φοιτητών των σωματείων τους και μεταξύ των φοιτητών σε σχέση με τους καθηγητές τους και τελικά πραγματικά να είναι ελεύθερα εκπαιδευτικά ιδρύματα; Που είναι γραμμένα όλα αυτά και γιατί αυτό λέγεται ελευθερία και το άλλο είναι φασισμός, χουντικά και ανελευθερία; Που τα γράφουν αυτά όλα;

Λοιπόν, έτσι αποφασίσαμε και τρέξαμε μια σειρά από παρεμβάσεις, έτσι ώστε να απελευθερωθούν οι χώροι, για να τους χρησιμοποιούν τα παιδιά μας, οι σπουδαστές μας και οι δάσκαλοί τους. Το κτίριο Γκίνη, μετά από 45 χρόνια, ανήκει στο Πανεπιστήμιο πλέον. Ανήκει στο Πολυτεχνείο. Είναι στη διάθεση του Πρύτανη, του Πρυτανικού Συμβουλίου, των αρχιτεκτόνων, να φτιάξουν ένα κόσμημα εκεί και θα το φτιάξουμε. Και δεν είναι κατάληψη κάποιων που πίστευαν ότι από εκεί είναι ορμητήριο για να γίνονται μια σειρά από δράσεις και ενέργειες σε βάρος των κατοίκων της περιοχής. Επιτέλους, οι άνθρωποι όλοι θέλουν να ζήσουν ειρηνικά, να μεγαλώσουν τα παιδιά τους, να τα σπουδάσουν, να ζήσουν όλοι οι άνθρωποι, πραγματικά, σε ένα καθεστώς κοινωνικής ειρήνης και πολιτισμού. Αυτός είναι ο στόχος και αυτόν υπηρετούμε.

Όσον αφορά στο ζήτημα των ρυθμίσεων, εδώ ο νόμος επιχειρεί, λέω πάλι επιχειρεί, για αυτό συζητάμε, επιχειρεί από τη μια μεριά να ρυθμίσει τον τρόπο με τον οποίο θα ασκείται το δικαίωμα και από την άλλη πλευρά επιχειρεί να βάλει μια σειρά από εγγυήσεις, έτσι ώστε, το δικαίωμα αυτό να ασκείται οπωσδήποτε. Ορίζει οργανωτή, είπε ο κ. Καστανίδης, και θα μας δοθεί η δυνατότητα πράγματι και εκτιμώ την επιμονή του και την εμμονή του να στέκεται σε αυτά τα ζητήματα και να μιλάει, το εκτιμώ πάρα πολύ και θα είμαι ανοικτός να συζητήσουμε και στην Ολομέλεια την επόμενη εβδομάδα, είπε, λοιπόν, θα πάει ο μπαχαλάκιας να κάνει αίτηση για οργανωτής; Να κάνει αίτηση από την αστυνομία; Γιατί τι είναι ο μπαχαλάκιας, δηλαδή; Τι είναι αυτοί; Υπάρχουν κάποιοι πολίτες, οι οποίοι είναι κάτι ξεχωριστό που δεν παίρνουν άδεια; Γιατί που το γράφει αυτό, επίσης;

Γιατί το ΠΑΜΕ ας πούμε παίρνει άδεια που είναι μια τεράστια οργάνωση και δεν θα πάρει αυτός, και γιατί το αφήνουμε, το επιτρέπουμε εμείς να το κάνει αυτό. Δεν το δέχομαι αυτό θα πάρουν άδεια όλοι. Έτσι λέει ο νόμος και πρέπει να πάρουν άδεια όλοι και να ζητήσουν να ορίσουν ένα οργανωτή, να συνεννοηθούν με τον αστυνομικό διαμεσολαβητή, με τον αστυνομικό διευθυντή, και εάν ο αστυνομικός διευθυντής κάνει κατάχρηση εξουσίας και του λέει δεν σου δίνω την άδεια, τότε πάμε στις εγγυήσεις. Αν υπάρχει τέτοιο του λέει απαγόρευση, δεν σε αφήνω να κάνεις αυτήν την συγκέντρωση, γιατί έτσι θέλω ας πάρουμε την ακραία. Τότε, λοιπόν, υπάρχουν δικαστικές εγγυήσεις, μπορεί να πάρει προσωρινή διαταγή, προσέξτε προσωρινή διαταγή, χωρίς να έχει προηγηθεί αίτηση ακύρωσης, χωρίς να έχει προηγηθεί αίτηση ακύρωσης κατάθεσης αίτησης ακύρωσης. Πάει λοιπόν και παίρνει μια προσωρινή διαταγή, αυτό κάνει μία ώρα και μετά στη συνέχεια, μπορεί να καταθέσει ασφαλιστικά, και μετά να καταθέσει και αίτηση ακύρωσης αν θέλει.

Δεύτερον, διάλυση, το διευκρινίζω αυτό κύριε Καμίνη, στη διάλυση είναι παρών ο εισαγγελέας. Στη διάλυση είναι παρών ο εισαγγελέας, δεν το κάνει μόνη της η αστυνομική αρχή, ακολουθεί ΠΔ που θα σας το φέρω και θα σας το δώσω. Αλλά καταγράφεται αυτή τη στιγμή κύριε Πρόεδρε και αν θέλετε το βάζουμε και στην διάταξη του νόμου.

**ΓΕΩΡΓΙΟΣ ΚΑΜΙΝΗΣ (Εισηγητής της Μειοψηφίας):** Στο νομοσχέδιο λέει ενημερώνεται, τώρα μας λέτε, θα είναι παρών.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του πολίτη):** Θα είναι παρών ο εισαγγελέας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Αρχίζει να μοιάζει όλο και περισσότερο στο νομοσχέδιο σας κύριε Καμίνη.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του πολίτη):** Έθεσε ένα ζήτημα ο κύριος Καμίνης, το διατύπωσε διαφορετικά ο κύριος Καστανίδης. Ο κύριος Καμίνης λέει αν υπάρχει απαγόρευση πρέπει να πηγαίνει στον Πρόεδρο Πρωτοδικών σωστά το λέω κύριε Καμίνη; Σωστά. Ο Πρόεδρος Πρωτοδικών όμως, είναι δικαστικό πρόσωπο, είναι μέλος της δικαστικής εξουσίας, πως θα γίνει αυτό. Πείτε μου εσείς, βρείτε μου ένα πρόσωπο, ένα θεσμό, εν πάση περιπτώσει μη δικαστικό, να το κάνουμε κι αυτό ότι θέλετε, αλλά σε κάθε περίπτωση θα ψηφίσουμε ένα νόμο οποίος θα δουλέψει, αν κάνουμε νόμους που δεν θα δουλέψουν και δεν πρόκειται την επόμενη μέρα να γίνει τίποτα αντιλαμβάνεστε ότι δεν πρόκειται να έχουμε επιτυχία .

Ο δεύτερος λόγος για τον οποίο γίνεται όλη αυτή η συζήτηση εδώ σήμερα και φέρνουμε το νομοσχέδιο. Ο πρώτος λοιπόν είναι ότι υπάρχει πρόβλημα πράγματι. Ο δεύτερος λόγος είναι ότι ορισμένες συγκεντρώσεις καταλήγουν σε καταστροφές, σε τραγωδίες, από τις τραγωδίες που χάνονται ανθρώπινες ζωές μέχρι τις συχνές τραγωδίες τις καθημερινές που χάνονται περιουσίες. Εγώ θέλω να σας ρωτήσω το εξής, τα προηγούμενα χρόνια δέκα χρόνια, δεν θα αναφερθώ πάλι στο ΣΥΡΙΖΑ, κάηκαν δεκάδες αυτοκίνητα λεωφορεία του ΟΑΣΑ, εδώ στην Αθήνα και τρόλεϊ, τα οποία κάνουν 100.000 το ένα, ποιος θα πληρώσει αυτά, ποιος πλήρωσε αυτές τις ζημιές, έχει πληρώσει κανένας; Ποιος πλήρωσε πείτε μου εσείς ή μήπως φυλακίστηκαν αυτοί, μήπως συνελήφθη κανείς και φυλακίστηκε γι’ αυτά που γίνανε, μήπως κάποιος άλλος τρίτος συγγενής αυτών των δραστών πήγε και πλήρωσε, ποιος πλήρωσε ένα σωρό φτωχούς ανθρώπους μεροκαματιάρηδες των οποίων τα αυτοκίνητα κάηκαν όλα αυτά τα χρόνια, ποιος πλήρωσε τα εκατομμύρια αξίας μηχανήματα ακυρωτικά του Μετρό στην Αθήνα την ώρα που έμπαιναν και τώρα πάλι επιχειρούν να το κάνουν αυτό. Ποιος τα έχει πληρώσει όλα αυτά.

Άρα, λοιπόν, δεν χρειάζονται ρυθμίσεις στο τόπο αυτό είναι όλα καλά; Γι’ αυτό ερχόμαστε εδώ. Επαναλαμβάνω είμαστε ανοιχτοί, μέσα από την κοινοβουλευτική διαδικασία, τον δημοκρατικό διάλογο, να κάνουμε ότι είναι δυνατόν καλύτερο, αλλά στη λογική και στη βάση, ότι θέλουμε πραγματικά να κάνουμε ένα βήμα μπροστά, για να μας πουν οι πολίτες ότι ναι, αυτό θέλουμε να κάνετε, προσπαθήστε να το κάνετε, είναι υποχρέωσή σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Εγώ καταγράφω ως θετική την πρόθεση του Υπουργού να σημειώσει παρατηρήσεις και να κάνει βελτιώσεις νομοθετικές στο νομοσχέδιο που συζητούμε. Επειδή, κύριε Υπουργέ, αναφερθήκατε και εσείς στην ευρωπαϊκή εμπειρία, νομίζω ότι θα βοηθήσει πολύ τους συναδέλφους βουλευτές που μετέχουν στην Επιτροπή μας στο να σχηματίσουν καλύτερη γνώμη και άποψη για το ζήτημα, εάν είχαμε μια πιο λεπτομερή ενημέρωση τι συμβαίνει σε άλλες ευρωπαϊκές χώρες. Η Ελλάδα δεν είναι sui generis. Είναι πια 40 χρόνια μέλος της Ευρωπαϊκής Ένωσης. Τι γίνεται σε άλλες χώρες - μέλη της Ευρωπαϊκής Ένωσης, όπως η Γερμανία ή οι σκανδιναβικές χώρες που είπατε; Υπάρχει εκεί ο υπεύθυνος μιας, συγκέντρωσης, μιας διαδήλωσης, κατά τον νόμο, κάποιος που λογοδοτεί; Χρειάζεται να ληφθεί άδεια για τη διοργάνωση μιας συγκέντρωσης ή είναι οι κατηγορίες που ακούμε ότι αυτά σηματοδοτούν επιστροφή σε σκοτεινές εποχές, επειδή η Ελλάδα είχε αυτή την τραυματική εμπειρία της Δικτατορίας; Νομίζω ότι θα βοηθούσε εάν είχαμε πιο συγκεκριμένα στοιχεία για το τι γίνεται ενδεικτικά σε άλλες ευρωπαϊκές χώρες.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη)**: Δεσμεύομαι ότι θα φέρω στοιχεία που θα παρουσιάσουμε εδώ στην Επιτροπή, βεβαίως.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κύριος Ραγκούσης.

**ΙΩΑΝΝΗΣ ΡΑΓΚΟΥΣΗΣ (Εισηγητής της Μειοψηφίας)**: Πολύ ειλικρινά, κύριε Υπουργέ, θα πω δυο πράγματα εισαγωγικά, πρώτον ότι με τρομάξατε. Επειδή δεν μπορώ να διανοηθώ ότι δεν γνωρίζετε το νομοσχέδιο που εισηγείστε στο Ελληνικό Κοινοβούλιο, ειλικρινά σας καλώ να δώσετε πολύ μεγάλη προσοχή σε αυτό που θα σας πω τώρα. Είπατε ποιος πληρώνει τις ζημιές που γίνονται, μεγάλες ζημιές και σε περιουσίες και σε ανθρώπινες ζωές. Σωστά. Το νομοσχέδιό σας εισηγείται να πληρώνει αυτός που προκαλεί αυτές τις καταστροφές; Όχι, κύριε Χρυσοχοΐδη. Το νομοσχέδιο σας εισηγείται να πληρώνει ο οργανωτής της οποιασδήποτε πορείας και συγκέντρωσης, αν εκτιμηθεί από την Αστυνομία ότι αυτός δεν είχε περιφρουρήσει ως όφειλε τη συγκέντρωσή του. Φέρατε εδώ, δηλαδή, διάταξη που λέτε «ο καταστρέφων να πληρώνει» και σας είπαμε όχι;

Δεύτερον, ξέρετε τι είπατε προηγουμένως; Διαλύσατε το άρθρο 11 του Συντάγματος. Αντιστρέψατε τη λογική του και το τεκμήριο το συνταγματικό που θέτει το άρθρο 11, το οποίο λέει ότι είναι αναφαίρετο δικαίωμα των Ελληνίδων και των Ελλήνων το δικαίωμα να συμμετέχουν ελεύθερα σε δημοκρατικές συγκεντρώσεις. Τι είπατε προηγουμένως εσείς; Διαβάστε τα πρακτικά. Θα παίρνουν άδεια από την Αστυνομία είπατε. Δεν υπάρχει πιο κατάφωρη αναγνώριση της παραβίασης του Συντάγματος που έχετε συμπεριλάβει σε αυτό το νομοσχέδιο. Διότι το Σύνταγμα έχει ανάποδο το τεκμήριο, ότι η Αστυνομία μπορεί να απαγορεύσει με αιτιολογημένη άποψη, αν και αν, όχι ότι αυτό το δικαίωμα θα ασκείται με την άδεια της Αστυνομίας, όπως είπατε προηγουμένως.

Είπατε και στην αρχή, «πείτε μου», λέει, «απαγορεύουμε τις συγκεντρώσεις;». Πρώτον, αν δεν τις απαγορεύετε, κύριε Χρυσοχοΐδη, γιατί τόση φασαρία; Αλλά, ναι, θα σας πω πού τις απαγορεύετε κατά τρόπο απαράδεκτο θεσμικά και συνταγματικά και κοινωνικά και πολιτικά. Τι λέει το άρθρο 7 που έχετε φέρει στο Ελληνικό Κοινοβούλιο; «Επικείμενη δημόσια υπαίθρια συνάθροιση μπορεί να απαγορευτεί αν» και η παράγραφος 4 έχει τρεις περιπτώσεις στην αρχή και λέει «για τη λήψη της απόφασης περί απαγόρευσης σε γνωστοποιηθείσα δημόσια υπαίθρια συνάθροιση λαμβάνονται υπόψη ιδίως» από ποιόν, «αποκλειστικά και μόνο από την Αστυνομία. Ο εκτιμώμενος αριθμός συμμετεχόντων. Από ποιόν; Από την Αστυνομία;

Δηλαδή, η Αστυνομία θα εκτιμά τον ενδεχόμενο αριθμό συμμετεχόντων και της δίνεται το δικαίωμα με την εκτίμησή της να απαγορεύσει μια συγκέντρωση.

Έρχεστε εδώ και μας ρωτάτε, αν και πως απαγορεύετε τις συγκεντρώσεις;

Επίσης, ο συνάδελφό σας, με το οποίο μοιράζεστε τα υπουργικά έδρανα, κύριε Χρυσοχοΐδη, - σας το είπα προηγουμένως και πραγματικά με έχετε τρομάξει, δεν καταλαβαίνω τι κάνετε τώρα - έχει φέρει και έχει νομιμοποιηθεί από το Συμβούλιο της Επικρατείας, έχει πάρει υπογραφή από τον Πρόεδρο της Ελληνικής Δημοκρατίας, το 120 Προεδρικό Διάταγμα του 2013 ,το οποίο ισχύει και λέει το εξής: «Σε πόλεις με πληθυσμό άνω των 100.000 κατοίκων δεν επιτρέπεται η κατάληψη ολόκληρου του οδοστρώματος και η πλήρη διακοπή της κυκλοφορίας των οχημάτων από ιδιαίτερα μικρές, σε σχέση με τη σημασία της συγκεκριμένης οδού, για την εξυπηρέτηση της οδικής κυκλοφορίας και της κοινωνικοοικονομικής ζωής, συναθροίσεις».

Αυτό ισχύει.

Έρχεστε εδώ πριν από λίγο και λέτε ότι με αυτό το νομοσχέδιο θα σταματήσουν οι Έλληνες να ταλαιπωρούνται από 120 διαδηλωτές, γιατί θα τους βάζετε εσείς στο πεζοδρόμιο;

Μπαίνουν, ήδη, στο πεζοδρόμιο, δείτε τις φωτογραφίες. Είναι ψέματα αυτές οι φωτογραφίες; Τι γελάτε, ειρωνεύεστε και από πάνω;

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Όταν μίλησα για συμμετοχή εκπροσώπου της δικαστικής εξουσίας στην απόφαση απαγόρευσης μιας διαδήλωσης και ότι δεν επιτρέπεται να αρκεστούμε μόνο στην Αστυνομία, για λόγους που διεξοδικά ανέλυσα, είχα υπόψη μου το αντίστοιχο άρθρου της πρότασης νόμου Βροντάκη, Αλιβιζάτου, Μανιτάκη, που προέβλεπε τον Πρόεδρο Πρωτοδικών να δίνει σύμφωνη γνώμη σε περίπτωση απαγόρευσης και απλή γνώμη του Δημάρχου.

Πιστεύετε ότι αυτοί οι τρεις άνθρωποι, αβασάνιστα τελείως, παρέβλεψαν την απαγόρευση του άρθρου 89 παράγραφος 3 του Συντάγματος, να μην ασκούν διοικητικά καθήκοντα οι δικαστές;

Θέλω να σας κάνω και μία άλλη ερώτηση. Τιμήσατε το θεσμό του Συνηγόρου του Πολίτη, αναθέτοντάς του πολύ σημαντικές αρμοδιότητες στα θέματα αναζήτησης πειθαρχικών ευθυνών από την Αστυνομία και αναγνωρίσατε ένα μεγάλο κενό προστασίας των δικαιωμάτων, το οποίο, δυστυχώς, χαρακτηρίζει την Ελληνική Αστυνομία.

Θα εξετάζατε το ενδεχόμενο να δεχθείτε το Συνήγορο του Πολίτη, να δίνει σύμφωνη γνώμη για την απαγόρευση μιας διαδήλωσης;

Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Τον λόγο έχει ο κ. Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Κύριε Πρόεδρε, θα έχουμε την ευκαιρία αύριο να πούμε πάρα πολλά πράγματα, αλλά ,πραγματικά, μου έκανε ιδιαίτερη εντύπωση ο Εισηγητής του ΣΥΡΙΖΑ και η τοποθέτηση και των υπόλοιπων στελεχών.

Έχω την αίσθηση ότι πραγματικά είστε ξεκομμένοι από την πραγματικότητα, παραμένετε και επαναλαμβάνετε τα ίδια στερεότυπα και τα ίδια κλισέ, επιτρέψτε μου να πω, άλλων εποχών, άλλων δεκαετιών.

Μένετε πραγματικά προσηλωμένοι σε ένα μακρινό παρελθόν, που δεν έχει καμία σχέση με τη σημερινή ελληνική κοινωνία και τις ανάγκες.

Ένα θέμα και το ανέλυσα πλήρως. Αναφερθήκατε τι συμβαίνει στην Ευρώπη. Ανάλωσα και κατανάλωσα πολύ από την ομιλία μου, για να σας πω τι συμβαίνει στην Ευρώπη, συγκεκριμένα σε κάθε χώρα και πώς αντιμετωπίζει το ζήτημα των δημόσιων συναθροίσεων.

Ένα θέμα, λοιπόν, που το έχουν αντιμετωπίσει όλες οι πολιτισμένες χώρες και ο τρόπος με τον οποίο το έχουν αντιμετωπίσει είναι ταυτόσημος με τον τρόπο με τον οποίο ρυθμίζει το Υπουργείο και ο αρμόδιος Υπουργός το νόμο «περί δημόσιων συναθροίσεων». Και πραγματικά έχετε την αίσθηση ότι ο κόσμος μπορεί να σας παρακολουθήσει σε αυτά που λέτε;

Θεωρείτε, δηλαδή, ότι οι πολίτες στη συντριπτική τους πλειοψηφία – το είπε και ο Υπουργός, προφανώς και γίνονται έρευνες και προφανώς ο κόσμος έχει τοποθετηθεί για όλα αυτά - έχετε την αίσθηση ότι κατ’ ελάχιστον σας παρακολουθεί σε αυτά που λέτε;

Εδώ πρέπει να υπάρξει ένα ρυθμιστικό πλαίσιο, συγκεκριμένες ρυθμίσεις, σε ένα υπαρκτό πρόβλημα, εκτός αν θεωρείτε ότι, τόσα χρόνια, το θέμα έχει αντιμετωπιστεί επαρκώς και αποτελεσματικά.

Εμείς, ως πλειοψηφία, αλλά και ο κόσμος απέξω θεωρεί ότι δεν έχει αντιμετωπιστεί και αντί να έρθετε εδώ και να πείτε μία πρόταση πώς πιστεύετε ότι πρέπει να ρυθμιστεί, δεν υπάρχει νομοθετικό πλαίσιο, παραθέτετε κάποιες διατάξεις σκόρπιες εδώ και εκεί.

Πρέπει να υπάρχει ένα ολοκληρωμένο ρυθμιστικό πλαίσιο, όπως όλες οι χώρες της Ευρώπης το έχουν κάνει; Εμείς λέμε ότι πρέπει.

Θα περιμένουμε πραγματικά στην κατ’ άρθρον συζήτηση έστω να ακούσουμε μια πρότασή σας και όχι αυτή τη στείρα κριτική και όχι αυτό το οποίο ακούσαμε περί χούντας.

Φερθείτε σοβαρά, φερθείτε υπεύθυνα και ελάτε να μας πείτε ακριβώς έστω ένα πλαίσιο ρυθμιστικό που εσείς προτείνετε και να δούμε, πού συμβαδίζουμε και πού δεν συμβαδίζουμε και τι αλλαγές μπορούν να γίνουν.

Ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη)**: Και πάλι σας ευχαριστώ όλους.

Τρία θέματα πρέπει να διευκρινίσω.

Το πρώτο είναι, αν το νομοσχέδιο φιλοδοξεί να ορίσει ποιος θα πληρώνει. Όχι, βέβαια. Δεν αναφέρθηκα σε αυτό.

Αναφέρθηκα στο εξής: Όταν γίνεται μια συγκέντρωση, συνήθως στις συγκεντρώσεις προσπαθούν να παρεισφρήσουν κάποιοι, οι οποίοι εκμεταλλεύονται το πλήθος και προκαλούν ζημιές και καταστροφές.

Τότε, λοιπόν, δεν ζητείται από κανέναν απολύτως ο λόγος. Το μόνο που κάνουν όλοι μαζί μετά είναι να κατηγορούν την αστυνομία ότι είναι ανίκανη να συλλάβει και κάποιοι άλλοι λένε επίσης, ότι όλα αυτά γίνονται με έναν συνωμοτικό τρόπο, έτσι ώστε κάπου η αστυνομία υποδύεται και τους μπαχαλάκηδες. Δηλαδή, πράγματα τα οποία δεν αντέχουν στη λογική.

Για αυτό, λοιπόν, μπαίνει ο οργανωτής, για αυτό μπαίνει ο αστυνομικός διαμεσολαβητής, έτσι ώστε όλες οι συγκεντρώσεις και οι πορείες να οργανώνονται σωστά και να αποτρέπουν οι οργανωτές και η αστυνομία το να παρεισφρύουν όλα αυτά τα στοιχεία τα ακραία, τα οποία κάνουν καταστροφές και δεν πληρώνει κανείς στο τέλος και πληρώνουν τα κορόιδα, οι Έλληνες πολίτες.

Αυτή είναι η απάντηση.

**ΙΩΑΝΝΗΣ ΡΑΓΚΟΥΣΗΣ**: Ο οργανωτής δεν θα πληρώνει ή όχι; Ένα ναι ή ένα όχι, γιατί δεν απαντάτε;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Δεύτερον, θέλω να υπενθυμίσω σε όλους ότι το Σύνταγμα ορίζει τα εξής πράγματα για το δικαίωμα του συνέρχεσθαι, για να μην τρελαθούμε εδώ μέσα εντελώς.

Η παράγραφος 1 του άρθρου 11 λέει «οι Έλληνες έχουν το δικαίωμα να συνέρχονται ήσυχα και χωρίς όπλα».

Η παράγραφος 2 του άρθρου 1 λέει το εξής: «Μόνο στις δημόσιες υπαίθριες συναθροίσεις μπορεί να παρίσταται η αστυνομία.». Οι υπαίθριες συναθροίσεις μπορούν να απαγορευτούν, με αιτιολογημένη απόφαση της αστυνομικής αρχής, γενικά, αν εξαιτίας τους επίκειται σοβαρός κίνδυνος για τη δημόσια ασφάλεια. Σε ορισμένη, δε, περιοχή αν απειλείται σοβαρή διατάραξη της κοινωνικοοικονομικής ζωής, όπως ο νόμος ορίζει.

Η αστυνομία, λοιπόν, σύμφωνα με το Σύνταγμα, είναι αυτή που περιορίζει, απαγορεύει και λοιπά. Η αστυνομία είναι το όργανο. Και αυτό λέει και ο νόμος. Δεν κάνουμε τίποτα διαφορετικό.

Τρίτον. Εάν ταλαιπωρούνται οι πολίτες με τη σημερινή κατάσταση. Ρωτήστε τους. Ρωτήστε τους πολίτες. Υπάρχει ευχαριστημένος πολίτης, σήμερα, με τον τρόπο, με τον οποίο διεξάγεται όλη αυτή η διαδικασία των διαδηλώσεων; Εγώ δεν ξέρω κανέναν. Και γι’ αυτό ακριβώς ερχόμαστε να τα ρυθμίσουμε.

Για αυτό, επαναλαμβάνω, απαντάμε στις ανάγκες και τις αγωνίες των πολιτών. Και αυτός είναι ο ρόλος μας και αυτό θα κάνουμε.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ (Εισηγητής της Μειοψηφίας):** *(ομιλεί εκτός μικροφώνου)* Κύριε Πρόεδρε, παρακαλώ τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Ραγκούση, έχει εξαντληθεί η συνεδρίαση και δεν προβλέπεται από τη διαδικασία. Κρατήστε τα ερωτήματά σας για την αυριανή συνεδρίαση. Με συγχωρείτε, αλλά κάποτε πρέπει να ολοκληρωθεί η συνεδρίαση. Σας απάντησε ο κ. Υπουργός με τον τρόπο που αυτός κρίνει. Εσείς βάλατε τα ερωτήματά σας. Αύριο, αν υπάρχει κάτι, στο οποίο επιμένετε ότι χρειάζονται διευκρινίσεις, μπορεί να γίνει στην επί των άρθρων συζήτηση.

Κυρίες και κύριοι συνάδελφοι, ολοκληρώθηκε η συνεδρίαση της Επιτροπής Δημόσιας Διοίκησης, Δημόσιας Τάξης και Δικαιοσύνης με αντικείμενο την επεξεργασία και εξέταση του σχεδίου νόμου του Υπουργείου Προστασίας του Πολίτη «Δημόσιες υπαίθριες συναθροίσεις και άλλες διατάξεις».

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βούλτεψη Σοφία, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Λαμπρόπουλος Ιωάννης, Παππάς Ιωάννης, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Κάτσης Μάριος, Ραγκούσης Ιωάννης, Τζανακόπουλος Δημήτριος, Καμίνης Γεώργιος, Γκιόκας Ιωάννης, Κατσώτης Χρήστος, Μυλωνάκης Αντώνιος και Αδαμοπούλου Αγγελική.

Τέλος και περί ώρα 20.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**